লাহৰী/দশম আধ্যা - ৱিকিউৎস\n[ ৬৬ ] ১০। আধ্যা ।\nৰত্নেশ্বৰ ৰাজখোৱা । ————•————\nগুৱাহাটীৰ পূবফালে এখন গাঁৱত ৰত্নেশ্বৰ ৰাজখোৱা নামেৰে এজন ডেকা-মানুহ আছিল। মানুহটিৰ বয়স ডেৰকুৰি বছৰমান হব । তেওঁৰ দেউতাকে বৰফুকনৰ তলে ৰাজখোৱাৰ বিষয়-বাব পাইছিল; ধনে-বস্তুৱে তেওঁ বৰ চহকী মানুহ আছিল। দেউতাকৰ মৃত্যুৰ পাচত, সেই ধন সম্পত্তি ককায়েক আৰু ৰত্নেশ্বৰৰ মাজত ভাগ-বঁটৰা হয়। ককায়েকজন মাহী-মাকৰ পুতেক। তেওঁৰ মাক মৰাৰ পাচত, ৰত্নেশ্বৰৰ মাক ঘাই গৃহিণী হৈছিল। গতিকে, ৰত্নেশ্বৰৰ মাক জীয়াই থাকোঁতে ৰত্নেশ্বৰৰ ভাগ-বস্তু যে ককায়েকতকৈ সৰহ হব, তাক কোৱা বাহুল্য মাথোন। তদুপৰি, ৰত্নেশ্বৰৰ মাকে দেউতাকে নজনাকৈয়ো আৰু কিমান যে লুকাই ৰাহী কৰি থৈছিল তাৰ হিচাপ পাবলৈকে নাই। এই কথাত ককায়েকৰ বৰ বেজাৰ হল; তেওঁ ৰত্নেশ্বৰক সেই আপাহতে যিমান পাৰে খিয়াল কৰিবলৈ ধৰিলে । যাতে ৰত্নেশ্বৰৰ ধন ভাগে, সদায় তেওঁ তাৰ হে আলচ কৰা হল। ৰত্নেশ্বৰো আগৰেপৰা বৰ খৰছী ডেকা আছিল; মাক মৰাৰ পাচৰপৰা যে তেওঁৰ হাতৰ মুকলি মুঠিয়ে বান্ধ নোলোৱাই হল। সেইদৰে আধানাৰ্জ্জিকৈ ভগন কৰি দুই-চাৰি বছৰৰ ভিতৰতে ৰত্নেশ্বৰ ফচহুটো হৈ পৰিল। তথাপি,একেবাৰে তলি উদং হোৱা নাছিল; পাচলৈ তেওঁ গা চাই ভগন কৰিবলৈ ধৰিলে। তেওঁ মানুহটি বৰ চতুৰ আৰু বুধিয়ক আছিল; দেখিবলৈকো বৰ বেয়া নহয়। মুখখনি চকলামুৱা; কিন্তু সেয়ে পকা থেকেৰা যেন ৰঙা ৷ তেতিয়ালৈকে তেওঁ বিয়া-বাৰু কৰোৱা নাই। বিয়া নকৰোৱাৰ আন কাৰণ বিশেষ একো নাছিল; কেৱল মনেবছা ছোৱালী নোপোৱাত হে [ ৬৭ ] তেওঁ বিয়া নকৰায়। কত ঠাইত বিচাৰিলে, তথাপি তেওঁ মনোমত ছোৱালী নাপালে। সদৌশেহত, নিৰাশ হৈ তেওঁ বিয়াকে নকৰাওঁ বুলি অঙ্গীকাৰ কৰিলে। সেই প্ৰতিজ্ঞাতে ধৰি প্ৰায় দুমাহমান বিয়াৰ কাৰবাৰ নকৰাকৈ তেওঁ বহি আছিল। এনে সময়তে এদিন কীৰ্কিনাথ গোহাঞিৰ ঘৰৰ ওচৰৰে এজন পামপুৰীয়া মানুহ তেওঁৰ আলহী হয়গৈ। আলহী মানুহ সোধা- পোছাত ৰত্নেশ্বৰ নামজলা লোক আছিল। এই আলহী জনকো ভালকৈ আলপৈচান ধৰোৱাত তেওঁ যথাৱত যত্ন কৰিছিল। তাতে সন্তুষ্ট হৈ, ভাত-পানী খাই উঠি আলহীয়ে ৰত্নেশ্বৰৰে সৈতে সুখৰ কথা-বাৰ্ত্তা পাতিবলৈ ধৰিলে। কথা-প্ৰসঙ্গত আলহী জনে সুধিলে, “বোপা-দেউতাই, কিনো ৰূপে-সৈতে, মানুহ অনা নাই হবলা?” ৰত্নেশ্বৰে হাঁহি মাৰি উত্তৰ দিলে, “এৰা, মই আৰু বিয়া নকৰাৱেঁই বুলিছোঁ, দেও।”\nপামপুৰীয়া।—সি কি কথা! কিনো ৰূপে-সৈতে, আপোনাৰ নো কিহে নাটিছে। আপোনাৰ এনে সম্পত্তি নো, কিনো-ৰূপে-সৈতে, কোনে খায়? আপোনাৰ, কিনো ৰূপে-সৈতে, মাক নাই, দেউতাক নাই, কিনোৰূপে-সৈতে, ঘৰখন সোনকালে পতা হে ভাল।”\nৰত্নেশ্বৰ।—“আলহী ভকত! সেইবোৰ কথা কলে আৰু কি হয়? বিয়া কৰাবৰ মনেৰেই আজি বছেৰেকে ইমান কাৰবাৰ কৰিলে, তথাপি হৈ নুঠিল। এতিয়া আৰু বিয়াকে নকৰাওঁ বুলি অঙ্গীকাৰ কৰিলোঁ।”\nপামপুৰীয়া।—“বোপা-দেউতাই, কিনো-ৰূপে-সৈতে, কয় কি! আপুনি কাৰবাৰ কৰিলে নো, কিনে-ৰূপে-সৈতে, কোনে ছোৱালী নিদিব? আপোনাৰ নো, কিনো-ৰূপে-সৈতে, ধনেই নাই নে বস্তুৱেই নাই নে, কিনো -ৰূপে-সৈতে, কি নাই? আৰু, আপোনাৰ নো, কিনো-ৰূপে-সৈতে, ৰূপেই নাই নে গুণেই নাই! নহয়, বোপো-দেউতা, আপনি কিনো-ৰূপে-সৈতে, ঘৰখন পাতিব হে লাগে।” [ ৬৮ ] ৰত্নেশ্বৰ।—“নহয়, আলহী ভকত! তুমি বুজা নাই। মই আজি বছেৰেকে ছোৱালী বিচৰাই মোৰ মনেবছা ছোৱালী নাপালোঁ!”\nপামপুৰীয়া।—“অঃ, কিনো-ৰূপে-সৈতে, তাকে নকয় কিয়? বোপা- দেউতা, সেইটো কথাৰ ভাৰ, কিনো-ৰূপে সৈতে, মই ললোঁ। আমাৰ গাৱঁত, কিনো-ৰূপে-সৈতে, কীৰ্ত্তিনাথ গোহাঞিৰ লাহৰী নামেৰে, কিনো-ৰূপে-সৈতে, ছোৱালী এটি আছে, কিনো ৰূপে-সৈতে, বোপা-দেউতা, কি কম! মই ডাঠকৈ কওঁ, কিনো-ৰূপে-সৈতে, আপুনি কেতিয়াও নিদাব নোৱাৰে। আৰু, ছোৱালীটিও, কিনো-ৰূপে সৈতে, আপোনাৰ হে লায়েক!”\nৰত্নেশ্বৰ।—“এ, আলহী ভকত! তোমাৰ দৰেই কিমানে কৈছিল! পিচে, যিমান দেখিলোঁমানে, মোৰ চকুত নালাগিল।\nপামপুৰীয়া।—“বাৰু, বোপা-দেউতা, কিনো-ৰূপে সৈতে, মোৰ কথাটোকে চাওক। যেতিয়া দেখিব, কিনো-ৰূপে-সৈতে, তেতিয়াহে কব, বোলে, কিনো- ৰূপে-সৈতে, সেই গেন্ধেলাটোৱে কি কৈছিল।\nৰত্নেশ্বৰ।—বাৰু, তেন্তে আলহী ভকত! তোমাৰ কথা মতেই আকৌ এবাৰ চোৱা যাব। তুমি নো ঘৰলৈ কেতিয়া উলটিবাঁ?\nপামপুৰীয়া।—“মই নে বোপা দেউতা? মই, কিনো-ৰূপে-সৈতে, কাইলৈ দিনটো ইয়াতে থাকিম। পৰহিমানলৈ হে, কিনো-ৰূপে সৈতে, ঈশ্বৰৰ কিৰ্‌পাত যোৱা হব।”\nৰত্নেশ্বৰ।—এৰা, তোমাৰ লগতে যাব পাৰিলে হওঁতে বেয়া নহয়। তুমি দেখুৱাব পাৰিবা জানো?”\nপামপুৰীয়া।—“হয়, বোপা-দেউতা, কিনো-ৰূপে-সৈতে, মোৰ লগতে ওলাওক। আজিকালি হওঁতে, কিনো-ৰূপে-সৈতে, ছোৱালীটি বাহিৰলৈ নোলায়। তথাপি, কিনো-ৰূপে-সৈতে, তালৈ গৈ এটা উপায় কৰিব লাগিব।" [ ৬৯ ] ৰত্নেশ্বৰ।-“তেন্তে সেয়ে ঠিক হ’ল। মই মোৰ লগতে পৰহিলৈ পামপুৰলৈ যাম।”\nএইবোৰ কথা-বাৰ্ত্তাৰ পাচত দুয়ো শুবলৈ গল। যথা সময়ত ৰত্নেশ্বৰে পামপুৰলৈ যাত্ৰা কৰিলে। পামপুৰত তেওঁ সেই ‘আলহী ভকত’ৰ ভকতৰ ঘৰতে আলহী হলগৈ। চাৰি-পাঁচ দিনলৈকে কাৰ্য্য সিদ্ধি হোৱা নাছিল। তাৰ পাচত, এদিন লাহৰীয়ে আগৰ দৰেই গৈ পুখুৰীৰ পাৰৰ ফুলনিত মনৰ বিষাদত গালত হাত দি, আমন্‌জিমন্‌কৈ উদাসভাৱে বহি আছে, অন্তৰৰ বিষাদে বাহিৰত সুন্দৰী লাহৰীৰ সুন্দৰ ৰূপ আৰু সুন্দৰ কৰি তুলিছে। এনেতে, ৰত্নেশ্বৰে ‘আলহী ভকত’ৰে সৈতে গৈ চকোৱাৰ সুৰুঙায় দি লাহৰীক জুমি চাবলৈ ধৰিলে। ৰত্নেশ্বৰে দেখিয়েই বিমোহিত হৈ বিতত্‌ভাৱে পামপুৰীয়াৰ ফালে চালে। এনে মোহিনী মূৰ্ত্তি তেওঁ আগেয়ে কতো দেখা নাছিল । ৰত্নেশ্বৰে আনন্দত আশাভৰা মিচিকিয়া হাঁহি মাৰি ‘আলহী ভকত’ক কলে,“আলহী ভকত! তোমাৰ কথা ঠিক। সঁচাকৈয়ে এনে সুন্দৰী ছোৱালী মই কতো কেতিয়াও দেখা নাই।” এই বুলি ৰত্নেশ্বৰে আকৌ জুমিবলৈ ধৰিলে । ‘আলহী ভকত’ৰো আনন্দ মিলিল; ভাবিলে যে, এই-চলতে তেওঁ টকাচাৰেক সৰকাৰ পাৰিব। ইয়াকে ভাবি তেওঁ ফুটাই কবলৈ ধৰিলে, “বোপা-দেউতা,মই কোৱা কথাত, কিনো-ৰূপে-সৈতে, কিমান মূইল্ আছে, ভাবি চাওক।” ৰত্নেশ্বৰে ঘনে ঘনে জুমি চায়; আৰু মাজে মাজে মাত লগায়, আৰু একোবাৰ ‘আলহী ভকত’ৰ কথালৈ কাণ দিয়ে। ভকতে হাঁহি হাঁহি কলে, “এতিয়াও কিনো-ৰূপে-সৈতে, চকুৰ তিৰ্‌পিতি কিন-ৰূপে-সৈতে, পূৰ হোৱা নাই নে বোপা-দেউতা? কিনো-ৰূপে-সৈতে, আহক আৰু; মানুহে দেখিলে, কিনো-ৰূপে-সৈতে, বেয়া বুলিব।”\nৰত্নেশ্বৰ৷—“এৰা, নাচাওঁ আৰু, বলাঁ আলহী-ভকত, বলাঁ।” এই বুলিও আকৌ দুবাৰ জুমি চায় ! [ ৭০ ] সদৌশেহত, দুয়ো ঘৰৰ ফালে খোজ ললে। যাওঁতে যাওঁতে বাটে বাটে দুয়ো ছোৱালী খোজা-বঢ়াৰ আলচ পাতি গৈ আছে, এনেতে পামপুৰীয়াই মাত লগালে, “এতিয়া বোপা-দেউতা, কিনো-ৰূপে-সৈতে, আমাৰ ফালেও অলপ, কিনো-ৰূপে-সৈতে, চাব লাগে নহয়।”\nৰত্নেশ্বৰ ।—“অ, সঁচা, মই কেতিয়াও অগুণকাৰী নহওঁ। তুমি যেনে কাম কৰিলা, তেনে বঁটাও পাবাঁ।”\nপামপুৰীয়া ।—“হয়, বোপা-দেউতা, মই কিনো ৰূপে-সৈতে, এই কেদিনতে আপোনাক, কিনো-ৰূপে-সৈতে, ভালকৈ চিনিলোঁ। এতিয়া, কিনো-ৰূপে-সৈতে, আমাৰ কাম ফেৰা সিদ্ধি হলেই হয়।\nৰত্নেশ্বৰ ৷—“এৰা, এৰা, এতিয়া আৰু বহি থকাৰ সকাম নাই। তুমি আৰু অলপ কাম কৰি দিব লাগিব দেই।”\nপামপুৰীয়া ।—“ভাল, বোপা-দেউতা, কিনো-ৰূপে-সৈতে, মই আৰু দুখীৰ দুখী অৱস্থাৰে, কিনোৰূপে-সৈতে, যি পাৰোঁ কৰি থাকিম।”\nৰত্নেশ্বৰ ৷—“একেবাৰে থোজা-বঢ়া আদি ঠিক্‌ঠাক্ কৰি হে ঘৰলৈ উলটিম্, কি বোলাঁ?”\nপামপুৰীয়া।—“এৰা, কিনো-ৰূপে-সৈতে, ভাল কৈছে। পলম কৰাৰ আৰু,কিনো-ৰূপে-সৈতে, সকাম নাই; কাইলৈ বা পৰহিলৈ, কিনো-ৰূপে-সৈতে, ছোৱালী খুজিবগৈয়ে লাগে। বাৰু, কিনো-ৰূপে-সৈতে, তাৰ দিহা কৰা যাব।”\nএই দৰে কথা-বাৰ্ত্তা পাতি যাওঁতে যাওঁতেই দুয়ো পামপুৰীয়াৰ ঘৰ সোমালগৈ। কিন্তু, লাহৰীৰ ৰূপত মুগ্ধ, ৰত্নেশ্বৰৰ মন কীৰ্ত্তিনাথ গোহাঞিৰ লাহৰী-ফুলনিতে বন্দী হৈ ৰৈ গল। তাৰ পাচত, ৰত্নেশ্বৰে কল্পনা-চকুৰে লাহৰীৰ ৰূপ-লাৱণ্যৰ জেউতি চৰাই চাই চাই, মনে-পতা সংসাৰ-সাগৰত ওপঙিবলৈ ধৰিলে।\n"https://as.wikisource.org/w/index.php?title=লাহৰী/দশম_আধ্যা&oldid=26057"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২১ মে' ২০১৯ তাৰিখে ১২:২১ বজাত সলনি কৰা হৈছিল।


প্ৰবন্ধ – Page2– ফটাঢোল\nJanuary 1, 2022 প্ৰবন্ধ\nজীৱনজোৰা সাধনাৰ বাবে কাব্য ঋষি নীলমণি ফুকনদেৱলৈ আগবঢ়োৱা হৈছে ২০২১ বৰ্ষৰ জ্ঞানপীঠ বঁটা। অসম, অসমীয়া সাহিত্য আৰু অসমীয়া জাতিয়ে ইয়াৰ পূর্বে দুবাৰ সাহিত্যৰ বাবে প্ৰদান কৰা এই শ্ৰেষ্ঠ সন্মান লভাৰ সাক্ষী হৈ ৰৈছে। প্ৰথম ১৯৭৯ চনত মৃত্যুঞ্জয়ৰ বাবে বীৰেন্দ্ৰকুমাৰ ভট্টাচার্য আৰু দ্বিতীয়বাৰ ২০০০ চনত জীৱনযোৰা সাধনাৰ বাবে ড° মামনি ৰয়চম গোস্বামীয়ে কঢ়িয়াই আনিছিল এই সন্মান। জ্যোতিপ্রসাদ আগৰৱালাই অসমীয়া ভাষাক এদিন জগত সভালৈ নিয়াৰ সপোন দেখিছিল। ভট্টাচার্যদেৱৰ মৃত্যুঞ্জয়ৰ যোগেদি সেই সপোন কিছু দূৰলৈ সাৰ্থক হৈ উঠিছিল। লেখকে উপন্যাসখনৰ পাতনিতে উপন্যাসখনৰ সন্দৰ্ভত\nDecember 1, 2021 প্ৰবন্ধ\nচুক বা চুবুৰি কাক বোলে? গাঁও কাক বোলে? তোমাৰ গাঁৱৰ নাম লিখা৷ তোমাৰ গাঁৱৰ গাঁওবুঢ়াজনৰ নাম লিখা৷ অসমীয়া মাধ্যমত পঢ়া সকলো ল’ৰা-ছোৱালীয়েই প্ৰাথমিক স্তৰত এইকেইটা প্ৰশ্ন দেও দি অহাৰ দৰেই আমিয়ো আহিছিলোঁ৷ জিভাৰ আগত থকা উত্তৰ৷ পৰীক্ষাৰ পৰা ঘূৰি আহি কোনেও নোসোধাকৈয়ে এফালৰ পৰা সকলোৱে শুনাকৈ উত্তৰবোৰ কৈ গৈছিলোঁ৷ পদূলিৰ পৰা আৰম্ভ কৰা উত্তৰৰ শেষ হৈছিল পাকঘৰত থকা মাৰ ওচৰত “আমাৰ গাঁৱৰ গাঁওবুঢ়াৰ নাম ‘গাঁওবুঢ়া ককা’৷ : কি বুলি লিখিছিল? : গাঁওবুঢ়া ককা৷ বাকীবোৰে ‘ভনৰ বাপেক’ লিখিছে৷ উত্তৰ শুনি মাৰ\nঅসমীয়া জাতিসত্তাৰ বিকাশত বিষ্ণু প্ৰসাদ ৰাভাৰ ভূমিকা-গায়ত্রী দত্ত\nচন ১৯৬৭, অসমৰ আকাশে-বতাহে নিৰ্বাচনী প্ৰচাৰৰ ব্যস্ততা, পুঠিমাৰীৰ দিশত নিৰ্বাচনী প্ৰচাৰ অভিযানত যাওঁতে বাটত দুজন প্ৰতিদ্বন্দ্বী প্ৰাৰ্থী লগ হোৱাত দুয়োজনে কৰমৰ্দন কৰি আলাপ-আলোচনাত ব্যস্ত হৈ পৰিল। সাম্প্রতিক সময়ত অসম্ভৱ যেন লাগিলেও সেই সময়ৰ বাস্তৱ সেই পৰিস্থিতিত এজন প্ৰাৰ্থীয়ে আনজন প্ৰতিদ্বন্দী প্ৰাৰ্থীক ভাতৃত্বসুলভ মৰম স্নেহেৰে ভৰপূৰ এক কতৃত্বৰ সুৰত কৈছিল – “তুমি বা মই যিজনেই জয়ী হওঁ, আমাৰ এটাই উদ্দেশ্য হ’ব – ৰাইজৰ হৈ সেৱা কৰা, ৰাইজৰ হৈ কাম কৰা।” “ৰাইজৰ হৈ সেৱা কৰা, ৰাইজৰ হৈ কাম কৰা” এই বাক্যশাৰীৰ মাজত\nNovember 1, 2021 প্ৰবন্ধ\nশৰৎকালৰ শ্ৰেষ্ঠ উৎসৱ হ’ল ৰাসোৎসৱ। ‘ৰস’ হৈছে সৌন্দৰ্যবোধৰ পৰা হোৱা অতি জাগতিক আনন্দময়ী অৱস্থা। এই ৰসৰ পৰাই ৰাসৰ উৎপত্তি হৈছে বুলি কোৱা হয়। অসমত ৰাসৰ উৎপত্তিৰ লগত মহাপুৰুষ শ্ৰীমন্ত শঙ্কৰদেৱৰ নাম জড়িত হৈ আছে। শ্ৰীমন্ত শংকৰদেৱৰ কীৰ্তনত ৰাসক্ৰীয়াৰ বিৱৰণ বিদ্যমান। পণ্ডিতসকলৰ মতে শঙ্কৰদেৱৰ দ্বাৰা ৰচিত অংকীয়া নাট ‘কেলি-গোপাল’ নাটৰ ভাওঁনাই হৈছে অসমত ৰাস উৎসৱৰ আৰম্ভণি। এক তথ্যমতে, ১৭৬২ শকত মাজুলীৰ ঐতিহ্যমণ্ডিত দক্ষিণপাট সত্ৰত প্ৰথমবাৰৰ বাবে ৰাস পালন কৰা হৈছিল। সেয়াই আছিল ৰাসলীলাৰ প্ৰথম আৰম্ভণি, তেতিয়াৰে পৰাই প্ৰতিবছৰে ৰাস পূৰ্ণিমাৰ নিশা ৰাস\nবৰপেটা জিলাৰ নাৰীকেন্দ্ৰিক গালিশপনি-ড° অৰ্চনা কলিতা\nলোকসংস্কৃতি হৈছে এখন সমাজৰ দাপোণ৷ চহা জীৱনৰ সুখ-দুখ, লোকাচাৰ, জনবিশ্বাস ইত্যাদি লোকসংস্কৃতিত পৰিস্ফুট হয়৷ লোকসংস্কৃতিক মূলতঃ মৌখিক সাহিত্য বা লোকসাহিত্য, ভৌতিক সংস্কৃতি, সামাজিক লোক ৰীতিনীতি আৰু লোক পৰিবেশ্য কলা – এই চাৰিভাগত ভাগ কৰিব পাৰি৷ লোক সংস্কৃতিৰ অন্যতম এটা বিভাগ হৈছে লোক সাহিত্য৷ মুখে মুখে চলি অহা লোক সাহিত্য সমূহে সময়ৰ লগে লগে লিখিত সাহিত্যৰ ৰূপ লয়৷ গীত-মাত, সাধুকথা, মালিতা আদিৰ দৰে গালি শপনিসমূহেও অসমীয়া লোক সাহিত্যত উল্লেখযোগ্য স্থান লাভ কৰিছে৷ যদিও যুগৰ পৰিৱৰ্তনৰ লগে লগে মৌখিক সাহিত্য সমূহৰ প্ৰায়ভাগেই\nক’ভিদ মহামাৰীয়ে ভৰাই তোলা জীৱনবোৰ- শিৱানী বৰা\nবিশ্বত ত্ৰাসৰ সৃষ্টি কৰা ক’ভিদ মহামাৰীয়ে মানুহৰ জীৱনলৈ শংকা কঢ়িয়াই অনাৰ লগতে অৰ্থনৈতিক ব্যৱস্থাক বৰ বেয়াকৈ ক্ষতিগ্ৰস্ত কৰিছে। জীৱনৰ ভৰষা নাইকিয়া হোৱা সময়তে কিছুমান জীৱন পোহৰমুখী হৈ উঠিছে। লকডাউনত ভাৰাক্ৰান্ত মনবোৰক ব্যস্ত ৰাখিবলৈ বহুতো লোকে নিজৰ প্ৰিয় কামসমূহৰ সৈতে জড়িত হৈ পৰিছিল। ছবি অঁকা, সাহিত্য চৰ্চা, ৰন্ধন কাৰ্য্য, ক্ৰাফ্ট বনোৱা আদি মন পছন্দৰ কামত ৰাপ বাঢ়িছিল। এই মন পছন্দৰ কামসমূহে বহুতো লোকৰ বাবে উপাৰ্জনৰ পথ মুকলি কৰিছে। কেক বনাই ভাল পোৱা মহিলাই এতিয়া ব্যৱসায়িক ভিত্তিত কেক বনাবলৈ আৰম্ভ কৰিছে। কোনো\nCreativity isadrug I cannot live Without. – Cecil B De Mille. আমেৰিকান চিত্ৰনিমাৰ্তা চিচিল বি ডি মিলিৰ এই উক্তিটোৰ অসমীয়া অনুবাদ হ’ব, “সৃজনীশীলতা হ’ল নিচাজাতীয় ঔষধ যিবিধ নহ’লে মই জীয়াই থাকিব নোৱাৰোঁ।” যিকেইটা কথা আৰু ঘটনাই মোৰ মন আৰু মগজুক আন্দোলিত কৰে সেইকেইটাৰ ভিতৰত চিচিল বি ডি মিলিৰ এই উক্তিটো অন্যতম। মই এনে বহু মানুহ লগ পাইছোঁ যিয়ে পুৱাৰ বাতৰি কাকতখন পঢ়িবলৈ অস্থিৰ হৈ পদূলিমুখত হ’কাৰজনলৈ অপেক্ষা কৰি থাকে। এনে মানুহো লগ পাইছোঁ – কিবা এটা নিলিখিলে বা\nOctober 1, 2021 প্ৰবন্ধ\nবৈদিক যুগৰপৰা বৰ্তমান যুগলৈকে ভাৰতবৰ্ষত মহিলাৰ সুৰক্ষা ব্যৱস্থা সন্তোষজনক নহয়। সীতাৰ অগ্নি পৰীক্ষা, দ্ৰৌপদীৰ বস্ত্ৰহৰণৰ পৰা দিল্লীৰ নিৰ্ভয়া কাণ্ডলৈকে প্ৰতিদিনে ভাৰতবৰ্ষত অসংখ্য মহিলা নিৰ্যাতিতা হৈ আহিছে। ভাৰতবৰ্ষত নাৰীক দুৰ্গতিনাশিনী দশভুজা দূৰ্গাৰ ৰূপত, মা লক্ষ্মীৰ ৰূপত, আই সৰস্বতীৰ ৰূপত অথবা কালী গোঁসানীৰ ৰূপত পূজা কৰা হয়। কিন্তু সেই পূজা কেৱল মাটিৰ মূৰ্তিটোতে সীমাবদ্ধ হৈ থাকে।পিতৃপ্ৰধান ভাৰতীয় সমাজত নাৰী বিয়াৰ আগত পিতৃৰ অধীন, বিয়াৰ পিছত স্বামীৰ অধীন আৰু স্বামীৰ অবৰ্তমানত পুত্ৰৰ অধীন হিচাবে চলিব লাগে। এইখন সমাজত এগৰাকী বিধবাই বহুতো লাঞ্চনা-গঞ্জনা সহ্য\nSeptember 1, 2021 প্ৰবন্ধ\nটকিঅ’ অলিম্পিকৰ আৰম্ভণিৰ দিনাই ভাৰতে ৰূপৰ পদক অৰ্জন কৰি সুন্দৰ আৰম্ভণি ঘটাইছিল। ভাৰতৰ এইবাৰৰ প্ৰদৰ্শন হৈছে অলিম্পিক ইতিহাসৰ সৰ্বশ্ৰেষ্ঠ প্ৰদৰ্শন। ১টা স্বৰ্ণ, ২টা ৰূপ আৰু ৪ টা ব্ৰঞ্জৰ পদকেৰে মুঠ ৭টা পদক লাভ কৰিবলৈ সক্ষম হয় ভাৰত। ইয়াৰ পূৰ্বে ২০১২ চনৰ লণ্ডন অলিম্পিকত ৬টা পদক লাভ কৰিছিল যদিও, স্বৰ্ণ পদক লাভ কৰিবলৈ সক্ষম হোৱা নাছিল। ২০০৮ চনৰ বেইজিং অলিম্পিকৰ পিছত ভাৰতে ব্যক্তিগত শাখাত দ্বিতীয়টো স্বৰ্ণ পদক লাভ কৰে। অলিম্পিক ২০২০-ত ভাৰতৰ পদক জয় কৰা খেলুৱৈসকল আৰু তেওঁলোকৰ ইভেণ্টত দেখুৱওৱা প্ৰদৰ্শন


বিশেষ নিউজ ৰিপ’ৰ্ট | অনুেচ্ছদ ৩৭১ কি? যাক অসমৰ পৰা আঁতৰোৱা নহয় বুলি অমিত শ্বাহে আশ্বাস দিছে - Gana Adhikar\nHome / আঞ্চলিক / বিশেষ নিউজ ৰিপ’ৰ্ট | অনুেচ্ছদ ৩৭১ কি? যাক অসমৰ পৰা আঁতৰোৱা নহয় বুলি অমিত শ্বাহে আশ্বাস দিছে\n✍ গিৰীন্দ্ৰ শইকীয়াঃ\nযিধৰণে অনুেচ্ছদ ৩৭০ৰ জৰিয়তে জম্মু আৰু কাশ্মীৰক বিশেষ অধিকাৰ প্ৰদান কৰা হৈছিল, যাক ইতিমধ্যে বাতিল কৰা হৈছে, ঠিক একেদৰে অনুেচ্ছদ ৩৭১ৰ জৰিয়তেও অন্য কেইখনমান ৰাজ্যক কিছুমান বিশেষ অধিকাৰ প্ৰদান কৰা হৈছে। সেই বিশেষ অধিকাৰৰ বিষয়ে উল্লেখ কৰি ভাৰতীয় জনতা পাৰ্টীৰ অধ্যক্ষ তথা গৃহমন্ত্ৰী অমিত শ্বাহে অনুেচ্ছদ ৩৭১ৰ ক্ষেত্ৰত কৈছে যে ভৱিষ্যতে এই অনুেচ্ছদ বাতিল কৰাৰ ব্যৱস্থা গ্ৰহণ কৰা নহয়। অনুেচ্ছদ ৩৭১ত কি আছে, ইয়াৰ জৰিয়তে অসমকে ধৰি বিভিন্ন ৰাজ্যক কি সুবিধা প্ৰদান কৰা হৈছে— এই প্ৰসংগত উল্লেখ কৰা দৰকাৰ যে জম্মু আৰু কাশ্মীৰত ৩৭০ বাতিল হোৱাৰ পিছত স্থানীয় ৰাইজ আৰু ৰাজনৈতিক দলসমূহৰ মনত এই আশংকাৰ জন্ম হৈছিল যে চৰকাৰে অদূৰ ভৱিষ্যতে পূৰ্বাঞ্চলৰ ৰাজ্যসমূহক বিশেষ অধিকাৰ প্ৰদান কৰা অনুেচ্ছদ ৩৭১ও বাতিল কৰিব পাৰে। ইয়াৰ পিছতে গৃহমন্ত্ৰী অমিত শ্বাহে পূৰ্বাঞ্চলৰ ৰাজ্যসমূহক আশ্বস্ত কৰি কৈছে যে ৩৭০ আৰু ৩৭১ৰ মাজত যথেষ্ট পাৰ্থক্য আছে।\nগৃহমন্ত্ৰীয়ে কৈছে যে কেন্দ্ৰীয় চৰকাৰে অনুেচ্ছদ ৩৭১ক কেতিয়াও স্পৰ্শ নকৰে। অনুেচ্ছদ ৩৭১ মহাৰাষ্ট্ৰ, গুজৰাট আৰু হিমাচল প্ৰদেশত বলৱৎ আছে। এই অনুেচ্ছদৰ জৰিয়তে মহাৰাষ্ট্ৰ আৰু গুজৰাটৰ ৰাজ্যপালক কিছুমান বিশেষ অধিকাৰ প্ৰদান কৰা হৈছে। মহাৰাষ্ট্ৰৰ ৰাজ্যপালে বিদৰ্ভ আৰু মাৰাঠৱাড়াত পৃথককৈ উন্নয়ন ব’ৰ্ড নিৰ্মাণ কৰিব পাৰে। সেইদৰে গুজৰাটৰ ৰাজ্যপালেও সৌৰাষ্ট্ৰ আৰু কচ্ছত বেলেগ উন্নয়ন ব’ৰ্ড বনাব পাৰে। কাৰিকৰী শিক্ষা, অৱসৰকালীন প্ৰশিক্ষণ আৰু নিয়োগৰ বাবেও ৰাজ্যপালে ‘বিশেষ ব্যৱস্থাপনা’ কৰিব পাৰে। অনুেচ্ছদ ৩৭১ত ৩৭১ (এ), ৩৭১ (বি), ৩৭১ (চি), ৩৭১ (ডি), ৩৭১ (ই), ৩৭১ (এফ), ৩৭১ (জি), ৩৭১ (এইচ), ৩৭১ (আই) আৰু ৩৭১ (জে) অন্তৰ্ভুক্ত আছে। ইয়াত সন্নিৱিষ্ট সকলো ৰাজ্যৰ বাবে কিছুমান বিশেষ ব্যৱস্থা কৰা হৈছে। অনুেচ্ছদ ৩৭১ৰ জৰিয়তে হিমাচল প্ৰদেশৰ বাহিৰৰ কোনো ব্যক্তিয়ে ৰাজ্যত কৃষিভূমি ক্ৰয় কৰিব নোৱাৰে। একেদৰে যদি কোনো ব্যক্তি হিমাচল প্ৰদেশৰ বাসিন্দা হয় আৰু কৃষক নহয় তেতিয়াও তেওঁ কৃষিৰ বাবে ভূমি ক্ৰয় কৰিব নোৱাৰে।\nঅনুেচ্ছদ ৩৭১ (ক) নাগালেণ্ডত বলৱৎ আছে। ইয়াৰ জৰিয়তে নাগালেণ্ড ৰাজ্যক ১৯৪৯ আৰু ১৯৬৩ত তিনিটা বিশেষ অধিকাৰ দিয়া হৈছে। প্ৰথম ঃ ভাৰতীয় সংসদৰ যিকোনো আইন নাগালেণ্ডৰ মানুহৰ সাংস্কৃতিক আৰু ধাৰ্মিক বিষয়ত বলৱৎ নহ’ব। দ্বিতীয় ঃ নগা লোকৰ প্ৰথাগত কানুন আৰু পৰম্পৰাক লৈ সংসদৰ কানুন আৰু উচ্চতম ন্যায়ালয়ৰ কোনো আদেশ বলৱৎ নহ’ব। তৃতীয় ঃ নাগালেণ্ডত ভূমি আৰু সম্পত্তি কোনো অনগাক হস্তান্তৰ কৰিব পৰা নাযাব। উল্লেখযোগ্য যে নাগালেণ্ডৰ নাগৰিকেহে নিজৰ ৰাজ্যৰ ভূমি ক্ৰয় কৰিব পাৰে, দেশৰ আন কোনো ৰাজ্যৰ নাগৰিকে নাগালেণ্ডৰ ভূমি ক্ৰয় কৰিব নোৱাৰে। অনুেচ্ছদ ৩৭১ (বি) অসমত বলৱৎ আছে। ইয়াৰ জৰিয়তে ভাৰতৰ ৰাষ্ট্ৰপতিয়ে ৰাজ্য বিধানসভাৰ সমিতিসমূহৰ গঠন আৰু কাৰ্যাৱলীৰ বাবে ৰাজ্যৰ জনজাতীয় ক্ষেত্ৰসমূহৰ পৰা নিৰ্বাচিত সদস্যসকলক অন্তৰ্ভুক্ত কৰিব পাৰে। অনুেচ্ছদ ৩৭১ (চি) মণিপুৰত বলৱৎ আছে। ইয়াত ৰাষ্ট্ৰপতিয়ে ইচ্ছা কৰিলে ৰাজ্যখনৰ ৰাজ্যপালক বিশেষ দায়িত্ব প্ৰদান কৰি নিৰ্বাচিত প্ৰতিনিধিসকলৰ সমিতি গঠন কৰিব পাৰে। এই সমিতিয়ে ৰাজ্যখনৰ বিকাশ সম্পৰ্কীয় কাৰ্যাৱলীৰ তত্ত্বাৱধান কৰিব।\nঅনুেচ্ছদ ৩৭১ (ডি) অন্ধ্ৰ প্ৰদেশ আৰু তেলেংগানাত বলৱৎ আছে। এই ৰাজ্য দুখনৰ বাবে ৰাষ্ট্ৰপতিৰ হাতত এই ক্ষমতা আছে যে তেওঁ ৰাজ্য চৰকাৰক এনে আদেশ দিব পাৰে যে কি চাকৰিত কোন বৰ্গৰ লোকক নিযুক্তি দিব পাৰি। এইদৰে শিক্ষা খণ্ডতো ৰাজ্যৰ লোকসকলক সমান অংশীদাৰ বা সংৰক্ষণৰ ব্যৱস্থা কৰিব পাৰে। অনুেচ্ছদ ৩৭১ (ই)ৰ জৰিয়তে কেন্দ্ৰীয় চৰকাৰে সংসদত আইন প্ৰস্তুত কৰি অন্ধ্ৰ প্ৰদেশত এখন কেন্দ্ৰীয় বিশ্ববিদ্যালয় স্থাপন কৰিব। এইটো অনুেচ্ছদ সময়ৰ লগে লগে অপ্ৰাসংগিক হৈ পৰিব। অনুেচ্ছদ ৩৭১ (এফ) ছিকিমত বলৱৎ আছে। ইয়াৰ জৰিয়তে ছিকিমে সমগ্ৰ ৰাজ্যৰ ভূমিৰ ওপৰত অধিকাৰ লাভ কৰিছে। লাগে সেয়া ভূমি ভাৰতৰ সৈতে চামিল হোৱাৰ পূৰ্বে কাৰোবাৰ ব্যক্তিগত ভূমিয়েই লাগে হওক। ইয়াত কোনোধৰণৰ ভূমি বিবাদত দেশৰ উচ্চতম ন্যায়ালয় অথবা সংসদে হস্তক্ষেপ কৰাৰ অধিকাৰ নাই। অৱশ্যে প্ৰয়োজন হ’লে ৰাষ্ট্ৰপতিয়ে ভূমি সম্পৰ্কীয় বিষয়ত হস্তক্ষেপ কৰিব পাৰে। অনুেচ্ছদ ৩৭১ (জি) মিজোৰামত বলৱৎ আছে।\nএই অনুেচ্ছদৰ জৰিয়তে মিজোৰামত ভূমিৰ মালিকীস্বত্ব কেৱল তাত বসবাস কৰা আদিবাসীসকলৰ। কোনো বাহিৰৰ লোকে মিজোৰামলৈ গৈ ভূমি ক্ৰয় কৰিব নোৱাৰে। অৱশ্যে তাত ব্যক্তিগত খণ্ডৰ উদ্যোগ স্থাপন কৰিবৰ বাবে ৰাজ্য চৰকাৰে ‘মিজোৰাম এক্ট-২০১৬’ৰ জৰিয়তে ভূমি অধিগ্ৰহণ কৰিব পাৰে। অনুেচ্ছদ ৩৭১ (আই) গোৱাত বলৱৎ আছে। অৱশ্যে এই অনুেচ্ছদ সময়ৰ লগে লগে অপ্ৰাসংগিক হৈ গ’ল। একেদৰে অনুেচ্ছদ ৩৭১ (জে)ৰ জৰিয়তে হায়দৰাবাদ-কৰ্নাটক ক্ষেত্ৰৰ ছখন পিছপৰা জিলাক বিশেষ অধিকাৰ প্ৰদান কৰা হৈছে। অনুেচ্ছদ ৩৭১ (এইচ) অৰুণাচল প্ৰদেশত বলৱৎ আছে। ইয়াৰ জৰিয়তে অৰুণাচলৰ ৰাজ্যপালে আইন আৰু ব্যৱস্থাৰ স্থিতি সন্দৰ্ভত বিশেষ অধিকাৰ লাভ কৰিছে আৰু ইয়াৰ ভিত্তিত মুখ্যমন্ত্ৰীৰ সিদ্ধান্তও তেওঁ বাতিল কৰিব পাৰে। এনে অধিকাৰ আন কোনো ৰাজ্যত নাই— যি মুখ্যমন্ত্ৰীৰ সিদ্ধান্তক বাতিল কৰিব পাৰে।\nআনহাতে মিজোৰাম, অৰুণাচল প্ৰদেশ আৰু নাগালেণ্ড— এই তিনিখন ৰাজ্য এনেকুৱা যে আপুনি যদি তালৈ যাব বিচাৰে তেনেহ’লে আপুনি ইনাৰ লাইন পাৰ্মিট ল’ব লাগিব। ইনাৰ লাইন পাৰ্মিট নোহোৱাকৈ এই তিনিখন ৰাজ্যত আপুনি প্ৰৱেশ কৰিব নোৱাৰে। উল্লেখযোগ্য যে ইনাৰ লাইন পাৰ্মিট হৈছে যে ভাৰত চৰকাৰৰ দ্বাৰা জাৰি কৰা এক আনুষ্ঠানিক ভ্ৰমণ দস্তাবেজ, যি এক নিশ্চিত সময়ৰ বাবে ভ্ৰমণৰ অনুমতি প্ৰদান কৰে। ভাৰতত এই দেশৰ নাগৰিকৰ বাবে প্ৰস্তুত ইনাৰ লাইন পাৰ্মিটৰ এই নিয়ম ব্ৰিটিছ চৰকাৰে বলৱৎ কৰিছিল। তাকে ভাৰতৰ স্বাধীনতাৰ পিছত সময়ে সময়ে ইফাল-সিফাল কৰি বাহাল ৰখা হৈছে। জম্মু আৰু কাশ্মীৰৰ পৰা অনুেচ্ছদ ৩৭০ চলিত বছৰৰ আগষ্ট মাহৰ ৫ তাৰিখে অপসাৰণ কৰা হয়।\nসংসদত যেতিয়া ৩৭০ সন্দৰ্ভত আলোচনা হয়, তেতিয়াই ৬ আগষ্ট অনুেচ্ছদ ৩৭১ৰো প্ৰসংগ উত্থাপিত হয় আৰু তেতিয়াই গৃহমন্ত্ৰী অমিত শ্বাহে এই অনুেচ্ছদ কিয় চৰকাৰে অপসাৰণ নকৰে সেই সন্দৰ্ভত একাধিক যুক্তি দাঙি ধৰে। অমিত শ্বাহে এইবুলি যুক্তি দিয়ে যে ৩৭০ৰ দৰে ৩৭১এ ৰাজ্যবিলাকত বিচ্ছিন্নতাক উদগনি নোযোগায়। সেয়ে ইয়াক অপসাৰণ কৰা নহয়। (সংগৃহীত তথ্যৰ আধাৰত)\nটেগ্‌চArticle 371 Arunachal Pradesh Assam Focus Indepth Manipur Meghalaya Mizoram Nagaland North East India Sikkim Special Provisions Tripura\nপূৰ্বৱৰ্তী ২১ বছৰৰ ভিতৰত আগষ্টত গাড়ী বিক্ৰীৰ হাৰ সৰ্বনিম্ন\nপৰৱৰ্তী ৰাইজৰ আপত্তি- অভিযোগ নিষ্পত্তি কৰাৰ বাবে বঙাইগাঁও জিলা প্ৰশাসনৰ বিশেষ ব্যৱস্থা গ্ৰহণ, আৰম্ভ হ’ল ‘ৰাইজৰ চ’ৰা’ |


ধেমালিয়ে কন্দুৱাই যেতিয়া (অনুপমা বৰগোহাঁই) - সাহিত্য ডট অৰ্গ\nধেমালিয়ে কন্দুৱাই যেতিয়া (অনুপমা বৰগোহাঁই)\n(তাত থকা সেই আকৰ্ষণ আৰু ৰোমাঞ্চ মই হয়তো কোনো গল্পকাৰৰ কোনো গল্পতে নেপাম। আজিলৈকে এটাও কাহিনী মই পূৰাকৈ পঢ়িবলৈ পোৱা নাই, অথচ চানা বা খাবলৈ দিয়া বস্তুবোৰতকৈ সেইবোৰ বান্ধি দিয়া কাগজ টুকুৰালৈহে মোৰ বেছি হেঁপাহ থাকি গ’ল। )\nহাঁহিবলৈ জীৱনত ধেমালিৰ প্রয়োজন আছে। কিন্তু কাৰোবাক কন্দুৱাবৰ বাবে ধেমালি লাগেনে ? হয়, আজি আমি যিখন আত্মাহীন সমাজত আছো, সেইখন সমাজত থকা মানুহৰ সময় আৰু দয়া-মায়া, এই দুটা বস্তুৰ এটাও আন ব্যক্তিৰ বাবে নাই । কিন্তু এই একেখন সমাজৰে বেছিভাগ মানুহৰে আন ব্যক্তিক অপমান কৰি, আনৰ ওচৰত হেয় কৰি হাঁহিবৰ সময় আৰু আগ্রহ দুয়োটাই আছে।\nভাৰতীয় মূলৰ জেচিন্থা চালডানহা নামৰ লন্ডনৰ ‘কিং এডৱাৰ্ড -৭ হাস্পতাল’ৰ নাৰ্ছ এগৰাকীয়ে অষ্ট্রেলিয়াৰ দুজন বিকৃত ধেমালিকৰ্তা ৰেডিঅ’ জকিৰ ধেমালিৰ বাবে নিজৰ প্রাণ বলি দিলে ! চালডানহাই ৰাজকুমাৰ উইলিয়ামছৰ গৰ্ভৱতী পত্নী কেট মিডলটনৰ চিকিৎসা আৰু স্বাস্থ্য সম্বন্ধীয় বিতং তথ্য এটা ৰেডিঅ চেনেলৰ দুজন ৰেডিঅ’ জকিক দ্বিধাহীনভাৱে দি দিলে । কাৰণ সেই বিকৃত ধেমালি মানসিকতাৰ ৰেডিঅ’ জকি দুজনে নিজকে ৰাণী এলিজাবেথ আৰু ৰাজকুমাৰ চাৰ্লছ বুলি মিছা পৰিচয় দি জেচিন্থা চালডানহাক বুৰ্বক বনাবলৈ তথা লোকৰ ভিতৰুৱা খবৰেৰে মানুহৰ মনোৰঞ্জন কৰিবলৈ ( যিটো বেছিভাগ মানুহেই ভালপায়) চেষ্টা কৰিছিল। ৪ ডিচেম্বৰৰ দিনা এই ৰেডিঅ’ জকি দুজনে নিজৰ সাফল্য আৰু জেচিন্থাৰ বুৰ্বকামিৰ বাতৰিৰ লগতে ৰাজকুমাৰী কেটৰ স্বাস্থ্যসম্বন্ধীয় ভিতৰুৱা খবৰ পৃথিৱীৰ সকলোকে গোটেই দিন ধৰি শুনোৱাই থাকিল । কৰ্তব্যনিষ্ঠ, সহজ-সৰল ভাৰতীয় মূলৰ নাৰ্ছ জেচিন্থা চালডানহাই এনে অপমান সহ্য কৰিব নোৱাৰিলে। লাজ, ভয়, অপমান, অপৰাধবোধৰ গ্লানিত ভুগি বাতৰি প্রচাৰ হোৱাৰ ৩ দিনৰ পিছতে অৰ্থাৎ ৭ ডিচেম্বৰত আত্মহত্যা কৰিলে!\nএই ঘটনাটোৱে আমাৰ সমাজৰ মানবীয় প্রমূল্যৰ কিমান অৱনতি ঘটিছে তাকে প্রমাণ কৰিছে । সামাজিক জালপঞ্জী ফে’চবুক, টুইটাৰ আদিত আমি প্রায়ে দেখোঁ কেনেকৈ মানুহবোৰে বিশেষকৈ নৱপ্রজন্মৰ যুবক-যুৱতীয়ে ইজনে সিজনক আনৰ আগত,সমাজৰ আগত লঘু কৰি আনন্দ (বিকৃত আনন্দ) পায় ।\nএগৰাকী ‘ক্লিনিকেল চাইক’ল’জিষ্ট’ বৰ্ষা ছুলানিৱে কৈছিল ‘আমি এতিয়া পৃথিৱীত একপ্রকাৰ বৰ অকলশৰীয়া হৈ জীয়াই আছো । সেয়ে আমি ইটোৱে সিটোৰ ওপৰত হিংসা, প্রত্যাক্রমণ কৰি নিজকে পৃথিৱীৰ উচ্চ শিখৰত উঠি থকা যেন ভাবোঁ । সফলতা আৰু প্রতিযোগিতাৰ যুঁজত আমি শান্তি আনন্দৰ প্রকৃত সংজ্ঞা হেৰুৱাই পেলাওঁ আৰু আনক অবদমন কৰিব পাৰিলেই নিজক সফল হোৱা বুলি ভাবো’ ।\nসঁচাকৈ আনে যেতিয়া কাৰণে-অকাৰণে আমাক অপমান কৰে, অৱমাননা কৰে, বৰ দুখ লাগে। সেই দুখে কেতিয়াবা পৰিচাৰিকা জেচিন্থা চালডানহাৰ দৰে ভয়ানক পদক্ষেপ ল’বলৈয়ো মানুহক প্ৰৰোচিত কৰিব পাৰে (যিহেতু সকলো মানুহৰ আৱেগিক সংযম একে নহয় )। এয়া পৰোক্ষভাৱে কোনোবাক হত্যা কৰাৰ দৰেই কথা। সেয়ে ধেমালিৰ ছলেৰেও কোনেও যাতে কাকো লঘু নকৰে তাৰ বাবে প্রাৰ্থনা জনালো ।\n← শিল্প-ভাষ্কৰ্য্য (কাবেৰী বৰা)\nদিল্লীহাটত অ ক বৰ প্ৰীতিভোজ আৰু সাহিত্যৰ আড্ডা: মাধুৰীমা ঘৰফলীয়া →\nভগত সিঙৰ ফাঁচীৰ দিনটো\nএই দেশ মোৰ দেশ (প্ৰতিম প্ৰতাপ বৰুৱা)


ইণ্ডিয়ান ৰিভাইচ ভাৰচন (IRV) আচামিচ - 20192ৰাজাৱলি 1 অধ্যায়\n1 ৰজাৱলী আৰু2ৰজাৱলী মূলতঃ এখন পুস্তক আছিল। যদিও ইহুদি ঐতিহ্য অনুসৰি ভাববাদী যিৰিমিয়াক এই2ৰজাৱলী পুস্তকৰ ৰচক হিচাপে স্বীকৃতি দিয়ে, তথাপিও বর্তমান বাইবেলৰ বৃত্তিধাৰী বৈশিষ্ট্যৱলীয়ে এই কাম এচাম বেনামী লিখকৰ দলৰ বুলি কয়, যাক বাইবেলৰ পঞ্চম পুস্তকৰ বুলি কোৱা হয়।2ৰজাৱলীয়ে দ্বিতীয় বিৱৰণৰ মূল বিষয় অনুসৰণ কৰে:ঈশ্বৰৰ প্রতি বাধ্যতাই আশীর্বাদ কঢ়িয়াই আনে, আৰু ঈশ্বৰৰ প্রতি অবাধ্যতাই অভিশাপ আনে।\nলিখাৰ সম্ভাব্য সময় প্রায় 590-538 খ্রীষ্টপূর্বৰ মাজভাগত।\nএই পুস্তক খন লিখা হৈছিল মন্দিৰ প্রথম স্থাপিত হোৱাৰ সময়ত (1 ৰজাৱলী 8:8)\nইস্রায়েলৰ লোকসকল, আৰু বাইবেলৰ সকলো পাঠক।\n2 ৰজাৱলী পুস্তক হ’ল 1 ৰজাৱলী পুস্তকৰ পৰিশিষ্ট। এই পুস্তক খন হ’ল বিভাজিত ৰাজ্যৰ ৰজাসকলৰ কাহিনীৰ ধাৰাবাহিক (ইস্রায়েল আৰু যিহূদা) এই2ৰজাৱলী পুস্তকৰ সমাপ্তি ইস্রায়েল আৰু যিহূদাৰ লোকসকলৰ চূড়ান্ত উৎখাত আৰু যথাক্রমে অচূৰীয়া আৰু বেবিলনলৈ নির্বাসন।\n1. এলিচাৰ পৰিচর্যা — 1:1-8:29\n2. আহাবৰ বংশৰ সমাপ্তি — 9:1-11:21\n3. যোৱচৰ পৰা ইস্রায়েলৰ শেষলৈ — 12:1-17:41\n4. হিষ্কিয়াৰ পৰা যিহূদাৰ শেষলৈ — 18:1-25:30\nৰজা অহজিয়াৰ আঘাত আৰু মৃত্যু।\n1 আহাবৰ মৃত্যুৰ পাছত, মোৱাব দেশে ইস্ৰায়েলৰ বিৰুদ্ধে বিদ্ৰোহ-আচৰণ কৰিলে।\n2 অহজিয়াই চমৰিয়াত তেওঁৰ ঘৰৰ ওপৰ-কোঁঠালিৰ খিড়িকিয়েদি তললৈ পৰি আঘাত পালে। তেতিয়া তেওঁ কেইজনমান লোকক এইবুলি কৈ পঠাই দিলে যে, “তোমালোকে গৈ ইক্ৰোণৰ দেৱতা বাল-জবুবৰ ওচৰত সোধা, এই আঘাতৰ পৰা মই সুস্থ হ’ম নে নাই।”\n3 কিন্তু যিহোৱাৰ দূতে তিচবীয়া এলিয়াক ক’লে, “তুমি গৈ চমৰিয়াৰ ৰজাই পঠোৱা লোকসকলৰ লগত সাক্ষাত কৰি তেওঁলোকক কোৱা, ‘ইস্ৰায়েল দেশত জানো ঈশ্বৰ নাই যে, তোমালোকে ইক্ৰোণৰ বাল-জবুবৰ গুৰিত সুধিবলৈ গৈছা?4সেয়ে যিহোৱাই কৈছে, “তুমি যি শয্যাত পৰি আছা, তাৰ পৰা তুমি পুনৰ নুঠিবা। তোমাৰ অৱেশ্যেই মৃত্যু হ’ব’।” এলিয়াই সেই লোকসকলক লগ ধৰিলে আৰু এই দৰে কৈ গুছি গ’ল।\n5 পাছত সেই লোকসকল ৰজাৰ ওচৰলৈ ঘূৰি অহাৰ পাছত তেওঁ তেওঁলোকক সুধিলে, “তোমালোক কিয় উভটি আহিলা?”6উত্তৰত তেওঁলোকে ক’লে, “এজন মানুহে আমাৰ লগত সাক্ষাত কৰি ক’লে, ‘যি জনে আপোনালোকক পঠিয়াইছে, আপোনালোক যেন সেই ৰজাৰ ওচৰলৈ উভটি গৈ তেওঁক জনায়, “যিহোৱাই কৈছে, ‘ইস্ৰায়েল দেশত জানো ঈশ্বৰ নাই, আপুনি যে ইক্ৰোণৰ দেৱতা বাল-জবুবৰ গুৰিত সুধিবৰ কাৰণে মানুহ পঠিয়াইছে? সেয়ে আপুনি যি শয্যাত পৰি আছে, তাৰ পৰা পুনৰ নুঠিব, কিন্তু অৱশ্যেই মৃত্যু হ’ব।’ ”\n7 ৰজাই তেওঁলোকক সুধিলে, “যি মানুহজনে তোমালোকৰ লগত সাক্ষাত কৰি এই কথা ক’লে, তেওঁ বাৰু দেখাত কেনেকুৱা আছিল?” 8 তেওঁলোকে উত্তৰ দিলে, “তেওঁ জন্তুৰ নোমেৰে তৈয়াৰী পোছাক পিন্ধিছিল আৰু তেওঁৰ কঁকালত আছিল চামৰাৰ কটিবন্ধন।” ৰজাই ক’লে, “তেৱেঁ হৈছে তিচবীয়া এলিয়া।”\n9 তাৰ পাছত ৰজাই এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠাই দিলে। এলিয়া সেই সময়ত পাহাৰৰ ওপৰত বহি আছিল। সেনাপতিজন এলিয়াৰ ওচৰলৈ উঠি গৈ ক’লে, “হে ঈশ্বৰৰ লোক, ৰজাই আপোনাক নামি আহিবলৈ কৈছে।” 10 এলিয়াই সেনাপতিজনক ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া আকাশৰ পৰা জুই নামি আহি সেই সেনাপতি আৰু তেওঁৰ পঞ্চাশজন সৈন্যক গ্ৰাস কৰিলে।\n11 ৰজাই আকৌ এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠালে। সেই সেনাপতিয়েও এলিয়াক ক’লে, “হে ঈশ্বৰৰ লোক, ৰজাই আপোনাক এতিয়াই নামি আহিবলৈ কৈছে।” 12 এলিয়াই উত্তৰ দি ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া পুনৰাই আকাশৰ পৰা ঈশ্বৰৰ জুই নামি আহি তেওঁক আৰু তেওঁৰ পঞ্চাশজন সৈন্যক গ্ৰাস কৰিলে।\n13 তাৰ পাছত পুনৰ ৰজাই তৃতীয়বাৰলৈ এজন সেনাপতি আৰু তেওঁৰ পঞ্চাশজন সৈন্যক পঠালে। এই তৃতীয় সেনাপতিয়ে ওপৰলৈ উঠি গৈ এলিয়াৰ সন্মুখত আঠুকাঢ়ি মিনতি কৰিলে, “হে ঈশ্বৰৰ লোক, আপোনাৰ দৃষ্টিত মোৰ আৰু আপোনাৰ এই পঞ্চাশজন দাসৰ জীৱন যেন বহুমূলীয়াৰূপে গ্রাহ্য হয়। 14 চাওক, আকাশৰ পৰা জুই নামি আগেয়ে অহা দুজন সেনাপতি আৰু তেওঁলোকৰ সকলো সৈন্যকে পুৰি গ্ৰাস কৰিলে; কিন্তু এইবাৰ আপোনাৰ দৃষ্টিত মোৰ প্ৰাণ বহুমূল্য হওক।”\n15 তেতিয়া যিহোৱাৰ দূতে এলিয়াক ক’লে, “তুমি তেওঁৰ লগত নামি যোৱা, তেওঁক ভয় নকৰিবা।” তাতে এলিয়াই তেওঁৰ লগত নামি আহি ৰজাৰ ওচৰলৈ গ’ল।\n16 তেওঁ ৰজাক ক’লে, “যিহোৱাই এই কথা কৈছে, ‘আপুনি ইক্ৰোণৰ দেৱতা বাল-জবুবৰ ওচৰলৈ লোক পঠাইছিল। ইস্ৰায়েল দেশত জানো সুধিবৰ বাবে ঈশ্বৰ নাই? এনে কাম কৰাৰ কাৰণে যি শয্যাত আপুনি পৰি আছে, সেই শয্যাৰ পৰা আৰু উঠিব নোৱাৰিব; কিন্তু অৱশ্যেই মৃত্যু হ’ব’।”\n17 যিহোৱাই এলিয়াৰ যোগেদি যিদৰে কৈছিল, সেইদৰে ৰজা অহজিয়াৰ মৃত্যু হ’ল। অহজিয়াৰ কোনো পুত্ৰ সন্তান নথকাৰ বাবে তেওঁৰ ঠাইত যোৰাম ইস্রায়েলৰ ৰজা হ’ল। যিহূদাৰ ৰজা যিহোচাফটৰ পুত্র যিহোৰামৰ ৰাজত্ব কালৰ দ্বিতীয় বছৰত যোৰাম ইস্রায়েলৰ ৰজা হৈছিল। 18 অহজিয়াৰ আন আন সকলো কৰ্মৰ বৃত্তান্ত ইস্ৰায়েলৰ ৰজাসকলৰ “ইতিহাস” পুস্তকখনত জানো লিখা নাই?


টকিঅ' অলিম্পিকত Corona ! অলিম্পিক গাঁৱত পোৱা গৈছে প্ৰথমজন Covid আক্ৰান্ত...– News18 assam\nTokyo Olympics: টকিঅ' অলিম্পিকত Corona ! অলিম্পিক গাঁৱত পোৱা গৈছে প্ৰথমজন Covid আক্ৰান্ত...\nটকিঅ' অলিম্পিকৰ ক্ৰীড়া গাওঁ (Tokyo Olympic Village)ত ক'ৰোনা ভাইৰাছৰ প্ৰথম ঘটনা প্ৰতিবেদিত হৈছে। টকিঅ' অলিম্পিক ২৩ জুলাইৰ পৰা আৰম্ভ হ'ব।\nটকিঅ' অলিম্পিকৰ ক্ৰীড়া গাওঁ (Tokyo Olympic Village)ত ক'ৰোনা ভাইৰাছৰ প্ৰথম ঘটনা প্ৰতিবেদিত হৈছে। টকিঅ' অলিম্পিক ২৩ জুলাইৰ পৰা আৰম্ভ হ'ব। টকিঅ' অলিম্পিকৰ আয়োজকসকলে ক'ৰোনা সংক্ৰমিত বিষয়াজনক ১৪ দিনৰ বাবে কোৱাৰেণ্টাইন কৰাইছে। দুদিন আগতে, জাপানত এজন খেলুৱৈ আৰু পাঁচজন কৰ্মচাৰী ক'ৰোনাৰ দ্বাৰা সংক্ৰমিত হোৱা দেখা গৈছিল। ব্ৰাজিলিয়ান দল থকা হোটেলখনৰ আঠজন কৰ্মচাৰী সংক্ৰমিত হোৱা দেখা গৈছে। যোৱা এমাহ ধৰি টকিঅ'ত ক'ৰোনা ভাইৰাছৰ ঘটনা বৃদ্ধি পাইছে। ১৫ জুলাইত, টকিঅ'ত কৰোনা ভাইৰাছৰ ১,৩০৮ টা ঘটনা প্ৰতিবেদিত হৈছিল।\nমাত্ৰ কেইদিনমান আগতে, জাপানৰ ৰাজধানী ট'কিঅ'ত ক'ৰোনাৰ ঘটনা বৃদ্ধি হোৱাৰ বাবে জৰুৰীকালীন অৱস্থা জাৰি কৰা হৈছিল। ছয় সপ্তাহৰ জৰুৰীকালীন অৱস্থা ২২ আগষ্টলৈকে বলবৎ থাকিব। মহামাৰী আৰম্ভ হোৱাৰ পিছত এইটো চতুৰ্থবাৰৰ বাবে, যেতিয়া টকিঅ'ত জৰুৰীকালীন অৱস্থা জাৰি কৰা হৈছে। উদ্যান, সংগ্ৰহালয়, থিয়েটাৰ আৰু বেছিভাগ দোকান আৰু ৰেষ্টুৰেণ্ট জৰুৰীকালীন অৱস্থাত নিশা ৮ বজাত বন্ধ কৰিবলৈ অনুৰোধ জনোৱা হৈছে।\nঅলিম্পিক ভিলেজ চাৰি দিন আগতে খোলা হৈছিল\nঅলিম্পিক গাওঁখন ১৩ জুলাইত মুকলি কৰা হৈছিল। খেল গাওঁখনৰ খেলুৱৈসকলৰ প্ৰতিদিনে ক'ৰোনা পৰীক্ষা কৰা হ'ব। খেলুৱৈসকলে দুটা কোভিড-19 অনুসন্ধান প্ৰতিবেদনৰ সৈতে জাপান পাব লাগিব আৰু যেতিয়া তেওঁলোক ইয়াত উপস্থিত হ'ব তেতিয়া আন এটা তদন্ত হ'ব। তেওঁলোকে গাওঁখনত mask পিন্ধিব লাগিব, আনকি তেওঁলোকক টিকাকৰণ কৰা হ'লেও। তেওঁলোকক সামাজিক দূৰত্ব, কোঠাত চিহ্নৰ সৈতে হাত ধোৱা আদিৰ দৰে বিষয়বোৰৰ বিষয়ে নিৰন্তৰ সোঁৱৰাই দিয়া হ'ব। ২৪ আগষ্টৰ পৰা আৰম্ভ হ'ব পৰা পেৰালিম্পিকৰ বাবে অলিম্পিকত প্ৰায় ১১,০০০ খেলুৱৈ আৰু প্ৰায় ৪,৪০০ খেলুৱৈ উপস্থিত হ'ব বুলি আশা কৰা হৈছে। আন্তৰ্জাতিক অলিম্পিক সমিতিয়ে কৈছে যে গাওঁলৈ অহা ৮০% ৰো অধিক লোকে ভেকছিনৰ দুয়োটা পালি লাভ কৰিছে।\nFirst published: July 17, 2021, 13:32 IST\nCovid 19Tokyo Olympics 2021Village


xukhdukh.com April 01, 2017 CHINTAN, DR.AJIT-KR-PANTANGIA, চিন্তন, ডাঃ অজিত কুমাৰ পটংগীয়া,\nনমামি বহ্মপুত্ৰঃ কৰ্পৰেটক নদী বিক্ৰীৰ চক্ৰান্তৰ অংশবিশেষ নেকি?\nমানুহৰ দৈনন্দিন জীৱনত পানীৰ প্ৰয়োজনীয়তা কিমান সেইয়া সকলোৰে জ্ঞাত। দেখা গৈছে পৃথিবীৰ বহু অঞ্চলত পানী দিনে দিনে দুস্প্ৰাপ্য হৈ পৰিছে। সেয়েহে কোৱা হৈছে পৃথিবীত ভৱিষ্যতে যদি কেতিয়াবা তৃতীয় মহাসমৰ হয় সেইয়া হ'ব পানীৰ বাবে। ১৯৯৮ চনত পৃথিবীৰ ২৮খন দেশত পানীৰ অভাৱ আছিল আৰু ২০২৫ চনত এই সংখ্যা বাঢ়ি হ'বগৈ প্ৰায় ৬০ৰ ওচৰাওচৰি। কিছুদিনৰ আগতে আমেৰিকাৰ মহাকাশ সন্থা 'নাছা'ৰ বিজ্ঞানীসকলে উপগ্ৰহৰ জৰিয়তে কৰা অধ্যয়নৰ দ্বাৰা সকীয়নি দিছে যে আমেৰিকাৰ কেলিফ'ৰ্নিয়া ৰাজ্যৰ ভূগৰ্ভস্থ জলভাণ্ডাৰ ক্ৰমাৎ শুকাই টুটি অহাৰ ফলত নাগৰিক সকলৰ খোৱাৰ জোখাৰে মাত্ৰ এবছৰৰ বাবে পানী সঞ্চিত হৈ আছে। 'লছ এঞ্জেলছ টাইমছ' নামৰ কাকতখনৰ বাতৰি অনুসৰি ভূগৰ্ভস্থ পানী ব্যাপক হাৰত আহৰণ আৰু ব্যৱহাৰ কৰাৰ বিষম পৰিণতি অকল আমেৰিকাৰ কেলিফৰ্ণিয়াতে নহয়, বিশ্বৰ সকলো দেশৰ প্ৰত্যেকখন ডাঙৰ চহৰে ভোগ কৰিব লাগিব। নাছাৰ বিজ্ঞানী জে ফামিলগ্লিয়েটিয়ে কয় যে- যদি অচিৰে ঘৰুৱা, পৌৰ এলেকা, কৃষি আৰু ঔদ্যোগিক ক্ষেত্ৰত পানীৰ ব্যৱহাৰ নিয়ন্ত্ৰণ কৰা নহয় তেন্তে পৰিস্থিতি অধিক ভয়ঙ্কৰ হ'ব। যিটো সম্প্ৰতি কেলিফ'ৰ্নিয়াত আৰম্ভ হৈছে। আমাৰ অসমৰ গুৱাহাটী নগৰতো যধেমধে ভূগৰ্ভস্থ পানী ব্যাপক হাৰত আহৰণ আৰু ব্যৱহাৰ বাবে বহ অঞ্চলত পুখুৰী, কুঁৱা, অগভীৰ বা গভীৰ নলীনাদ আদিতো পানী কমি যোৱা, তললৈ নামি যোৱা বা শুকাই যোৱা দেখা গৈছে।\nভাৰতৰ নদী সংযোগ প্ৰকল্পৰ বাবে গঠন কৰা বিশেষ সমিতিখনৰ এখন গুৰুত্বপূৰ্ণ বৈঠকত কেন্দ্ৰীয় জলসম্পদ, নদী উন্নয়ন আৰু গংগা পুনৰুজ্জীৱিতকৰণ বিভাগৰ ৰাজ্যমন্ত্ৰী চনৱাৰ লাল জটে মানস-সোণকোষ-তিস্তা-গংগা নদী সংযোগ প্ৰকল্প অতি সোনকালে কাৰ্য্যকৰী কৰিবলৈ পৰিকল্পনা যুগুত কৰাৰ কথা ঘোষণা কৰিছিল। তেওঁৰ মতে দেশক পানীৰ সঙ্কটৰ পৰা মুক্ত কৰিবলৈ ভাৰতবৰ্ষত নদীসমূহ সংযোগ প্ৰকল্পৰ অতিশয় আৱশ্যক আৰু এই বৃহ্য প্ৰকল্পৰ জৰিয়তে সমগ্ৰদেশক পানীৰ ক্ষেত্ৰত সঙ্কটমুক্ত কৰাৰ লগতে বানপানী হোৱা ঠাইসমূহক বানপানীৰ ক্ষয়ক্ষতিৰ পৰা ৰক্ষা কৰিব পৰা যাব। বাৰিষা জলসম্পদত সমৃদ্ধিশালী অসমকে ধৰি উত্তৰ-পূব ভাৰতৰ নদ-নদীৰ পানীৰে দক্ষিণ ভাৰতক সমৃদ্ধি কৰাৰ কথাও উল্লেখ কৰিছিল কেন্দ্ৰীয় মন্ত্ৰীগৰাকীয়ে। উল্লেখযোগ্য যে মানস-সোণকোষ-তিস্তা-গংগা নদী সংযোগ প্ৰকল্প কেন্দ্ৰৰ তালিকাত থকা ৩০টা নদী সংযোগ প্ৰকল্লৰ পঞ্চমটো প্ৰকল্প; যিটো প্ৰকল্প ৰূপায়ণ কৰিবই বুলি প্ৰধানমন্ত্ৰী মোডীয়ে অসম ভ্ৰমণৰ সময়ত উল্লেখ কৰিছিল। আনফালে ভাৰতৰ প্ৰসিদ্ধ নদীবিজ্ঞানীসকলে দেশৰ সমগ্ৰ নদী সংযোগ প্ৰকল্পৰ বিৰোধিতা কৰি কৈছে যে - এই সিদ্ধান্তই ভাৰতৰ খৰাং পৰিস্থিতিৰ বিশেষ কোনো পৰিবৰ্ত্তন নানে বৰং দেশলৈ বিষম পৰিণাম কঢ়িয়াই আনিব আৰু সেয়েহে চৰকাৰে এই ক্ষেত্ৰত আগবঢ়াৰ আগতে ইয়াৰ পুংখানুপুংখ অধ্যয়ন কৰা উচিত। মোডী চৰকাৰৰ এই কাৰ্য্যত যিকোনো মূল্যৰ বিনিময়ত প্ৰবল ভাবে বাধা দিয়াৰ হুংকাৰ দিছিল গণ মুক্তি সংগ্ৰাম, অসম আৰু কৃষক মুক্তি সংগ্ৰাম সমিতিয়ে। আজি নমামি ব্ৰহ্মপুত্ৰ উৎসৱৰ গোপন উদ্দেশ্য হৈছে ব্ৰহ্মপুত্ৰ আৰু ইয়াৰ উপনৈসমূহক কৰ্পৰেটৰ ওচৰত বিক্ৰি কৰাৰ চক্ৰান্তৰ সপক্ষে জনমত গঢ়াৰ এক কৌশল। সেয়েহে আমি আলোচনা কৰিব বিচাৰিছো এই প্ৰকল্পসমূহে আমাৰ সাধাৰণ জনতাৰ কিমান উপকাৰ সাধিব?\nএই নদীসংযোগ প্ৰকল্প (River Linking Programme)হৈছে বহতো প্ৰকল্পৰ এক সন্মিলিত ৰূপ। ইয়াৰ মূলত দুটা ভাগত বিভক্ত প্ৰকল্পসমূহৰ এটা হৈছে হিমালয়ৰ পৰা বৈ অহা নদীসমূহৰ মাজৰ সংযোগ প্ৰকল্প আৰু আনটো হৈছে দাক্ষিণাত্যৰ নদীসমুহৰ মাজৰ সংযোগ প্ৰকল্প। সংক্ষেপে প্ৰকল্পসমূহ এনেধৰণৰ-\n(ক) হিমালয়ৰ নদীসমূহ লৈ প্ৰকল্প(Himalayan River Component)\n(১)গঙ্গাৰ উপনদী আৰু শাখানদীৰ মাজত সংযোগ - গণ্ডক-গঙ্গা, ঘাঘৰা-যমুনা, সাৰদা-যমুনা, কোশী-ঘাঘৰা আদি নদীসমূহৰ মাজত সংযোগ।\n(২)গঙ্গাৰ উপনদীসমূহেদি উলিয়াই নিয়া পানী পূৰণ কৰিবলৈ ব্ৰহ্মপুত্ৰ পৰা পানী বোৱাই অনা হ'ব। ইয়াৰ বাবে দুটি সংযোগকাৰী খাল বনোৱাৰ কথা কোৱা হৈছে - (ক) মানস-সোণকোষ-তিস্তা-গঙ্গা সংযোগ আৰু (খ)যোগীঘোপা-তিস্তা-গঙ্গা সংযোগ। ইয়াৰ বাবে পাঁচটা ধাপত পানীক ১০০ মিটাৰ উচ্চতালৈ লৈ যোৱা হ'ব।\nকেইবাটিও ডাঙৰ ডাঙৰ সংযোগকাৰী খাল বনোৱাৰ কথাওঁ ইয়াত কোৱা হৈছে। তাৰ ভিতৰত উল্লেখযোগ্য হৈছে - গঙ্গা-দামোদৰ-সুবৰ্ণৰেখা-মহানদী সংযোগকাৰী খাল। ফাৰাক্কাৰ পৰা সুন্দৰবনলৈকে অন্য এটা খাল বনোৱাৰ পৰিকল্পনাৰ কথাও কোৱা হৈছে।\n(খ) দক্ষিণ ভাৰতৰ নদীসমূহ লৈ প্ৰকল্প\n(১) মহানদী-গোদাবৰী-কৃষ্ণা-পেন্নাৰ-কাবেৰী নদীসমূহৰ মাজত সংযোগ।\n(২) কেন-বেতওৱা, পাৰ্ব্বতী-কালিচিন্ধি-চম্বল, পাৰ-তাপি-নৰ্মদা, দমনগঙ্গা-পিনজাল ইত্যাদি নদীসমূহৰ মাজত সংযোগ।\n(৩) পশ্চিম ফালে প্ৰবাহিত হৈ আৰব সাগৰত পৰা কিছুমান নদীক আংশিক ভাবে ঘুৰাই পূব ফালে প্ৰবাহিত কৰি বঙ্গোপ সাগৰত পৰা কিছুমান নদীৰ লগত সংযোগ কৰি দিয়া হ'ব। যেনে বেদী-বৰদা. নেত্ৰৱতী-হেমৱতী, পাম্বা-আছানকোদিল-ভাইপাৰ ইত্যাদি।\nগোটেই প্ৰকল্পত ৩০টা সংযোগৰক্ষাকাৰী খাল আৰু সৰু ডাঙৰ মিলি ৩৪টা বান্ধ নিৰ্মাণৰ পৰিকল্পনা কৰা হৈছে।\nএনে ধৰণৰ বৃহ্য প্ৰকল্প ভাৰতত এয়েই প্ৰথম। এই প্ৰকল্পৰ ফলত আমাৰ দেশৰ জনসাধাৰণে কি কি সুফল পাব সেই সম্পৰ্কে টাস্ক ফৰ্ছৰ চেয়াৰমেনে প্ৰাক্তন কেন্দ্ৰীয় মন্ত্ৰী সুৰেশ প্ৰভুৰ বক্তব্য - "A number of states have severe problems because of floods. River linking will end that. There will be more irrigation facilities. navigation facilities, specially in the east, north and north-east will improve. This will reduce pressure on transport facilities. Power generation could improve. The northeast could even export hydroelectric power. Then there is the employment issue. There could be 10 million new jobsayear, including spin-offs. Agriculture will benefit. In parts of India, agriculture is underdeveloped and the potential for improvement is highest. Besides horticulture could develop. There could be tourism and even fishery development."(The Statesman,6.8.03) অৰ্থ্যা এই নদী সংযোগ প্ৰকল্প ৰূপায়িত হ'লে বানপানীতো নাথাকিবই লগতে জলবিদ্যুৰ নাটনি নহ'ব, আনকি উত্তৰ-পূবে জলবিদ্যু ৰপ্তানি কৰিবও পাৰিব, নদী পৰিবহনৰে সামগ্ৰীক ভাবে পৰিবহন ব্যৱস্থাৰ উন্নতি হ'ব, খেতিয়কে জলসিঞ্চনৰ সুবিধা পাব, খেতিয়কৰ উৎপাদন বাঢ়িব, নিবনুৱাৰ বহুতে চাকৰি পাব, ফলমূলৰ পৰা মাছলৈকে উৎপাদন বাঢ়িব আৰু পৰ্য্যটন উদ্যোগৰ বিকাশ হ'ব ইত্যাদি।\nনদী হৈছে প্ৰাকৃতিক পৰিঘটনা, পৰিবেশ তন্ত্ৰৰ এটা অংশ আৰু আমাৰ সমাজ, সভ্যতা, সংস্কৃতি, অৰ্থনৈতিক আৰু আধ্যাত্মিক ব্যৱস্থাৰ এৰাব নোৱাৰা অংগ। এই নদীসমূহ মানুহৰ নিজৰ সৃষ্টি নলা-নৰ্দমা নহয় যে ইয়াক মাজতে কাটিব, আকৌ যোৰা দিব, ঘূৰাই নিব। যিহেতু প্ৰকৃতিৰ বিভিন্ন সৃষ্টিৰ লগত সমন্বয় ৰাখি প্ৰকৃতিৰ নিয়ম-নীতিৰ মাজেৰে সৃষ্টি হোৱা নদীসমূহৰ এটা নিজস্ব গতিধাৰা, নিজস্ব জীৱন আছে, গতিকে কোনোবাই যদি নদীৰ সেই নিয়ম-নীতিবোৰৰ খেলিমেলি লগাই দিয়ে তাৰ সাম্ভাব্য বিপদৰ পৰা মানুহো সাৰি নাযাব। এই প্ৰকল্পৰ জৰিয়তে যিবোৰ নদ-নদী যুক্ত কৰাৰ কথা ভবা হৈছে, সেইবোৰৰ জলপ্ৰবাহৰ চৰিত্ৰ, পলসৰ পৰিমাণ আৰু চৰিত্ৰ, নদীৰ ঢাল, যিবোৰ অঞ্চলৰ মাজেৰে নদীবোৰ বৈ গৈছে তাৰ মাটিৰ চৰিত্ৰ, নদীৰ অববাহিকাৰ কীট-পতঙ্গ-স্থলজ আৰু জলজ উদ্ভিদ-জিৱ-জন্তু ইত্যাদিৰ বৈশিষ্ট, কৃষি-কৰ্ম্মৰ চৰিত্ৰ, অধিবাসীসকলৰ জীৱনধাৰণ প্ৰক্ৰিয়া প্ৰভৃতিৰ মাজত বহুতো বৈসাদৃশ্য বৰ্তমান। গতিকে নদীসমূহৰ এই সুকীয়া সুকীয়া বৈশিষ্ট্য লক্ষ্য নকৰি কোনো অবিবেচক হস্তক্ষেপে হাজাৰ হাজাৰ বছৰৰ প্ৰকৃতিক বিবৰ্ত্তনৰ মাজেদি যি স্বাভাৱিক পৰিবেশ গঢ়ি উঠিছে তাৰ মৰ্মান্তিক পৰিবৰ্তন ঘটি এই অঞ্চলসমূহলৈ এক চৰম বিপৰ্য্যয়, সৰ্বনাশ ভৱিষ্যত মাতি আনিব পাৰে। প্ৰকৃতিৰ ওপৰত এনে অবিবেচক হস্তক্ষেপে মাতি অনা বিভীষিকাৰ বহতো উদাহৰণ বিশ্বৰ বিভিন্ন দেশত সম্প্ৰতি দেখিবলৈ পোৱা গৈছে।\nব্ৰহ্মপুত্ৰ-গঙ্গা অববাহিকাৰ সন্মিলিত আয়তন ১৪.৮০ লাখ বৰ্গকিলোমিটাৰ আৰু বছৰি জলপ্ৰবাহৰ পৰিমাণ হ'ল ৯৭ হাজাৰ কোটি ঘনমিটাৰ। ভাৰতবৰ্ষৰ জলসম্পদৰ শতকৰা ৬০ভাগ। কিন্তু এই জলসম্পদৰ প্ৰায় ৮০ ভাগ বৈ যায় জুনৰ পৰা চেপ্তেম্বৰলৈকে, এই চাৰিমাহ মাথো। যদিও বাৰিষা এই দুই নদীয়ে ভয়ঙ্কৰ ৰূপ ধৰি ইয়াৰ দুইপাৰৰ গাওঁ-নগৰ-চহৰ-জনজীৱনৰ ধ্বংসলীলাৰ সৃষ্টি কৰে, নদী বিশেষজ্ঞসকলৰ অধ্যয়ণৰ পৰা দেখা গৈছে যে ব্ৰহ্মপুত্ৰ আৰু গঙ্গা - এই দুয়োখন নদীৰে জলপ্ৰবাহৰ পৰিমাণ নানা কাৰণত প্ৰতি বছৰেই উদ্বেগজনক ভাবে কমি আহিছে। ইয়াৰ ফলত নদী দুখনৰ পলসৰ এটা বুজন অংশ সাগৰত পেলোৱাৰ ক্ষমতা কমি গৈছে। ফাৰাক্কাত গঙ্গাৰ জলপ্ৰবাহ কমাৰ ফলস্বৰূপে বিপন্ন হৈ পৰিছে কলিকতা বন্দৰ আৰু ভাগীৰথী-হুগলীৰ অৱবাহিকা। ইয়াৰ সমাধানৰ বাবে মানস-সোণকোষ-তিস্তা-গঙ্গা সংযোগকাৰী খালেৰে ব্ৰহ্মপুত্ৰৰ পৰা ৩৮০০ কোটি ঘনমিটাৰ পানী গঙ্গালৈ বোৱাই নিব খোজা হৈছে।\nচৰকাৰী বিশেষজ্ঞৰ বক্তব্য - যিহেতু বাৰিষা কালৰ ব্ৰহ্মপুত্ৰ আৰু গঙ্গাত অতিৰিক্ত পানী থাকে সেই অতিৰিক্ত পানী অন্য ঠাইলৈ বোৱাই নিলে ইয়াৰ অৱবাহিকাৰ অঞ্চলবোৰ বানপানীৰ প্ৰকোপৰ পৰা ৰক্ষা পৰিব। দক্ষিণ-পশ্চিম মৌচুমী বায়ুৰ প্ৰভাৱত যি সময়ত ব্ৰহ্মপুত্ৰ আৰু গঙ্গা অৱবাহিকাত প্ৰচুৰ বৃষ্টিপাত হৈ নৈ দুখন ফেনে-ফোটোকাৰে বাঢ়ি আহে, সেই একেটা সময়তে দক্ষিণ ভাৰতৰ নদী অৱবাহিকাতো প্ৰচুৰ বৃষ্টিপাত হৈ নৈ সমূহ বাঢ়ি আহে। গতিকে বাৰিষা পানীৰে ভৰি থকা মহানদী, গোদাবৰী আদিলৈ ব্ৰহ্মপুত্ৰ-গঙ্গাৰ পৰা খালকাটি পানী বোৱাই নিয়াৰ কোনো আৱশ্যক নাই। কাবেৰী আৰু ভায়গৈ নদী অৱবাহিকাত পানীৰ অভাৱ দূৰ কৰিবলৈ গোদাবৰীৰ পৰা পানী বোৱাই অনাই যথেষ্ট। দেখা গৈছে, আজিকালি খৰালি কালত ব্ৰহ্মপুত্ৰ-গঙ্গাত অতিৰিক্ত পানীতো দূৰৰে কথা, জলসঙ্কটহে হয়। দ্বিতীয়তে, এই প্ৰকল্প ৰূপায়িত হ'লে জলসংকটৰ তীব্ৰতা আৰু বৃদ্ধি পাব আৰু অৱবাহিকাৰ অঞ্চলসমূহলৈ চূড়ান্ত সৰ্বনাশ নামি আহিব। তৃতীয়তে, বাৰিষা কালত যেতিয়া ব্ৰহ্মপুত্ৰ-গঙ্গাত অতিৰিক্ত পানীৰে ভৰি থাকে, সেই সময়ত মহানদী আৰু গোদাবৰীতো অতিৰিক্ত পানীৰে ভৰি থাকে, গতিকে সেই সময়ত ব্ৰহ্মপুত্ৰ-গঙ্গাৰ পৰা মহানদী-গোদাবৰীলৈ পানী লৈ যোৱাৰ কোনো প্ৰয়োজন নাই। চতুৰ্থতে, নদীবোৰৰ গতিপথক গোটেইবছৰ প্ৰবাহমান কৰি ৰখাৰ বাবে বাৰিষাকালৰ জলস্ৰোতৰ প্ৰয়োজন আছে- এইয়া নদী বিশেষজ্ঞৰ কথা।\nহিমালয়ৰ পাদদেশত ১৪০০ কিউচেকতকৈ বেছি পানী বহন কৰাৰ ক্ষমতা থকা খাল খণ্ডাতো প্ৰায়োগীকাৰণত সম্ভৱ নহয়। বানপানীৰ সময়ত ব্ৰহ্মপুত্ৰ আৰু গঙ্গাত সৰ্ব্বোচ্চ পানী বৈ যোৱাৰ ৰেকৰ্ড হৈছে যথাক্ৰমে ৭২৭২৬ কিউচেক(আগষ্ট, ১৯৬২) আৰু ৭৫৯০০ কিউচেক(চেপ্তেম্বৰ, ১৯৯৮)। এই বিপুল পৰিমাণৰ পানীৰ পৰা সামান্য ১৪০০ কিউচেক পানী আতৰাই নিলে সি বান প্ৰতিৰোধত কি ধৰনৰ সহায়ক হ'ব তাক বুজা কঠিন। ৰুৰকি বিশ্ববিদ্যালয়ৰ প্ৰাক্তন উপাচাৰ্য্য ড:ভৰত সিঙে এই প্ৰসঙ্গত কৈছে -"Any water resource engineer will immediately discard interlinking of rivers asaflood control measure." অথচ নদী সংযোগ প্ৰকল্পই দেশৰ বানপানীৰ সমস্যা সমাধান কৰিব বুলি কোৱা হৈছে।\nএতিয়া আহিল জলসিঞ্চন ব্যৱস্থাৰ উন্নয়ণ। চৰকাৰে কৈছে এই পৰিকল্পনাৰ ফলত নতুনকৈ ৩ কোটি ৪০ লাখ হেক্টৰ মাটি জলসিঞ্চনৰ আওঁতালৈ আহিব। পিচে ১৯৫১ চনৰ পৰা ১৯৯০ চনলৈ জলসিঞ্চনৰ বাবে যি পৰিকাঠামো তৈয়াৰ কৰা হৈছিল তাৰ ব্যৱহাৰ হৈছে ৪৫ শতাংহে অৰ্থ্যা আধাতকৈয়ো কম। গতিকে ইতিমধ্যে জলসিঞ্চনৰ বাবে গঢ়ি তোলা পৰিকাঠামোসমূহৰ সম্পূৰ্ণকৈ ব্যৱহাৰ কৰিব পাৰিলে বহুত বেছি ভূমি জলসিঞ্চনৰ আওতালৈ আনিব পৰা যায়, তাৰ বাবে বিশেষ টকা খৰছ কৰাৰ প্ৰয়োজন নাই। আনহাতে ১৯৫১ চনৰ পৰা ১৯৯৬ চনলৈকে যি ২৪৬টা ডাঙৰ জলসিঞ্চন প্ৰকল্প আৰাম্ভ কৰা হৈছিল, অৰ্থৰ অভাৱত তাৰে মাত্ৰ ৬৫টা প্ৰকল্পহে সম্পূৰ্ণ হৈছে। গতিকে আৰু অধিক ভুমিক জলসিঞ্চনৰ আওতালৈ আনিবলৈ নতুনকৈ বৃহ্য পৰিকল্পনা গ্ৰহণৰ আগতে ইতিমধ্যে গৃহীত প্ৰকল্পসমূহতেই টকা খৰছ কৰি সম্পূৰ্ণ কৰাতো বেছি যুক্তিযুক্ত।\nনদীবিজ্ঞানীসকলৰ মতে খৰালি কৃত্ৰিম ভাবে নিৰ্মিত খালসমূহেদি বৈ যোৱা পানীৰ ৬৬ভাগ পানী মাটি আৰু বায়ুৱে শোষণ কৰে। ইতিমধ্যে ব্যৱহাৰ হৈ থকা দেশৰ প্ৰতিষ্ঠিত জলসিঞ্চন প্ৰকল্পৰ খালসমূহৰ বেছি ভাগৰে পানী বহন ক্ষমতা ৩৮ৰ পৰা ৪০শতাংশ কমি গৈছে। ভাৰতৰ বহু অঞ্চলত দেখা গৈছে যে সময় যোৱাৰ লগে লগে ইতিমধ্যে ব্যৱহাৰ হৈ থকা খালসমূহৰ বেছি ভাগৰে দুই পাৰ ভাঙি আৰু পানীৰ লগত প্ৰবাহিত পলস তাৰ গৰ্ভত জমা হৈ পানী বহন কৰিব পৰা ক্ষমতা ক্ৰমাত কমি আহিছে আৰু এটা সময়ত মেটাকাৰে ভৰা এক বন্ধ্যা জলভূমিত পৰিণত হৈছে। ক্ৰমান্বে অগভীৰ হৈ অহা এই খালসমূহৰ পৰা জলসিঞ্চনতকৈ বানপানী হোৱাৰহে সম্ভাৱনা বাঢ়িছে। ইয়াৰ পাচতো আকৌ নদীসংযোগ প্ৰকল্পৰ জৰিয়তে হাজাৰ হাজাৰ মাইল খাল নতুনকৈ খণ্ডাৰ পৰিকল্পনা গ্ৰহণ কৰা হৈছে।\nমানস-সোণকোষ-তিস্তা-গঙ্গা খাল হৈছে দেশৰ সমগ্ৰ নদী প্ৰকল্পৰ এক সামান্য অংশ মাথোন। ইয়াৰ বাবে যি ২৭,০২০ হেক্টৰ মাটি অধিগ্ৰহণ কৰা হ'ব তাৰে ২০,০৫০ হেক্টৰ হ'ল বনাঞ্চল। জনবসতি থকা অঞ্চলৰ মাজেৰে যোৱা অংশৰ লোক সকল খাল আৰু বান্ধ বনোৱাৰ ফলত স্থানচুত্য হ'ব লাগিব। এই খালটোৱে তাৰ গতিপথত ৪৬ খন দক্ষিণমুখী সৰু-ডাঙৰ নদীক অতিক্ৰম কৰিব লাগিব। ইয়াৰ ফলত সেই নদীসমূহৰ স্বাভাৱিক গতিধাৰা ব্যাহত হৈ শেষ পৰ্য্যন্ত চৰম বিপৰ্য্যকৰ পৰিস্থিতিৰ সৃষ্টি কৰিব পাৰে।\nএইবাৰ খৰাংৰ কথা চোৱা যাওঁক। আমাৰ দেশত খৰাং দুই ধৰণৰ। এটা হৈছে বৃষ্টিপাতৰ পৰিমাণ প্ৰায় স্বাভাৱিক, কিন্তু পানী জমা কৰি ৰখা ব্যৱস্থাৰ অভাৱত খৰাং আৰু আনটো হৈছে বৃষ্টিপাত কম হোৱাৰ বাবে খৰাং। এই দুয়ো প্ৰকাৰ সমস্যাৰ সমাধান একেধৰণে কৰা নাযায়। প্ৰথমটো অৱস্থাৰ সমাধানৰ সৰ্বোত্তম উপায় হ'ল বাৰিষাৰ পানী জমা কৰি ৰখাৰ ব্যৱস্থা গ্ৰহণ, যিটো বিশেষজ্ঞৰ ভাষাত কোৱা হয়-"catch the catchment"। দ্বিতীয় ধৰণৰ খৰাংৰ কবলত পৰা অঞ্চলত বাহিৰৰ পৰা পানী বোৱাই নি খৰাং অৱস্থাৰ সৈতে মোকাবিলা কৰাৰ যি কথা কোৱা হৈছে, সি 'মৰুভূমিক ফলে-ফুলে জাতিস্কাৰ কৰিম' ধৰণৰ অৱাস্তৱ কল্পনা। যি অঞ্চলত প্ৰচুৰ পানী পোৱা যায়, সেই অঞ্চলত যি ধৰণৰ খেতি-বাতি কৰা হয়, খৰাং অঞ্চলতো তেনেধৰণৰ একে খেতি-বাতি কৰিব লাগিব বুলি কোনো কথা নাই। সেয়েহে বিশেষজ্ঞসকলে কৈছে যে ভাৰতৰ খৰাং প্ৰৱণ অঞ্চলসমুহত যি ধৰণৰ খেতি-বাতি, ফল-মূল হয়, সেই মাটিত অতিৰিক্ত পানীয়ে বিপৰীত ক্ৰিয়াহে কৰিব, কোনো সুফল নানে। কৃত্ৰিম ভাবে মানূহৰ জীৱনধাৰণৰ পদ্ধতি সলনি কৰিবলৈ গ'লে হাজাৰ হাজাৰ বছৰ ধৰি গঢ়ি উঠা জীৱনযাত্ৰা প্ৰণালী আৰু পৰিবেশগত ভাৰসাম্যক নষ্টহে কৰি পেলাব। ৰাজস্থান হৈছে ইয়াৰ এক জলন্ত উদাহৰণ।\nএইখিনিতে আৰু এটা কথা আমি মনত ৰখা উচিত যে লাখ লাখ বছৰৰ প্ৰাকৃতিক বিবৰ্তন আৰু গুণগত পৰিবৰ্ত্তনৰ মাজেদি এটা বিশেষ অঞ্চলৰ জলবায়ু আৰু পাৰিপাৰ্শ্চিকতাৰ এক পৰিমণ্ডল গঢ়ি উঠে। ভিন ভিন অঞ্চলৰ আৱহাওৰ এই ভিন্নতা- সমন্বয়েদি গঢ়ি উঠিছে প্ৰকৃতিৰ এক স্বয়ংসম্পূৰ্ণ সত্বা। মানুহৰ জৰুৰী প্ৰয়োজনত আমি প্ৰকৃতিৰ এই সমন্বয়ক অজ্ঞানীভাবে হস্তক্ষেপ কৰাটো উচিত নে অনুচিত এই সম্পৰ্কে পৃথিবীৰ এজন মহান চিন্তাবিদ এঞ্জেলচে কৈছিল - "It required the labour of thousands of years for us to learnalittle of how to calculate the more remote natural effects of our actions in the field of production, which has been still more difficult in regard to the more remote social effects of these actions."(Dialectics pf Nature, page 181)। সেই কাৰণে কোনো এটা বিশেষ শ্ৰেণীৰ মানুহৰ জৰুৰী প্ৰয়োজনৰ কথা চিন্তা নকৰি প্ৰকৃতিৰ স্বাভাৱিক গুণগত বৈশিষ্ট পৰিবৰ্ত্তন হ'ব পৰাকৈ কৰা কোনো কামৰ ক্ষেত্ৰত তাৰ তাৎক্ষণিক আৰু সুদূৰপ্ৰসাৰী ফলাফল সন্বন্ধে গুৰুত্বসহকাৰে বিজ্ঞানসন্মত মূল্যায়ণ কৰাৰ নিত্যান্তই প্ৰয়োজন। মৰুভূমি বা স্বাভাৱিক ভাবে খৰাং অঞ্চলসমূহত পানী বোৱাই আনি তাৰ প্ৰকৃতিগত বৈচিত্ৰৰ পৰিবৰ্ত্তন ঘটোৱাৰ প্ৰচেষ্টাৰ পূৰ্বে তাৰ সুদূৰপ্ৰসাৰী ফলাফলক অনুধাবন কৰাৰ প্ৰয়োজন।\nআগতেই উল্লেখ কৰিছো যে দেশত অধিক খাদ্য-শষ্য উৎপাদনৰ ক্ষেত্ৰত ভাৰতবৰ্ষত ইতিমধ্যে গঢ়ি তোলা জলসিঞ্চন ব্যৱস্থাৰ পূৰ্ণ ব্যৱহাৰ আৰু ইতিমধ্যে গৃহীত জলসিঞ্চন প্ৰকল্পসমূহ ব্যস্তবায়িত কৰাৰ মাজেৰে আৰু বহু এলেকাক জলসিঞ্চন ব্যৱস্থাৰ আওতালৈ অনা সম্ভৱ; তাৰ বাবে কেইবা লাখ কোটি টকা খৰছ কৰি ইমান বৃহ্য নদী সংযোগ প্ৰকল্প কৰাৰ কোনো আৱশ্যক নাই। যি সময়ত দেশৰ চৰকাৰী গুদামসমূহত কোটি কোটি টকাৰ খাদ্য-শষ্য জমা হৈ আছে, কোটি কোটি টকাৰ খাদ্য-শষ্য বৰষুণৰ পানী, পোক-পৰুৱাৰ আক্ৰমণত নষ্ট হৈ গৈছে, ঠিক সেই সময়তে দেশৰ কোটি কোটি মানুহ অনাহাৰে, অৰ্ধাহাৰে আছে। কাৰণ দেশত মূল্য বৃদ্ধিৰ ফলত সাধাৰণ শ্ৰেণীৰ মানুহৰ ক্ৰয় ক্ষমতা কমি গৈছে। আজি আমেৰিকাৰ নিচিনা দেশতো খাদ্য-শষ্যৰ বিচৰা দাম জনসাধাৰণে দিব নোৱাৰিলে বা বিশ্বত খাদ্যৰ অভাৱত মানুহ অনাহাৰে বা অৰ্ধহাৰে থাকিলেও বা মানুহ মৰি গ'লেও পুঁজিপতিয়ে খাদ্য-শষ্য জনসাধাৰণক বিনামূলীয়াকৈ নিদিয়ে, বৰং সেই অতিৰিক্ত খাদ্য-শষ্য সমুদ্ৰত পেলাই দিয়ে। আমাৰ দেশতো নদী সংযোগ প্ৰকল্পৰ জৰিয়তে খাদ্য-শষ্যৰ উৎপাদন বাঢ়িব বুলি ধৰি ললেও সেই খাদ্য-শষ্য সুলভমূল্যত জনসাধাৰণৰ হাতত যে পৰিব তাৰ সন্দেহ!\nবিশ্বায়নৰ লগত সঙ্গতি ৰাখি ভাৰত চৰকাৰে নতুন আৰ্থিক নীতি গ্ৰহণৰ পাছৰে পৰা নতুন শিল্পনীতি, কৃষিনীতি, স্বাস্থ্যনীতি, ঔষধনীতি আদিৰ দৰে ২০০১ চনত গ্ৰহণ কৰা হৈছে জাতীয় জলনীতি। অন্যান্য নীতিত যিদৰে দেশি-বিদেশি ক'ৰ্প'ৰেট সন্থাসমূহক পূঁজি বিনিয়োগৰ আহ্বান জনাই দেশৰ তথাকথিত উন্নয়ণ প্ৰক্ৰিয়াত অংশগ্ৰহণৰ কৰাৰ কথা কোৱা হৈছে, জাতীয় জলনীতিৰ ক্ষেত্ৰতো তাৰ ব্যাতিক্ৰম হোৱা নাই। ২০০১ চনত গৃহীত জলনীতিত কোৱা হৈছে -"Private sector participation should be encouraged in the varous aspects of planning, development and management of the water resouraces projects for diverse uses. Private sector participation may help in introducing innovative ideas, generating financial resources and introducing corporate management in improving service efficiency and accountability to users. Depending upon the specific situations, various combinations of private sector participation in building. owning, operating, leasing and transferring of water resources facilities, may be considered." অৰ্থ্যা ক'ৰ্প'ৰেট সন্থাৰ অংশগ্ৰহণৰ ফলত নদীসংযোগ প্ৰকল্পলৈ সৃষ্টিশীলতা আহিব, কামত দক্ষতা আৰু দায়বদ্ধতা বাঢ়িব ইত্যাদি।\nযদিও চৰকাৰৰ পৰা বিনামূলীয়াকৈ পানী যোগান পোৱাতো জনসাধাৰনৰ এক মৌলিক অধিকাৰ, বিশ্ববেঙ্কে হিচাব কৰি দেখুৱাইছে যে প্ৰতি বছৰে পানীক লৈ ১০ হাজাৰ কোটি ডলাৰৰ ব্যৱসায় হোৱাৰ সম্ভাৱনা। তাৰ বাবে আৱশ্যক প্ৰথমে দেশে দেশে নাগৰীকক বিনামূলীয়া পানী যোগানধৰাৰ যি ব্যৱস্থাসমূহ আছে তাৰ সমান্তৰালকৈ জোৰদাৰ ভাবে বেচৰকাৰী পানীৰ বজাৰ গঢ়ি তোলা। ফৰছুন নামৰ আলোচনীখনে বিভিন্ন তথ্যপাতিৰে প্ৰমাণ কৰি দেখুৱাইছে যে বৰ্ত্তমান বিনিয়োগকাৰীসকলৰ বাবে পানীয়েই হৈছে সকলোতকৈ লাভজনক ব্যৱসায়। মনচান্তোৰ দৰে সুবিশাল বহুজাতিক সংন্থায়েও কৈছে -"First we believe that discontinuties are likely, particularly in the area of water and we will be well positioned via these business to profit even more significantly when these discontinuities occur."(Sustainable Development Sector Stratergy - Monsanto, 1991, page-3)|\nবিশ্ববেঙ্কে পানীৰ ক্ষেত্ৰত ১৯৯০ চনত মেক্সিকো, আৰ্জেন্টিনা, চিলি, নাইজেৰিয়া আৰু মালয়েছিয়াত পানীৰ প্ৰকল্পৰ বেচৰকাৰীকৰণৰ কামত ঋণদানেৰে অংশগ্ৰহণ কৰা আৰাম্ভ কৰে। ঋণদানৰ চৰ্ত হিচাবে বিশ্ববেঙ্কে বহতো দেশক পানী যোগান ব্যৱস্থাক চৰকাৰৰ নিয়ন্ত্ৰণৰ পৰা মুক্ত কৰাৰ দাবী উত্থাপন কৰে। চিলিক ঋণদানৰ চৰ্তয়েই আছিল ফ্ৰান্সৰ পানীৰ কোম্পানী Suez Lyonnaise Des Eauxক ৩৩ শতাংশ লাভৰ ব্যৱস্থা কৰি দিয়াতো। ঋণৰ জালত আবদ্ধ হৈ পৃথিবীৰ নানা দেশে পানী যোগান বেচৰকাৰীকৰণ কৰিবলৈ বাধ্য হয়। ২০০০ চনত আইএমএফে যি ৪০টা ঋণ মঞ্জুৰ কৰিছে, তাৰ ভিতৰত ১২টাৰ ক্ষেত্ৰত চৰ্ত আছিল পানীক আংশিক বা সম্পূৰ্ণ বেচৰকাৰীকৰণ কৰিব লাগিব আৰু কোনো চৰকাৰী সাহাৰ্য্য দিয়া নচলিব যাতে ইয়াৰ সম্পূৰ্ণ খৰছ পানী ব্যৱহাৰকাৰীৰ পৰা আদায় কৰা হয়। বিশ্ববেঙ্কৰ চৰ্তৰ ফলত কাচাব্লাংকাত পানীৰ দাম বাঢ়ি যায় ৩ গুণ, ব্ৰিটেইনত বৃদ্ধি পায় ৬৭ শতাংশ। পানীৰ বাণিজ্যিকীকৰণৰ প্ৰতিবাদত নিউজিলেণ্ডৰ জনসাধাৰণ ৰাজপথত নামিবলৈকো বাধ্য হয়। ঋণ পোৱাৰ বাবে আফ্ৰিকাৰ চৰকাৰবোৰে ব্যাপকহাৰত পানী যোগানক বেচৰকাৰীকৰণ কৰিবলৈ বাধ্য হৈছে। ঘানাৰ অৱস্থা এতিয়া এনেকুৱা হৈছে যে দুখীয়া জনগণে তেওঁলোকৰ আয়ৰ ৫০ শতাংশ অকল পানীৰ বাবে ব্যায় কৰিব লগা হৈছে।\nআজি বিশ্বব্যাপী ক্ৰমবৰ্ধমান এই পানী বিপনন কৰা হৈছে দুই প্ৰকাৰে। এটা হৈছে আজি যিমানবোৰ চৰকাৰী বা পৌৰ জল সৰবৰাহৰ ব্যৱস্থা দেশে দেশে চলি আছে তাক ব্যৱসায়ীকৰণ কৰাৰ যোগেদি পানী সৰবৰাহক লাভ অৰ্জ্জনৰ ব্যৱসায় হিচাবে ব্যৱহাৰ কৰা। আৰু আনটো হৈছে খোৱা পানীক মিনাৰেল ওৱাটাৰ নাম দি বটলত ভৰাই কৰা ব্যৱসায়, যিটো আজি ক্ৰমান্বে জনপ্ৰিয় হৈ উঠিছে প্ৰচাৰ মাধ্যমৰ জৰিয়তে যেন তাত অমৃতহে মিহলোৱা আছে। মিনাৰেট ওৱাটাৰৰ ব্যৱসায় দখলৰ প্ৰতিযোগিতাত আছে কোকাকোলা, পেপচিৰ পৰা টেমচ ওৱাটাৰলৈকে নানা বহুজাতিক কোম্পানি। ভাৰতীয় পানীৰ কোম্পানীসমূহেও নিজৰ সীমিত ক্ষমতাৰে এই প্ৰতিযোগিতাত নামি পৰিছে। ভাৰতত ৬০শতাশং পানীৰ বজাৰ পাৰলে বিচলেৰিৰ দখলত। তাৰ ওপৰিও গঙ্গা, তৃপ্তি, ডিউড্ৰপ, ওৱাচিচ আদি ভাৰতীয় কোমম্পানীৰ দখলত আছে প্ৰায় ২০ শতাংশ। কিছুমান ভাৰতীয় কোম্পানী বিদেশী কোম্পানীৰ লগত যৌথ ভাবেও পানীৰ বিপননত নামিছে। মনচান্তোৰ লগত ইউৰেকা ফোৰ্বছ আৰু টাটাৰ যৌথ উদ্যোগ আদিৰ দৰে বহু উদ্যোগ ইতিমধ্যে ভাৰতত কোটি কোটি টকাৰ ব্যৱসায় কৰিছে।\nপানীৰ মুক্ত ব্যৱহাৰৰ যি হৈছে মানুহৰ ন্যায়সঙ্গত অধিকাৰ বৰ্ত্তমান ক'ৰ্পৰেটৰ চক্ৰান্তত হৈ পৰিছে টকা দি কিনিব লগা বজাৰৰ পণ্য। দেশী-বিদেশী ক'ৰ্প'ৰেটসকলৰ পানী সম্পৰ্কিত এই দৃষ্টিভঙ্গী প্ৰতিফলিত হৈছে আজি ভাৰত চৰকাৰৰ জলনীতিত। সেয়েহে চৰকাৰে আজি জাতীয় জলনীতিৰ অচিলাৰে ক'পৰেটক ৰঙাদলিচা পাৰি নদী সংযোগ প্ৰকল্পত অংশগ্ৰহণৰ বাবে আহ্বান জনাইছে এনেদৰে -"The private sector could boost hydroelectricity generation, navigation as well as irrigation projects by participating in this project. The private sector companies can also form user forums and even supply water for these projects."(Suresh Prabhu, Chairman, Task Force, Business Line, 12.02.2003)। মুঠতে দেশী-বিদেশী ক'ৰ্প'ৰেট সন্থাবোৰে এই নদী সংযোগ প্ৰকল্পত জল সৰবৰাহ, জলবিদ্যু উৎপাদন, জলসিঞ্চন প্ৰকল্প, পানী ব্যৱহাৰকাৰীৰ ফৰাম গঢ়ি তুলি তেওঁলোকৰ ওচৰত পানী বিক্ৰি ইত্যাদি সকলো কামেই কৰিব। আমাৰ দেশৰ ব্ৰহ্মপুত্ৰ, গঙ্গা, মহানদী আদি যিবোৰ নদী ইমান দিনে আছিল দেশৰ সম্পত্তি, দেশৰ জনসাধাৰণৰ সম্পত্তি, নদী সংযোগ প্ৰকল্পৰ অচিলাৰে সেইবোৰ হৈ পৰিব দেশী-বিদেশী ক'ৰ্প'ৰেটৰ সম্পত্তি, ধন অৰ্জ্জনৰ পথ।\nইতিমধ্যে ছত্তিচগড় ৰাজ্যৰ দুৰ্গ জিলাৰ বোৰাই অঞ্চললৈ পানী সৰবৰাহৰ বাবে শিবনাথ নদীৰ ২৩ কিলোমিটাৰ দৈৰ্ঘৰ এটা অংশ এটা কোম্পানীক লিজত দিয়া হৈছে। আগতে নদীখনৰ সেই অঞ্চলৰ বসবাস কৰা যিসকল লোকে নদীখনৰ পানী ব্যৱহাৰ কৰিছিল তেওঁলোকক সেই পানী ব্যৱহাৰ কৰিবলৈ দিয়া হোৱা নাই, আনকি তাত নমাতো নিষেধ কৰা হৈছে। পশ্চিমবঙ্গ চৰকাৰে সুন্দৰবনৰ নদীসমূহক বিশেষ কিছুমান উদ্দেশ্যত ব্যৱহাৰৰ চাহাৰা কোম্পানীক অনুমতি দিয়াৰ দৰে কেৰেলা চৰকাৰে পেৰিয়াৰ নদীৰ এটা অংশৰ পৰা পানী তুলি বিক্ৰি কৰাৰ অধিকাৰ দিছিল মাহিন্দ্ৰ এণ্ড মাহিন্দ্ৰ কোম্পানীক। এইদৰে নদী সংযোগ প্ৰকল্পৰ কাৰ্য্যকৰী কৰাৰ বহু আগৰে পৰাই দেশৰ চৰকাৰে নদীসমূহক ক'ৰ্পৰেটৰ হাতত তুলি দিয়াৰ কুছকাউৱাজ কৰি আহিছে। এতিয়া দেশৰ উন্নয়ণৰ নামত, 'চাইনিং ইণ্ডিয়া','মেক ইন ইণ্ডিয়া' বা 'অচ্চে দিন'ৰ নামত নদী সংযোগ প্ৰকল্পৰ জৰিয়তে দেশৰ পাহাৰ, পৰ্বত, নদ-নদী, খাল-বিল অৰ্থ্যা প্ৰকৃতিৰ সকলো মালিক কৰ্পৰেটবোৰৰ হাতত তুলি দিবলৈ আয়োজন চলাইছে চৰকাৰে।\nবৃহ্য নদীবান্ধসমূহক কৈ অহা হৈছে জলবোমা। দূখৰ কথা যে যিসকলে ইয়াৰ পৰিকল্পনা কৰিছে তেওঁলোকৰ ওচৰত ইয়াৰ তাৎক্ষণিক লাভৰ অংঙ্কটোৱেই ডাঙৰ, ভৱিষ্যতে ইয়াৰ ফলত কি হ'ব সেই বিষয়ে চোৱাৰ ইচ্ছা, ধৈৰ্য্য বা সময় কোনোটোৱেই তেওঁলোকৰ নাই। সেয়েহে সময় থাকোতেই আমি ভাৰত চৰকাৰৰ এই জনবিৰোধী প্ৰকল্পসমূহৰ বিৰুদ্ধে দেশীয় আৰু আন্তৰ্জাতিক পৰ্য্যায়ত প্ৰবল জনমত গঢ়ি তোলাতো আৱশ্যক।\nনিবন্ধকাৰ গুৱাহাটীৰ আমেৰিকান ডেন্টেল ক্লিনিকৰ সঞ্চালক। ফোন: ৯৪৩৫৭০৪০৯০\nইমান সুক্ষ্ম বিশ্লষণৰে দাঙি ধৰা নিবন্ধ প্ৰতিখন অসমীয়া বাতৰি কাগজ, ইয়াৰ ইংৰাজী তৰ্জমা ভাৰতীয় বাতৰি কাকতবোৰত প্ৰকাশ পোৱা উচিত । অৱশ্যে মোৰ ধাৰণা, আটাইবোৰ বাতৰি কাগজে এই লিখনি প্ৰকাশ নকৰে । বৰ্তমানৰ ভাৰত চৰকাৰৰ যি কেইজন মানুহৰ বাবে এইবোৰ ঘটিবলৈ গৈ আছে, তেওঁলোকক নেদেখা জনে সুমতি দিয়ক । আমাৰ কেই জনৰ চকু মেল খোৱাই নাই । বাকী খিনি ভাবিব পৰা জ্ঞান কৰ পৰা হব ! যিটো প্ৰকৃতিৰ প্ৰকৃতি মানে ধৰ্ম সেইটো ঘটিবই । মানুহ এতিয়া নিমিত্ত । ধন-সম্পত্তিৰ মোহে মানুহক কিমান অন্ধ কৰিব পাৰে তাৰেই চৰম উদাহৰণ কৰপোৰেট গোষ্ঠী । আজিৰ সমাজৰ প্ৰধান শত্ৰু এইটোৱেই । বান নিয়ণ্ত্ণৰ নামত অসমত যিমানবোৰ মথাউৰি হল সেইবোৰৰ আয়ুসো শেষ । ইয়াৰে এটাও জল বিদ্যুত প্ৰকল্প হিচাবে গঢ়িব নিদিলে । এইটো ভাৰত চৰকাৰৰ আৰম্ভনীৰ চৰকাৰৰ উদ্যোগতেই হোৱা যেন লাগে । বাকী চৰকাৰ সমূহে হলা গছ দেখি বাগী কুঠাৰ মাৰি খৰি গোটোৱাত লাগিছে । আমাৰ চৰকাৰৰ ৰাজনীতিবীদবোৰ দুৰ্বল চৰিত্ৰৰ, দূৰ-দৃষ্টিহীন । বেজীৰ জলঙা মনে, কুঠাৰৰ জলঙা নমনা মানুহ । অসম অ সম হৈয়ে থাকিব । মানুহে দুৰ্ভোগ ভূগিবই যদিহে সময় থাকোতেই মাত নামাতে । একোটা নতুন নতুন প্ৰকল্পিত সমস্যাৰে জন-সাধাৰণৰ দৃষ্টিক আঁতৰাই ৰখা কৌশল সৃষ্টিত ব্যস্ত এই চাম ৰাজনীতিকে নিজৰ আহিব ধৰা স্বজনৰো শত্ৰু । খাদ্য উত্পাদন প্ৰক্ৰিয়া যেতিয়া ব্যাহত হব উত্পাদন কাৰীয়ে প্ৰথমে নিজৰ ভোকলৈ চিন্তা কৰিব । তেতিয়া সমগ্ৰ পৃথিবীৰ যিকোনো তথ্য-প্ৰযুক্তিৰে ভোক নামৰ আদিম-অনন্ত শেষ নোহোৱা ভোকক সলনি কৰিব নোৱাৰিব আৰু তাৰ পৰিণামো ভূগিব । মোৰ আশা প্ৰকৃতিয়ে এই ব্যৱস্হা ৰোধৰ কাম নিজেই হাতত লব । আমৰ হাতত আৰু যে উপায় নাই ।\ndrpatangia April 2, 2017 at 8:58 AM\nমন্তব্যৰ বাবে আন্তৰিক ধন্যবাদ জনালো।\ndadubora12@gmail.com April 2, 2017 at 10:41 AM\nআপুনি বৰ সুনদৰ কে লিখিলে৷ ধন্যবাদ৷\ndrpatangia April 10, 2017 at 5:16 PM\ndrpatangia April 3, 2017 at 11:55 AM\nআন্তৰিক ধন্যবাদ জনালো...\nBhuaban Saikia April 9, 2017 at 12:49 AM\nBhal lagil pohi\ndrpatangia April 10, 2017 at 5:03 PM\nইমৰাজ নাকভি February 21, 2021 at 5:25 PM\nবোৱাই দিয়ক চাৰিওফালে আপোনাৰ যুক্তিসংগত তৰ্কবোৰ


এজ’লাৰ বিষয়ে — Vikaspedia\nএজ’লা এবিধ পানীত ওপঙি থকা শেলুৱৈ সদৃশ ঢেকীয়া।\nসাধাৰণতঃ ধানখেতিত বা অগভীৰ জলাশয়ত এজ’লাৰ বৃদ্ধি কৰা হয়।\nখুব দ্রুত বংশবৃদ্ধি কৰে।\nপশুখাদ্য বা ঘাঁহ হিচাপে এজ’লা\nপ্রচুৰ পৰিমানে প্ৰ’টিন, অপৰিহার্য এমিন’ এচিড, ভিটামিন (ভিটামিন এ, ভিটামিন বি12 আৰু বিটা- ক্যাৰোটিন), আৰু গ্ৰ’থ প্রোমোটাৰ ইণ্টাৰমিডিয়াৰি, খনিজ পদার্থ যেনে কেলচিয়াম, ফছফৰাছ, পটাছিয়াম, লো, তাম, মেগনেছিয়াম ইত্যাদি সমৃদ্ধ।\nশুকান ওজন হিচাপত ইয়াত আছে 25 - 35 শতাংশ প্ৰ’টিন , 10 - 15 শতাংশ খনিজ পদার্থ আৰু7- 10 শতাংশ এমিন’ এচিড, জৈব-সক্রিয় বস্তু আৰু জৈৱ-পলিমাৰ।\nইয়াত বেছি প্ৰ’টিন আৰু কম লিগনিন থকাৰ বাবে দুগ্ধজাত পশুধনে সহজতে হজম কৰিব পাৰে।\nএজ’লা দানাৰ লগত মিহলাব পৰা যায় বা প্ৰত্যক্ষ্যবাবে দুগ্ধজাত পশুধনক দিব পৰা যায়।\nহাঁহ-কুকুৰা, ভেড়া, ছাগলি, গাহৰি আৰু শহা-পশুকো খুৱাব পৰা যায়৷\nপ্রথমে এডোখৰ ঠাই অপতৃণমুক্ত কৰিলৈ পৰিষ্কাৰ কৰি সমান কৰা হয়\nআয়তক্ষেত্রৰ আকাৰত সমান্তৰাল ভাবে ইটা পাতি দিয়া হয়৷\n2মিX2মি জোখৰ অতিবেঙুনীয়া ৰশ্মিৰে স্থিত কৰা ছিলপ’লিন চাদৰ ইটাবিলাকৰ উপৰত সমানভাবে এনেকৈ পাৰি দিয়া হয় যাতে ইটাৰে বনোৱা আয়তক্ষেত্রটোৰ কাষবোৰো ঢাক খায়।\nছিলপ’লিনৰ গাতটোৰ ওপৰত 10-15 কে.জি চালনিত চালা মাটি সমানকৈ চটিয়াই দিয়া হয়।\n10 লিটাৰ পানীত2কে.জি গোবৰ আৰু 30 গ্রাম চুপাৰ ফচফেট মিহলাই সেই বোকাময় বস্তুটো চাদৰৰ উপৰত ঢালি দিয়া হয়৷ পানীৰ স্তৰ প্রায় 10 ছে.মি.লৈকে ওখ কৰিবলৈ আৰু পানী ঢালা হয়।\nএজ’লা বেড’ৰ মাটি পানী লাহেকৈ লৰাইলৈ প্রায় 0.5-1 কে.জি. বিশুদ্ধ মাদাৰ এজ’লা কালচাৰৰ বীজ সমান ভাবে পানীৰ ওপৰত মেলি দিয়া হয়৷ বীজবপনৰ লগে লগে এজ’লাৰ ওপৰত পৰিষ্কাৰ পানী ছটিয়াই দিব লাগে যাতে এজ’লা গছবিলাক ভালকৈ পোণ হয়।\nএসপ্তাহৰ ভিতৰতেই এজ’লা সম্পূৰ্ণ বাড়ি বিয়পি গৈ ঘন দলিচাৰ দৰে আকৃতি ল’ব৷\nদৈনিক 500 গ্রাম এজ’লা পাবলৈ আৰু এজ’লাৰ দ্রুত বৃদ্ধি নিশ্চিত কৰিবলৈ প্রতি5দিনৰ মূৰত এবাৰ 20 গ্রাম চুপাৰ ফচফেট আৰু প্রায় 1 কে.জি. গোবৰৰ এটি মিশ্রণ ঢালিব লাগে।\nএজ’লাক অধিক খনিজ লৱণ সমৃদ্ধ কৰিবলৈ প্রতি সপ্তাহে এবাৰকৈ মেগনেশচিয়াম, লো, তাম, গন্ধক ইত্যাদি যুক্ত এটি অণু-পৌষ্টিক তত্ত্বৰ মিশ্রণো দিব পৰা যায়।\nনাইট্র’জেনৰ বৃদ্ধি ৰোধ কৰিবলৈ আৰু অণু-পৌষ্টিক তত্ত্বৰ অভাব ৰোধ কৰিবলৈ প্রতি 30 দিনত এবাৰকৈ বেডৰ পৰা প্রায়5কে.জি মাটি আতঁৰাই পেলাই নতুন মাটি দিব লাগে।\nবেডত নাইট্র’জেনৰ বৃদ্ধি ৰোধ কৰিবলৈ প্রতি 10 দিনৰ অন্তৰত 25 পৰা 30 শতাংশ পানী সলাই পৰিষ্কাৰ পানী দিব লাগে।\nপ্রতি ছয় মাহত এবাৰকৈ বেড পৰিষ্কাৰ কৰিব লাগে, পানী আৰু মাটি সলাব লাগে আৰু নতুন এজ’লা দিব লাগে।\nকীট-পতঙ্গ আৰু ৰোগ আক্রমণৰ ফলত দূষিত হৈ গলে নতুন বেড তৈয়াৰ কৰিব লাগে আৰু বিশুদ্ধ এজ’লাৰ কালচাৰ দিব লাগে।\nদ্রুতগতিত বৃদ্ধি হৈ 10 - 15 দিনৰ ভিতৰত গাতটো ভর্তি হৈ যাব। তাৰ পিছত দৈনিক 500 - 600 গ্রাম এজ’লা চপাব পৰা যাব ৷\n15তম দিনৰ পৰা প্লাস্টিকৰ চালনি বা তলত ফুটা থকা ট্রেৰ সহায়ত প্রত্যেকদিনাই চপাব পৰা যাব।\nগোবৰৰ গোন্ধ দূৰ কৰিবলৈ চপোৱা এজ’লা পৰিষ্কাৰ পানীত ধুব লাগে।\nনতুন জৈবগেছৰ পাঁক (slurry)ও ব্যৱহাৰ কৰিব পৰা যায়।\nগাত ভর্তি কৰিবলৈ গা-ধোৱা ঘৰ আৰু গোহালিৰ বর্জ্য পানীও ব্যবহাৰ কৰিব পৰা যায়৷ যি বিলাক অঞ্চলত পৰিষ্কাৰ পানী পোৱাত অসুবিধা সেইবিলাকত কাপোৰ পখলোৱা পানীও(দ্বিতীয় বাৰ ধোৱাৰ পিছত) ব্যবহাৰ কৰিব পৰা যায়।\nবৃদ্ধিৰ বাবে প্রয়োজনীয় পৰিবেশ\nতাপমাত্রা 20°C - 28°C\nপাতল 50% পূর্ণ সূর্যৰ পোহৰ\nআপেক্ষিক আর্দ্রতা 65 - 80%\nপানী (চৌবাচ্চাত জমা)5- 12 ছে.মি.\nএজ’লাৰ খেতি কৰোতে মনত ৰাখিব লগীয়া বিষয় সমূহ\nজালৰ ভিতৰতলৈ ধূৱাটো ভাল, কাৰণ সৰু সৰু গছ বিলাক ওলাই পুখুৰীলৈ গুছি যাব।\nতাপমাত্রা 25°C-ৰ কম ৰাখিবলৈ চেষ্টা কৰিব লাগে৷\nপোহৰৰ তীব্রতা কমাবলৈ জালৰ দ্বাৰা ছাঁ দিব পৰা যায়৷\nঅতিশয় ঘনত্ব পৰিহাৰ কৰিবলৈ দৈনিক এজ’লাৰ জৈৱপিণ্ডটো গুছাব লাগে৷


মঞ্চতেই কুঠাৰ দাঙি কাক শিৰচ্ছেদ কৰাৰ ভাবুকি দিলে মুখ্যমন্ত্ৰীয়ে? VIDEO - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ জনসভাত এগৰাকী মুখ্যমন্ত্ৰীৰ খঙক লৈ এতিয়া চলিছে সৰৱ চৰ্চা। হাৰিয়ানাৰ মুখ্যমন্ত্ৰী মনোহৰ লাল খট্টৰে এক জনসভা সম্বোধন কৰাৰ সময়তে নিজৰে দলৰ এজন নেতাক কুঠাৰেৰে ঘপিয়াই শিৰচ্ছেদ কৰাৰ ভাবুকি দিয়াক লৈ এতিয়া তীব্ৰ প্ৰতিক্ৰিয়াৰ সৃষ্টি হৈছে। এগৰাকী মুখ্যমন্ত্ৰীয়ে ৰাইজৰ সন্মুখতে কৰা এনে আচৰণৰ ভিডিঅ’ ভাইৰেল হৈ পৰিছে ছ’চিয়েল মিডিয়াত।\nহাৰিয়ানাৰ মুখ্যমন্ত্ৰী মনোহৰ লাল খট্টৰে এখন জন আশীৰ্বাদ ৰেলী সম্বোধন কৰাৰ অন্তত মঞ্চত ভাষণ দিবলৈ উঠিছিল। হাতত কুঠাৰ লৈ থকা মুখ্যমন্ত্ৰীগৰাকীক সেই সময়ত পিছফালৰ পৰা এজন বিজেপি নেতাই পৰম্পৰাগত টুপী পিন্ধাবলৈ চেষ্টা কৰে। তাতেই মুখ্যমন্ত্ৰীগৰাকীয়ে খং কৰি হাতৰ কুঠাৰ দাঙি বিজেপি নেতাজনৰ ডিঙি কটাৰ ভাবুকি দিয়ে। মুখ্যমন্ত্ৰীৰ এনে আচৰণ দেখি হাতজোৰ কৰি ক্ষমা খুজিবলৈ বাধ্য হয় বিজেপি নেতাজনে।\nমুখ্যমন্ত্ৰীগৰাকীৰ এনে আচৰণৰ ভিডিঅ’টো কংগ্ৰেছ নেতা ৰণদ্বীপ সুৰজেৱালাইও টুইটাৰত শ্বেয়াৰ কৰিছে। য’ত তেওঁ লিখিছে- খং আৰু অহংকাৰ স্বাস্থ্যৰ বাবে হানিকাৰক। খট্টৰ চাহাবৰ খং কিয় উঠে। হাতৰ কুঠাৰ দাঙি নিজৰেই দলৰ নেতাক ভাবুকি দিয়ে- ডিঙি কাটিম তোৰ। তেন্তে ভাৱক, সাধাৰণ জনতাৰ সৈতে তেওঁ কি কৰিব?\nউল্লেখ্য যে, মুখ্যমন্ত্ৰী মনোহৰলাল খট্টৰে ৰাজহুৱাকৈ খং প্ৰদৰ্শন কৰাৰ এয়াই প্ৰথম ঘটনা নহয়। ইয়াৰ পূৰ্বেও কৰ্নালত মুখ্যমন্ত্ৰীগৰাকীৰ সৈতে ফটো উঠিবলৈ যোৱা এজন যুৱকক গতিয়াই দি ৰাগ ব্যক্ত কৰিছিল খট্টৰে। আনহাতে ফেব্ৰুৱাৰী মাহত ১৯ লাখ টকাৰ সম্পত্তি চুৰি হোৱাৰ পিছত ন্যায় বিচাৰি মুখ্যমন্ত্ৰীৰ ওচৰলৈ অহা এহাল বৃদ্ধ দম্পত্তিক অশালীন ব্যৱহাৰ কৰি খেদি পঠিয়াইছিল মুখ্যমন্ত্ৰী মনোহৰ লাল খট্টৰে।


বৈ যাওক নদী নিৰৱধি | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nবৈ যাওক নদী নিৰৱধি\nJanuary 13, 2012 সম্পাদক 1 Comment কথা-কবিতা, শান্তনু চাংমাই\n[ শান্তনু চাংমাই ]\nনিলিখা কিতাপখনত আছে তোমাৰ মোৰ কাহিনী। লিখিব খুজিও ৰৈ যাওঁ; প্ৰচণ্ড শীতত দোৱাতৰ চিয়াঁহী গোট মাৰিছে, যি দৰে লাহে লাহে গোট মাৰিছে তোমাৰ মোৰ প্ৰেমৰ কাহিনী, শিলাস্তুপত এটা এটাকৈ শেলুৱৈৰ পোৱালি জগিছে, ঘন সেউজীয়া শেলুৱৈৰ ঢাকনিয়ে ঢাকিব খুজিছে জুয়ে পোৰা সোণৰ সাধু। নোটবুকৰ খালী পাত উঁৱলি গৈছে, যিদৰে উঁৱলিছে তুমি দিয়া পত্ৰবোৰ; এদিন আখৰবোৰ মনিব নোৱৰা হ’মগৈ, চকুৱে লগ এৰিছে, সময়ৰ ঘোঁৰা আগলৈ দৌৰ মাৰিছে, পিছলৈ উভতি চোৱাৰ অৱকাশ নাই।\nআমাক লৈ আৰম্ভ হোৱা মানুহৰ বু-বু-বা-বাবোৰৰ প্ৰতিধ্বনি ক্ৰমাৎ কমি আহিছে, বুঢ়া কাণত আজিকালি নপৰেহি তাচ্ছিল্যৰ হাঁহি। তুমি হাতত পিন্ধা খাৰুপাত পৰি আছে আলমাৰিৰ বেজাৰমুৱা চুক এটাত, নিজিলিকে; সিপাত খাৰুৰ সংগ বাৰুকৈয়ে মনত আছে, একেলগে যে গোৱা গান- ৰুণজুন ৰুণজুন নূপুৰ বাজে, বাজে মোহন বেণু।\nকিমান দিন যে বৰষুণ দিয়া নাই, পাহাৰৰ ওপৰেদি ডাৱৰবোৰে ব্যস্ত উৰাজাহাজৰ দৰে উৰা মাৰে। সেই ঘৰ জ্বলি গ’ল বিৰহৰ জুইত, যি ঘৰ সাজিছিলো আমি বিশ্বাসৰ এখন ডাঙৰ কেনভাচত। জুই নুমুৱাবলৈ বাৰিষা নাহে, চকুলোও নসৰে। নিশাবোৰ নিমাওমাও, জিলিৰো টোপনি ধৰে— মোৰ কিন্তু নধৰে। তোমাৰ চাদৰৰ আঁচল ধৰি মোৰ টোপনি এতিয়াও গুচি যায় বশিষ্ঠ, উমানন্দ আৰু কত যে চিনাকি-অচিনাকি ঠাইলৈ। সূৰুযৰ পোহৰত জিলিকে মোৰ নুখুৰুৱা দাঢ়ি, এবছৰ নকটা চুলি; পকা চুলি ছিঙিবলৈ বাদ দিছোঁ, সময় হ’লে নিজেই সৰি যাব। কৃষ্ণচূড়াৰ শৰীৰত কটাৰীৰে কাটি থোৱা নাম এতিয়াও আছে, ৰাধা-গোপাল। ৰাধা গুচি গ’ল, গোপালৰ বাঁহীৰ সুৰ হেৰাই গ’ল।\nবাঁহী আৰু নিলিখা কিতাপখন, তুমি দিয়া চিঠিবোৰ, খাৰুপাতে মোক জীয়াই থাকিবলৈ কয়— কেতিয়াও কোনেও নপঢ়া কাহিনী এটা লিখিবলৈ, বাঁহীত সন্ধিয়াৰ বনগীত এটা বজাবলৈ বৰ মন যায়। নিলিখোঁ, নবজাওঁ— মোৰ হাতৰ আঙুলিবোৰ এটা এটাকৈ কাটি জুইত পুৰি পেলাম। এটি অচিনাকি কাহিনী মানুহে নাজানক, এটি গৰখীয়াৰ গীত গোপীয়ে নুশুনক— এনেকৈয়ে ভাল, সময়ৰ বুকুত জাহ যাওক তুমি আৰু মই নামৰ দুটি চৰিত্ৰ।\nঅংকনঃ পল্লৱী শৰ্মা\nনীলা চৰাই . জানুৱাৰী ২০১২\nযতীন্দ্ৰনাথ দুৱৰাৰ একুকি কথা-কবিতা...\n← ভোগালীৰ সুৰ\n..kobitati pohi khubei bhal lagil !!


মহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, জানক সবিশেষ|pregnant-lactating-women-must-avoid-corona-vaccine-know-details– News18 assam\nHome » photogallery » lifestyle »মহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, আপুনিও আছে নে কি তালিকাত? জানক\nমহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, আপুনিও আছে নে কি তালিকাত? জানক\nমন্ত্ৰালয়ৰ তৰফৰ পৰা জাৰি কৰা বিবৃতি অনুসৰি এটা ভেকচিনত দুটাকৈ ডজ দিয়া হ’ব। বিভিন্ন সংস্থাৰ ভেকচিন এইক্ষেত্ৰত ব্যৱহাৰ কৰা নহয়। উদাহৰণস্বৰূপে, যদি কোনোবাই ক’ভাক্সিনৰ প্ৰথম ডজ লয় তেনেহ’লে দ্বিতীয় ডজটো সেইটো কোম্পানীৰে ল’ব লাগিব।\n| January 15, 2021, 14:03 IST\nকোৰোণাৰ পৰা বাচিবলৈ সমগ্ৰ দেশত টীকাকৰণ আৰম্ভ হ’ব ১৬ ডিচেম্বৰৰ পৰা। কেন্দ্ৰীয় চৰকাৰৰ স্বাস্থ্য মন্ত্ৰালয়ে টীকাকৰণ সন্দৰ্ভত সতৰ্কতা অৱলম্বন কৰিবলৈ ৰাজ্য তথা কেন্দ্ৰীয়শাসিত অঞ্চলসমূহৰ সৈতে এটা ফেক্টশ্বিট ভাগ কৰিছে। মন্ত্ৰালয়ৰ তৰফৰ পৰা জাৰি কৰা বিবৃতি অনুসৰি এটা ভেকচিনত দুটাকৈ ডজ দিয়া হ’ব। বিভিন্ন সংস্থাৰ ভেকচিন এইক্ষেত্ৰত ব্যৱহাৰ কৰা নহয়। উদাহৰণস্বৰূপে, যদি কোনোবাই ক’ভাক্সিনৰ প্ৰথম ডজ লয় তেনেহ’লে দ্বিতীয় ডজটো সেইটো কোম্পানীৰে ল’ব লাগিব।\nকেন্দ্র তথা ৰাজ্য আৰু কেন্দ্ৰীয় শাসিত অঞ্চলসমূহত কেন্দ্ৰৰ পঠিওৱা চিঠিৰ ভিত্তিত ক’ভাক্সিন তথা কভিশ্বিল্ডৰ সম্পৰ্কীয় তথ্যপত্ৰ ভাগ কৰা হৈছে।\nএই ফেক্টশ্বিটত ভেকচিনৰ ড’জ, ক’ল্ড ষ্টৰেজৰ দৰে বিভিন্ন কথা জনোৱা হৈছে। স্বাস্থ্য মন্ত্ৰালয়ৰ এই স্তৰৰ সমগ্ৰ তথ্য সামগ্ৰিক স্তৰত কৰ্মৰত পৰিচালন কৰ্তা বা টীকাকৰণ কাৰ্যসূচী পৰিচালনা কৰা কৰ্মীসকলৰ ওচৰত উপলব্ধ কৰোৱাৰ নিৰ্দেশ দিয়া হৈছে।\nটীকা লগোৱাৰ সময়ত সতৰ্কতা তথা বৈপৰিত্য সম্পৰ্কে উল্লেখ কৰি কোৱা হৈছে 'জৰুৰী অৱস্থাত ১৮ বছৰ বা ১৮ বছৰৰ অধিক কোনো ব্যক্তিক এই টীকা দিয়াব পাৰে। দ্বিতীয়তে প্ৰথম তথা দ্বিতীয় ডজ একেই ভেকচিনৰ হোৱাটো বাঞ্চনীয়। যদি কেনেবাকৈ ভিন্ন ভেকচিন দিয়াও হয় তেনেহ’লে তাৰ মাজত কমেও ১৪দিনৰ ব্যৱধান ৰখাটো প্ৰয়োজন। ইয়াৰ বাহিৰে গৰ্ভৱতী তথা স্তনপান কৰোৱাই থকা মহিলাসকলক ভেকচিন দিয়া নহয়।\nতাৎপর্যপূর্ণ যে, ভাৰতৰ চিৰাম ইনষ্টিটিউটৰ ক’ভিশ্বিল্ড তথা ভাৰত বায়’টেকৰ ভেকচিন কোভাক্সিনক জৰুৰী ব্যৱহাৰৰ অনুমতি দিয়া হৈছে। দেশত এই দুটা ভেকচিনৰ জৰিয়তে টীকাকৰণ পৰিচালনা কৰা হ’ব। আমেৰিকান ফার্মাচিউটিকেল সংস্থা ফাইজাৰেও তেওঁলোকৰ ভেকচিনটি জৰুৰীকালীনভাৱে ব্যৱহাৰৰ অনুমতি বিচাৰিছিল। অৱশ্যে দেশত স্থানীয় গৱেষণা নকৰাৰ কাৰণে সেই প্ৰস্তাৱ প্ৰত্যাখান কৰা হ’ল।


উপায়ুক্তৰ তৎপৰতা: ধুবুৰীত পুষ্টিহীন শিশুৰ দায়িত্ব ল'ব চৰকাৰী বিভাগ-বিষয়াই\nMalnourished Children উপায়ুক্তৰ তৎপৰতা: ধুবুৰীত পুষ্টিহীন শিশুৰ দায়িত্ব ল’ব চৰকাৰী বিভাগ-বিষয়াই\nMalnourished Children ধুবুৰী জিলাৰ বিভিন্ন বিভাগ আৰু জিলাখনত কৰ্মৰত একাংশ বিষয়াই জিলাখনৰ পুষ্টিহীন শিশুসকলৰ দায়িত্ব লৈ তেওঁলোকক সুস্থ কৰি তুলিব৷ শনিবাৰে ধুবুৰীৰ আলোকঝাৰীত অনুষ্ঠিত জিলা উন্নয়ণ সমিতিৰ বৈঠকত এই সিদ্ধান্ত লোৱা হয়৷\nজিলা উপায়ুক্ত অন্বামুথন এম পিৰ অধ্যক্ষতাত অনুষ্ঠিত বৈঠকখনত ধুবুৰীৰ পুষ্টিহীন শিশুসকলৰ বিষয়ে বিশেষভাৱে আলোচনা কৰা হয়৷ জিলা উপায়ুক্তই লোকনিৰ্মাণ, জনস্বাস্থ্য কাৰিকৰী, বন, খাদ্য আৰু অসামৰিক যোগান আদি বিভাগবোৰক পুষ্টিহীন শিশুসকলৰ দায়িত্ব গ্ৰহণ কৰিবলৈ পৰামৰ্শ দিয়ে৷\nজিলা উন্নয়ণ আয়ুক্ত কান্তা দাস, ভাৰপ্ৰাপ্ত জিলা সমাজ কল্যাণ বিষয়া সূৰ্য বৰুৱা প্ৰমুখ্যে কেবাগৰাকী বিষয়াই ব্যক্তিগতভাৱেও কেবাটিও শিশুৰ দায়িত্ব ল’ব বুলি বৈঠকত ঘোষণা কৰে৷\nAlso Read: লেখাপানীত ভয়াবহ পথ দুৰ্ঘটনাত দুই কয়লা শ্ৰমিক নিহত; আৰক্ষীয়ে ঘটনা গাপ দিয়াৰ অভিযোগ!\nসমাজ কল্যাণ বিষয়াগৰাকীয়ে কয় যে জিলাখনত কৰ্মৰত বিভাগটোৰ চি ডি পি অ’ আৰু ছুপাৰভাইজৰ সকলেও নিজা উদ্যোগত কেবাটিও পুষ্টিহীন শিশুৰ দায়িত্ব গ্ৰহণ কৰিব৷\nউল্লেখ্য যে ধুবুৰী জিলাত বৰ্তমান প্ৰায় ১৮০ গৰাকী পুষ্টিহীনতাত ভোগা শিশু আছে৷\nশিশুসকলক সমাজ কল্যাণ বিভাগৰ তৰফৰ পৰা নিয়মীয়াকৈ ৰেচন যোগান ধৰা হয় যদিও তেওঁলোকৰ চিকিৎসা আদিৰ ক্ষেত্ৰত অভিভাৱকৰ হেমাহিৰ বাবে অসুবিধাৰ সৃষ্টি হয়৷\nনিউট্ৰিছন ৰিহেবিলিটেছন কেন্দ্ৰ(এন আৰ চি)ত নিজৰ সন্তানক ৰাখিবলৈ বহু অভিভাৱকে নিবিচাৰে৷ সেয়ে এতিয়াৰে পৰা পুষ্টিহীন শিশুসকলক বিভিন্ন বিভাগ আৰু আগ্ৰহী বিষয়াসকলে ভগাই লৈ বিশেষভাৱে যত্ন ল’ব৷\nAlso Read: Covid Update ৰাজ্যত নতুনকৈ কিমান আক্ৰান্ত হ’ল কোভিডত; মৃত্যু কিমানৰ?\nদায়িত্ব লোৱা বিভাগ আৰু বিষয়াসকলে শিশুসকলৰ প্ৰতি কেনেধৰণৰ দায়িত্ব পালন কৰিব সেই সন্দৰ্ভত এখন এছ অ’ পি প্ৰস্তুত কৰিবলৈ শিশু ৰোগ বিশেষজ্ঞ ডাঃ তাপস মজুমদাৰক দায়িত্ব দিয়ে জিলা উপায়ুক্তই৷\nপুষ্টিহীন শিশুসকলৰ বাবে পুষ্টিকৰ খাদ্যৰ উপৰিও উপযুক্ত চিকিৎসা, ফিজিঅ’থেৰাপি প্ৰদান আদি বিষয়বোৰো এছ অ’ পিত সন্নিবিষ্ট হ’ব৷ দায়িত্ব লোৱাৰ পিছত বিভাগবোৰে শিশুসকলৰ বাবে কেনে পদক্ষেপ লৈছে সেই সন্দৰ্ভত সাপ্তাহিক প্ৰতিবেদন দিবলৈ জিলা উপায়ুক্তই নিৰ্দেশ দিয়ে৷\nএই বৈঠকৰ পিছতে ১৭ গৰাকী পুষ্টিহীন শিশুক পুষ্টিকৰ খাদ্য প্ৰদান কৰা হয় আৰু স্বাস্থ্য পৰীক্ষা কৰাৰ লগতে অভিভাৱকসকলক চিকিৎসকে প্ৰয়োজনীয় পৰামৰ্শ প্ৰদান কৰে৷\nAlso Read: চীনৰ ভাবুকিৰ মাজতে ভাৰতে সফলতাৰে পৰীক্ষণ কৰিলে ‘অগ্নি-পি’বেলিষ্টিক মিছাইলৰ\nজিলা উন্নয়ণ সমিতিৰ বৈঠকত সকলো বিভাগৰ কাম-কাজৰ পৰ্যালোচনা কৰা হয়৷ বিভাগবোৰক আঁচনিবোৰৰ ৰূপায়ন খৰতকীয়া কৰিবলৈ আৰু উন্নয়ণমূলক প্ৰকল্পবোৰৰ কাম সোনকালে শেষ কৰিবলৈ জিলা উপায়ুক্ত আৰু জিলা উন্নয়ণ আয়ুক্তই নিৰ্দেশ দিয়ে৷\nআঁচনি ৰূপায়নত সন্মুখীন হোৱা যিকোনো সমস্যাৰ বিষয়ে লগে লগে অৱগত কৰিবলৈ জিলা উপায়ুক্ত আৰু জিলা উন্নয়ণ আয়ুক্তই বিভাগবোৰৰ বিষয়াসকলক পৰামৰ্শ দিয়ে৷\nAlso Read: শিৱসাগৰত দুটাকৈ এশিঙীয়া গঁড়ৰ মুক্ত বিচৰণ, আতংকিত স্থানীয় লোক\nবৈঠকত উপস্থিত থাকি জিলা আইন সেৱা প্ৰাধিকাৰীৰ সচিব জিপছি দেৱে বিভাগবোৰৰ বিষয়াসকলক হিতাধিকাৰীৰ স্বাৰ্থজড়িত সকলো আচনিৰ সবিশেষ আইন সেৱা প্ৰাধিকাৰীক নিয়মীয়াকৈ অৱগত কৰিবলৈ কয় যাতে আইনী সহায়ৰ বাবে অহা লোকসকলক তেওঁলোকে এই বিষয়ে অৱগত কৰিব পাৰে৷\nমুখ্যমন্ত্ৰীৰ পৰিয়ালৰ ভূমি কেলেংকাৰীৰ বিৰুদ্ধে সৰব কংগ্ৰেছ; ন্যায়াধীশৰ দ্বাৰা তদন্তৰ দাবী\nকোভিড-১৯ত আক্ৰান্ত হৈ চিকিৎসাধীন বিশ্বনাথৰ ৪গৰাকী চিকিৎসক আৰু ৩গৰাকী চিকিৎসাকৰ্মী\nCovid-19 Update: স্বস্তি! দ্ৰুত সংক্ৰমণৰ আতংকৰ মাজতে দেশত নিম্নগামী কৰ’নাৰ দৈনিক সংক্ৰমণ, পজিটিভিটিৰ হাৰ


আৰ্লেং (৩) | প্ৰথম খবৰ\nHome/ শীৰ্ষ/আৰ্লেং (৩)\nভাওনা চাই টোপনি খতি হোৱা মানুহবোৰ বিচনাৰপৰা নুঠোতেই কাদমৰ উচপিচ লাগিল। নাতিটোৰ লালকাল মুখখন চাই তাক জগাই দিবলৈও মন নগ’ল। অথচ তাইৰ চেৰেং চেৰেঙকৈ ঘৰলৈ মনত পৰি থাকিল। হুনমিলিয়ে আটাইবোৰ জাঁজ মাৰিব পাৰিলেও অকলে অকলে ছাগলীকে চাবনে গাহৰিকে চাব। এসময়ত বিচনাত ছটফটাই থাকি আমনি লগাত তাই চোতালখনকে সাৰি থৈ আহিল। গাটোও ধুই ল’লে আৰু বাহিৰৰ জুহালত অনবৰতে অঙঠা থকা চৌকাটোত লাগনি খৰি কেইডাল ভৰাই দিলে।\nবনলতা উঠি আহিল। দুইজনীয়ে চোতালত কিচিৰমিচিৰ কৰি থকা চৰাইকিজনীলৈ এনেয়ে চাই থাকিল। কাদমৰ আগত কথা উলিয়াবলৈ বনলতাৰ আজিকালি ভয় লাগে। পাঁচটা বছৰে কাদমে কেৱল বনলতাৰ আগতে কান্দিছে। বাকী মানুহৰ চকুত কাদম এজনী দুখে বলাব নোৱাৰা মানুহ। অকলে অকলেই সকলো চম্ভালিছে তাই।\n: গাহৰিসোপা নথকা হ’লে আজি থাকোঁৱেই বুইছ! এইজাক বেচিহে তৎ পাম। হুনমিলিও হাজিৰালৈ যায় নহয়!\nকাদমৰ কথাত বনলতাই বুজিলে, কাদম আজি যাবগৈ। নাথাকে।\nসঁচাকৈয়ে দুপৰীয়াৰ ভাতসাঁজ খায়েই তাই নৰ’ল। বনলতাই চাৰলংকিক কাষ চপাই লেফাফা এটা দিলে।\n: একো দিবলৈ নহ’ল পিতাই অ’! ইছকুলত নাম লগাই ল’বি। তেতিয়া কিবাকিবি কিনিবি। তই ডাঙৰ মানুহ হ’বি নহয়? হ’ব লাগিব।\nকাদমে জানিলে, বনলতাই অলপ ভালকৈয়ে দুটকামান দিছে। সখীয়েকৰ হাতত দিলে নোলোৱাৰ ভয়ত নাতিয়েককে পালে। নাৰিকলৰ লাড়ু, শাক-পাত আৰু জাহাজী কলৰ টোপোলা লৈ কাদমে পদূলিত নামিয়েই দেখিলে, কাৱেৰ বুকুতে উম লৈ আছে তিনিটা মূগা-ক’লা পোৱালি। তাইৰ কলিজাটো আকৌ এবাৰ ধৰফৰাই উঠিল।\nনাই বুলিয়েই ল’ৰাটো নোহোৱা হ’ল। লংকামৰ আধাপোৰা মৃতদেহটোৰ কাষত বহি চকুপানী টুকিব নোৱাৰা হুনমিলিৰ আৰ্তনাদত সকলো উধাতু খাই আহিল। সকলোৱে বিচাৰ খোচাৰ চলালে। নাই! চাৰলংকি নাই। কাদমে পথাৰৰ পৰা আহি পাইছিল। মানুহৰ চেপা মাতবোৰে তাইৰ অণ্ঠ কণ্ঠ শুকুৱাই আনিলে। তাই দৰক লাগি হুণমিলিলৈ চাই থাকিল আৰু অপদেৱতাই লম্ভা মানুহৰ দৰে বাৰীৰ পাছফালে দৌৰিব ধৰিলে। পাছচোতালৰ গমাৰি জোপাৰ আঁৰেৰে তাই দেখিলে সেইটো লংকিয়েই হয়! চাৰলংকি! তাইৰ বুকুৰ মাণিক। তাই আগুৱাই গ’ল। সিও ঘৰমুৱা হৈ আহি আছিল। কাদমলৈ চাই সি হাঁহিলে। কাদমে তাক সাৱটি ধৰিলে।\n: মোৰ কিয় প’ নাই গামবুৰী? হেম্ফু আৰ্ণামক সুধি আছিলো ইয়াতে বহি বহি। ধ্রুৱৰ নিচিনাকৈ মোকো প‘য়ে বেয়া পাই নেকি?\nকাদমৰ গাটো তিৰতিৰকৈ কঁপি উঠিল। এই এটাই প্ৰশ্ন। যাৰ কোনো উত্তৰ নাই।\n(শব্দাৰ্থ: আৰ্লেং- মানুহ, স্বজাতি, সুহৃদ; প’- দেউতা; হেম্ফু আৰ্ণাম- ভগৱান)\nবালিপৰাত পথ দুৰ্ঘটনা\nবিশ্বৰ সবাতোকৈ ওখ গাওখন\nৰাজ্যত পিয়াপি দি ফুৰিছে মণিপুৰৰ উগ্ৰপন্থী


Pantom Ft in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Pantom Ft ar byavahar, ppali, parshwakriya, upkaar, kriya-pratikriya aaru satarkatabani\nPantom Ft ৰ মূল্য আৰু পেকৰ চাইজ - Pantom Ft Price and Pack Size in Assamese - Pantom Ft ar mulya aaru pakor size\nPantom Ft की जानकारी\nPantom Ft ৰ লাভ আৰু ব্যৱহাৰসমূহ- Pantom Ft Benefits & Uses in Assamese- Pantom Ft ar laabh aaru byavaharsamuh\nPantom Ft ৰ পালি আৰু সেয়া কেনেদৰে ল'ব- Pantom Ft Dosage & How to Take in Assamese - Pantom Ft ar paali aaru xeya kenedore lobo\nPantom Ft ৰ পাৰ্শ্চক্ৰিয়াসমূহ- Pantom Ft Side Effects in Assamese- Pantom Ft ar parshwakriyasamuh\nPantom Ft সংক্ৰান্ত সতৰ্কতাবাণীসমূহ- Pantom Ft Related Warnings in Assamese- Pantom Ft xonkranta xatarkatabanisamuh\nঅইন দৰৱৰ সৈতে Pantom Ftৰ গুৰুতৰ ক্ৰিয়া-প্ৰতিক্ৰিয়া- Severe Interaction of Pantom Ft with Other Drugs in Assamese- Oinor xoite Pantom Ft ar gurutor kriya-pratikriya\nPantom Ft মতভেদসমূহ- Pantom Ft Contraindications in Assamese- Pantom Ft nishedhsamuh\nPantom Ft ৰ বিষয়ে সততে সোধা প্ৰশ্নসমূহ- Frequently asked Questions about Pantom Ft in Assamese- Pantom Ft ar bikhoye satate xodha prashnasamuh\nখাদ্য আৰু মদৰ সৈতে Pantom Ft ক্ৰিয়া-প্ৰতিক্ৰিয়া- Pantom Ft Interactions with Food and Alcohol in Assamese- khadya aaru modor xoite Pantom Ft kriya-pratikriya\nPantom Ft ৰ লাভ আৰু ব্যৱহাৰসমূহ - Pantom Ft Benefits & Uses in Assamese - Pantom Ft ar laabh aaru byavaharsamuh\nPantom Ft তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPantom Ft ৰ পালি আৰু সেয়া কেনেদৰে ল'ব - Pantom Ft Dosage & How to Take in Assamese - Pantom Ft ar paali aaru xeya kenedore lobo\nPantom Ft-ৰ উপাদানসমূহ - Pantom Ft Active Ingredients in Assamese - Pantom Ft-ar upadaansamuh\nPantom Ft ৰ পাৰ্শ্চক্ৰিয়াসমূহ - Pantom Ft Side Effects in Assamese - Pantom Ft ar parshwakriyasamuh\nগৱেষণাৰ ভিত্তিত, Pantom Ft ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPantom Ft সংক্ৰান্ত সতৰ্কতাবাণীসমূহ - Pantom Ft Related Warnings in Assamese - Pantom Ft xonkranta xatarkatabanisamuh\nPantom Ft-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nPantom Ft ৰ গৰ্ভৱতী মহিলাৰ ক্ষেত্ৰত কোনো পাৰ্শ্ব-প্ৰতিক্ৰিয়া নাই।\nPantom Ft-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nPantom Ft এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Pantom Ft গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Pantom Ft কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Pantom Ft গ্ৰহণ কৰিব পাৰে।\nযকৃতত Pantom Ft কি প্ৰভাৱ দেখা গৈছে?\nPantom Ftৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Pantom Ft ৰ কি প্ৰভাৱ দেখা গৈছে?\nহৃদয় ৰ বাবে Pantom Ft ক্ষতিকাৰক নহয়।\nঅইন দৰৱৰ সৈতে Pantom Ftৰ গুৰুতৰ ক্ৰিয়া-প্ৰতিক্ৰিয়া - Severe Interaction of Pantom Ft with Other Drugs in Assamese - Oinor xoite Pantom Ft ar gurutor kriya-pratikriya\nPantom Ft তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPantom Ft মতভেদসমূহ - Pantom Ft Contraindications in Assamese - Pantom Ft nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Pantom Ft লোৱা অনুচিত যাতে -\nPantom Ft ৰ বিষয়ে সততে সোধা প্ৰশ্নসমূহ - Frequently asked Questions about Pantom Ft in Assamese - Pantom Ft ar bikhoye satate xodha prashnasamuh\nএই Pantom Ft-এ অভ্য়াস বা নিচাৰ সৃষ্টি কৰে নেকি?\nনহয়, আপনি Pantom Ftৰ প্ৰতি আসক্ত নহয়।\nআপুনি Pantom Ft লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, Pantom Ft লোৱাৰ পিছত কোনো পাৰ্শ্চক্ৰিয়া দেখা নাযায়।\nমানসিক ৰোগৰ চিকিত্সাৰ বাবে Pantom Ft লৈ কোনো লাভ নাই।\nখাদ্য আৰু মদৰ সৈতে Pantom Ft ক্ৰিয়া-প্ৰতিক্ৰিয়া - Pantom Ft Interactions with Food and Alcohol in Assamese - khadya aaru modor xoite Pantom Ft kriya-pratikriya\nখাদ্য আৰু Pantom Ftৰ ক্ৰিয়া-প্ৰতিক্ৰিয়া\nখাদ্যৰ সৈতে Pantom Ft লোৱাট নিৰাপদ।\nমদ আৰু Pantom Ftৰ মাজৰ প্ৰতিক্ৰিয়া\nPantom Ftৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nPantom Ft ৰ অনুকল্প - Substitutes for Pantom Ft in Assamese\nআপুনি বা আপোনাৰ পৰিয়ালৰ কোনোবাই Pantom Ft লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Pantom Ft ব্যৱহাৰ কৰিছিল নেকি?\nআপুনি কিমান পৰিমাণে Pantom Ft সেৱন কৰিছিল?\nআপুনি Pantom Ft ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Pantom Ft সেৱন কৰে?


Cinaz (Tripada) in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cinaz (Tripada) ar byavahar, ppali, parshwakriya, upkaar, kriya-pratikriya aaru satarkatabani\nCinaz (Tripada) ৰ মূল্য আৰু পেকৰ চাইজ - Cinaz (Tripada) Price and Pack Size in Assamese - Cinaz (Tripada) ar mulya aaru pakor size\nCinaz (Tripada) ৰ লাভ আৰু ব্যৱহাৰসমূহ- Cinaz (Tripada) Benefits & Uses in Assamese- Cinaz (Tripada) ar laabh aaru byavaharsamuh\nCinaz (Tripada) ৰ পালি আৰু সেয়া কেনেদৰে ল'ব- Cinaz (Tripada) Dosage & How to Take in Assamese - Cinaz (Tripada) ar paali aaru xeya kenedore lobo\nCinaz (Tripada) ৰ পাৰ্শ্চক্ৰিয়াসমূহ- Cinaz (Tripada) Side Effects in Assamese- Cinaz (Tripada) ar parshwakriyasamuh\nCinaz (Tripada) সংক্ৰান্ত সতৰ্কতাবাণীসমূহ- Cinaz (Tripada) Related Warnings in Assamese- Cinaz (Tripada) xonkranta xatarkatabanisamuh\nঅইন দৰৱৰ সৈতে Cinaz (Tripada)ৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cinaz (Tripada) with Other Drugs in Assamese- Oinor xoite Cinaz (Tripada) ar gurutor kriya-pratikriya\nCinaz (Tripada) মতভেদসমূহ- Cinaz (Tripada) Contraindications in Assamese- Cinaz (Tripada) nishedhsamuh\nCinaz (Tripada) ৰ বিষয়ে সততে সোধা প্ৰশ্নসমূহ- Frequently asked Questions about Cinaz (Tripada) in Assamese- Cinaz (Tripada) ar bikhoye satate xodha prashnasamuh\nখাদ্য আৰু মদৰ সৈতে Cinaz (Tripada) ক্ৰিয়া-প্ৰতিক্ৰিয়া- Cinaz (Tripada) Interactions with Food and Alcohol in Assamese- khadya aaru modor xoite Cinaz (Tripada) kriya-pratikriya\nCinaz (Tripada) ৰ লাভ আৰু ব্যৱহাৰসমূহ - Cinaz (Tripada) Benefits & Uses in Assamese - Cinaz (Tripada) ar laabh aaru byavaharsamuh\nCinaz (Tripada) তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCinaz (Tripada) ৰ পালি আৰু সেয়া কেনেদৰে ল'ব - Cinaz (Tripada) Dosage & How to Take in Assamese - Cinaz (Tripada) ar paali aaru xeya kenedore lobo\nCinaz (Tripada)-ৰ উপাদানসমূহ - Cinaz (Tripada) Active Ingredients in Assamese - Cinaz (Tripada)-ar upadaansamuh\nCinaz (Tripada) ৰ পাৰ্শ্চক্ৰিয়াসমূহ - Cinaz (Tripada) Side Effects in Assamese - Cinaz (Tripada) ar parshwakriyasamuh\nগৱেষণাৰ ভিত্তিত, Cinaz (Tripada) ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCinaz (Tripada) সংক্ৰান্ত সতৰ্কতাবাণীসমূহ - Cinaz (Tripada) Related Warnings in Assamese - Cinaz (Tripada) xonkranta xatarkatabanisamuh\nCinaz (Tripada)-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Cinaz (Tripada)এ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Cinaz (Tripada) পুনৰাই গ্ৰহণ নকৰিব।\nCinaz (Tripada)-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCinaz (Tripada) এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Cinaz (Tripada) কি প্ৰভাৱ দেখা গৈছে?\nবৃক্ক ৰ বাবে Cinaz (Tripada) কেতিয়াবাহে ক্ষতিকাৰক।\nযকৃতত Cinaz (Tripada) কি প্ৰভাৱ দেখা গৈছে?\nCinaz (Tripada)ৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Cinaz (Tripada) ৰ কি প্ৰভাৱ দেখা গৈছে?\nহৃদয় ৰ বাবে Cinaz (Tripada) সম্পূৰ্ণৰূপে সুৰক্ষিত।\nঅইন দৰৱৰ সৈতে Cinaz (Tripada)ৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cinaz (Tripada) with Other Drugs in Assamese - Oinor xoite Cinaz (Tripada) ar gurutor kriya-pratikriya\nCinaz (Tripada) তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCinaz (Tripada) মতভেদসমূহ - Cinaz (Tripada) Contraindications in Assamese - Cinaz (Tripada) nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cinaz (Tripada) লোৱা অনুচিত যাতে -\nCinaz (Tripada) ৰ বিষয়ে সততে সোধা প্ৰশ্নসমূহ - Frequently asked Questions about Cinaz (Tripada) in Assamese - Cinaz (Tripada) ar bikhoye satate xodha prashnasamuh\nএই Cinaz (Tripada)-এ অভ্য়াস বা নিচাৰ সৃষ্টি কৰে নেকি?\nনহয়, Cinaz (Tripada) লোৱাটোৱে কোনো আসক্তিৰ সৃষ্টি নকৰে।\nনহয়, Cinaz (Tripada) লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, চিকিত্সা পৰামৰ্শ অনুসাৰেহে Cinaz (Tripada) লওক।\nনহয়, মানসিক ৰোগৰ চিকিত্সাৰ ক্ষেত্ৰত Cinaz (Tripada) ব্যৱহৃত নহয়।\nখাদ্য আৰু মদৰ সৈতে Cinaz (Tripada) ক্ৰিয়া-প্ৰতিক্ৰিয়া - Cinaz (Tripada) Interactions with Food and Alcohol in Assamese - khadya aaru modor xoite Cinaz (Tripada) kriya-pratikriya\nখাদ্য আৰু Cinaz (Tripada)ৰ ক্ৰিয়া-প্ৰতিক্ৰিয়া\nখাদ্যৰ সৈতে Cinaz (Tripada) লোৱাট নিৰাপদ।\nমদ আৰু Cinaz (Tripada)ৰ মাজৰ প্ৰতিক্ৰিয়া\nCinaz (Tripada) আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nCinaz (Tripada) ৰ অনুকল্প - Substitutes for Cinaz (Tripada) in Assamese\nআপুনি বা আপোনাৰ পৰিয়ালৰ কোনোবাই Cinaz (Tripada) লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cinaz (Tripada) ব্যৱহাৰ কৰিছিল নেকি?\nআপুনি কিমান পৰিমাণে Cinaz (Tripada) সেৱন কৰিছিল?\nআপুনি Cinaz (Tripada) ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cinaz (Tripada) সেৱন কৰে?


Encounter: পলায়নৰ চেষ্টা চলাওতে ড্ৰাগছ ব্যৱসায়ীলৈ আৰক্ষীৰ গুলীচালনা ! ভৰিত গুলী লাগিল ড্ৰাগছ বেপাৰী ফকিৰ আলীৰ...– News18 assam\nবিশ্বনাথ চাৰিআলিত পলায়নৰ চেষ্টা চলাওতে ড্ৰাগছ ব্যৱসায়ীলৈ আৰক্ষীৰ গুলীচালনা ! ভৰিত গুলী লাগি আহত ড্ৰাগছ বেপাৰী ফকিৰ আলী...\nবিশ্বনাথ চাৰিআলিত (Biswanath Chariali) শুক্ৰবাৰে নিশা পুনৰ এনকাউন্টাৰৰ (Encounter) ঘটনা ৷ নিশা ১.৩০ বজাত আৰক্ষীৰ গুলীত গুলিবিদ্ধ হৈছে ফকিৰ আলী নামৰ ড্ৰাগছ পেডলাৰ ৷ ভৰিত গুলী লাগিছে ফকিৰ আলীৰ ৷\nLast Updated : December 18, 2021, 10:17 IST\nবিশ্বনাথ চাৰিআলিত (Biswanath Chariali) শুক্ৰবাৰে নিশা পুনৰ এনকাউন্টাৰৰ (Encounter) ঘটনা সংঘটিত হৈছে ৷ ড্ৰাগছ পেডলাৰক এনকাউন্টাৰ কৰিলে আৰক্ষীয়ে ৷ নিশা ১.৩০ বজাত আৰক্ষীৰ গুলীত গুলিবিদ্ধ হৈছে ফকিৰ আলী নামৰ ড্ৰাগছ পেডলাৰ ৷ ভৰিত গুলী লাগিছে ফকিৰ আলীৰ ৷\nফকিৰ আলীৰ ঘৰ দৰং জিলাৰ দলগাঁৱত ৷ ইতিমধ্যে তেজপুৰ মেডিকেল কলেজত ভৰ্তি কৰা হৈছে ফকিৰ আলীক ৷ ড্ৰাগছৰ বিৰুদ্ধে অভিযান চলাবলৈ যাওতে সংঘটিত হৈছে এই ঘটনা ৷ উল্লেখ্য যে বিশ্বনাথত ড্ৰাগছৰ বিৰুদ্ধে অভিযান অব্যাহত ৰাখিছে বিশ্বনাথ আৰক্ষীয়ে । বিশ্বনাথ জিলাৰ অতিৰিক্ত আৰক্ষী অধীক্ষক কুলেন্দ্ৰ নাথ ডেকা, উপ আৰক্ষী অধীক্ষক জয়ন্ত বৰুৱা আৰু বিশ্বনাথ চাৰিআলি আৰক্ষী থানাৰ ভাৰপ্ৰাপ্ত আৰক্ষী বিষয়া সঞ্জীত কুমাৰ ৰয়ৰ নেতৃত্বত যোৱা এক আৰক্ষীৰ অভিযানকাৰী দলে গোপন সূত্ৰৰ পম খেদি শুক্ৰবাৰে বিয়লি ৩ বজাত বিশ্বনাথ চাৰিআলিস্থিত অসম ৰাজ্যিক পৰিবহন নিগমৰ চৌহদত ড্ৰাগছ সহ দৰং জিলাৰ দলগাৱৰ ফকিৰ আলী আৰু মংগলদৈৰ ইনামুল হকক গ্ৰেপ্তাৰ কৰিছিল ৷ ধৃত দুয়োগৰাকীৰ পৰা লগতে জব্দ কৰিছিল ১৬ টা কন্টেইনাৰত ১৮২ গ্ৰাম ব্ৰাউন চুগাৰ আৰু নগদ ১.৫৯ লাখ টকা ৷ i20 গাড়ী লৈ আহিছিল ড্ৰাগছ সৰবৰাহকাৰী এই দলটো ৷ আৰক্ষীয়ে তিনিটা মোবাইল ফোন আৰু বিভিন্ন নথিপত্ৰ উদ্ধাৰ কৰাৰ লগতে আই টুৱেন্টি গাড়ীখনো (এ এছ ০৭ এম ৮৯২২) জব্দ কৰিছে৷ ব্যক্তি দুজনক ৰাজ্যিক পৰিবহন নিগমৰ চৌহদৰ হোটেলত ভাত খাই থকা অৱস্থাত আৰক্ষীয়ে অভিযান চলায় কৰায়ত্ত কৰে । আৰক্ষীয়ে ফকিৰ আৰু ইনামূলক জিম্মাত ৰাখি জেৰা চলাই ড্ৰাগছৰ ঘাটি বিচাৰি নিশা যাওতেই সংঘটিত হৈছে এই এনকাউন্টাৰৰ ঘটনা ৷ পলায়নৰ চেষ্টা চলাওতেই আৰক্ষীয়ে ভৰিত গুলীয়াই আহত কৰে ফকিৰ আলীক ৷\nFirst published: December 18, 2021, 10:17 IST\nBiswanath CharialiDrugs PeddlerDrugs seized


২ রাজাবলি5- पवित्र बाइबिल [ইণ্ডিয়ান ৰিভাইচ ভাৰচন] - (২রাজ 5)\n২ রাজাবলি 5\nঅৰামৰ ৰজাৰ সেনাপতিজনৰ নাম আছিল নামান। তেওঁ এজন সাহসী, পৰাক্ৰমী বীৰ আছিল আৰু তেওঁৰ যোগেদিয়েই যিহোৱাই অৰামীয়া সৈন্যৰ ওপৰত জয়ী হৈছিল। সেয়ে, ৰজাৰ ওচৰত তেওঁ এজন অতি মহান আৰু শ্রদ্ধাৰ ব্যক্তি আছিল। কিন্তু তেওঁ এজন কুষ্ঠৰোগীও আছিল।\nএবাৰ অৰামীয়া সৈন্যৰ দলে ইস্রায়েলক আক্রমণ কৰিবলৈ ওলাই যাওঁতে, ইস্ৰায়েল দেশৰ পৰা এজনী সৰু ছোৱালী তুলি লৈ আহিছিল; তাই নামানৰ ভাৰ্য্যাৰ সেৱা কৰিছিল।\nছোৱালীজনীয়ে নামানৰ ভার্য্যাক ক’লে, “মোৰ ইচ্ছা, প্ৰভুৱে যদি চমৰিয়াত থকা ভাববাদীক সাক্ষাৎ কৰে, বৰ ভাল হয়! তেওঁ নিশ্চয়ে প্রভুক কুষ্ঠ ৰোগৰ পৰা সুস্থ কৰিব।”\nতেতিয়া ইস্ৰায়েল দেশৰ পৰা অনা ছোৱালীজনীয়ে কোৱা সকলো কথা নামানে গৈ ৰজাক জনালে।\n“তেন্তে তুমি এতিয়াই যোৱাগৈ, ইস্ৰায়েলৰ ৰজালৈ মই এখন পত্ৰ পঠাই দিম,” অৰামৰ ৰজাই ক’লে। তেতিয়া নামানে নিজৰ লগত দহ কিক্কৰ ৰূপ, ছয় হাজাৰটা সোণৰ টুকুৰা আৰু দহ যোৰ পিন্ধা কাপোৰ লৈ ইস্রায়েললৈ যাত্ৰা কৰিলে।\nলগত ইস্ৰায়েলৰ ৰজালৈ লিখা পত্ৰখনো তেওঁ ল’লে; ৰজালৈ নিয়া পত্র খনত লিখা আছিল, “এই পত্রৰে সৈতে মই মোৰ সেৱক নামানৰ কুষ্ঠৰোগ সুস্থ হ’বৰ কাৰণে তেওঁক আপোনাৰ ওচৰলৈ পঠাইছো।”\nইস্ৰায়েলৰ ৰজাই সেই পত্ৰ পঢ়ি বেজাৰতে নিজৰ কাপোৰ ফালি ক’লে, “মই জানো ঈশ্বৰ? মোৰ জানো কাৰোবাৰ মৃত্যু আৰু জীৱনৰ ওপৰত হাত আছে। কিয় এই লোকজনে এজন মানুহৰ কুষ্ঠ ৰোগ সুস্থ কৰাৰ বাবে তেওঁক মোৰ ওচৰলৈ পঠাইছে? ইয়াতে বুজা গৈছে যে, তেওঁ মোৰ লগত কাজিয়া আৰম্ভ কৰিবলৈহে ছল কৰিছে।”\nযেতিয়া ইস্ৰায়েলৰ ৰজাই নিজৰ কাপোৰ ফলা কথা ঈশ্বৰৰ লোক ইলীচাই শুনিলে, তেওঁ ৰজাৰ ওচৰলৈ এই বার্তা পঠালে, “আপুনি কিয় আপোনাৰ বস্ত্ৰ ফালিলে? সেই মানুহক মোৰ ওচৰলৈ আহিব দিয়ক; তাতে তেওঁ জানিব যে ইস্ৰায়েলৰ মাজত এজন ভাববাদী আছে।”\nসেয়ে, নামানে নিজৰ ঘোঁৰা আৰু ৰথবোৰৰে সৈতে আহি, ইলীচাৰ ঘৰৰ দুৱাৰমুখত থিয় হ’ল।\nইলীচাই এজন লোকৰ দ্বাৰাই তেওঁৰ ওচৰলৈ এই বার্তা কৈ পঠালে, “আপুনি যাওঁক আৰু যৰ্দ্দন নদীত সাতবাৰ জোবোৰা মাৰক, তাতে আপোনাৰ গাৰ মঙহ পূর্বৰ দৰে হৈ পৰিব আৰু আপুনি শুচি হ’ব।”\nতেতিয়া নামান তাৰ পৰা খং উঠি গুচি গ’ল আৰু তেওঁ ক’লে, “চোৱাছোন, মই ভাবিছিলোঁ, তেওঁ অৱশ্যেই ওলাই আহি মোৰ ওচৰত থিয় হ’ব আৰু নিজৰ ঈশ্বৰ যিহোৱাৰ নামেৰে প্ৰাৰ্থনা কৰিব, ৰোগৰ ঠাইত হাত বুলাই মোৰ কুষ্ঠ ৰোগ সুস্থ কৰিব।\nইস্ৰায়েলৰ সকলো নদীতকৈ জানো দম্মেচকৰ অবানা আৰু ফাৰ্পৰ নদী উত্তম নহয়? মই জানো সেইবোৰত গা ধুই শুচি হ’ব নোৱাৰিম?” এই বুলি তেওঁ প্রচণ্ড খঙেৰে সৈতে ঘূৰি গুচি গ’ল।\nতেতিয়া দাসবোৰে তেওঁৰ ওচৰ চাপি আহি নিবেদন কৰি ক’লে, “হে মোৰ পিতৃ, ভাববাদীজনে আপোনাক কোনো কষ্টৰ কাম কৰিবলৈ দিয়া হ’লে, আপুনি জানো তাক নকৰিলেহেঁতেন? তেন্তে কিনো ডাঙৰ কথা, তেওঁ কেৱল কৈছে যে, ‘জোবোৰা মাৰি শুচি হোৱা’; সেয়ে আপুনি তাক কৰা উচিত।”\nতেতিয়া নামানে ঈশ্বৰৰ লোকৰ কথা অনুসাৰে যৰ্দ্দন নদীত নামি গৈ সাত বাৰ ডুব মাৰিলে আৰু তেতিয়াই তেওঁৰ দেহ পূর্বৰ দৰে শুচি হ’ল। একেবাৰে সৰু ল’ৰাৰ দৰে তেওঁৰ গাৰ ছাল পৰিস্কাৰ হ’ল।\nনামান আৰু তেওঁৰ সকলো সঙ্গী তেতিয়া ঈশ্বৰৰ লোকৰ ওচৰলৈ উভটি আহিল। ইলীচাৰ সন্মুখত থিয় হৈ ক’লে, “মই এতিয়া জানিলোঁ যে, ইস্রায়েলৰ বাহিৰে গোটেই পৃথিৱীতে আৰু ক’তো ঈশ্বৰ নাই। গতিকে এতিয়া অনুগ্রহ কৰি, আপোনাৰ এই দাসৰ পৰা এটি উপহাৰ গ্ৰহণ কৰক।”\nইলীচাই ক’লে, “মই যি জনাৰ সাক্ষাতে থিয় হৈ আছোঁ, সেই জীৱনময় যিহোৱাৰ শপত, মই একোকে গ্ৰহণ নকৰোঁ।” নামানে উপহাৰ গ্ৰহণ কৰিবলৈ তেওঁক বহুবাৰ অনুনয়-বিনয় কৰাতো তেওঁ মান্তি নহ’ল।\nনামানে ক’লে, “আপুনি যদি ইয়াক নলয়, তেন্তে অন্ততঃ মোক ইস্রায়েলৰ পৰা দুটা খছৰে বোজা কৰিব পৰাকৈ মাটি আপোনাৰ এই দাসক দিয়ক; কিয়নো এতিয়াৰ পৰা মই যিহোৱাৰ বাহিৰে কোনো ইতৰ দেৱতালৈ হোমবলি বা বলি উৎসর্গ নকৰিম।\nকিন্তু, এটা বিষয়ত যেন যিহোৱাই আপোনাৰ এই দাসক ক্ষমা কৰে; মোৰ ৰজাই যেতিয়া সেৱা কৰিবৰ অৰ্থে ৰিম্মোনৰ মন্দিৰলৈ যায় আৰু তেওঁ মোৰ হাতৰ সাহার্যত নির্ভৰ কৰে, সেই সময়ত মই নিজেও ৰিম্মোন দেৱতাৰ গৃহত মূৰ দোৱাঁব লগা হয়; তেতিয়া এই ক্ষেত্রত যিহোৱাই আপোনাৰ দাসক ক্ষমা কৰক।”\nইলীচাই তেওঁক ক’লে, “শান্তি মনেৰে যোৱা।” তেতিয়া তেওঁ ইলীচাৰ ওচৰৰ পৰা গুছি গ’ল।\nনামান তেওঁৰ ওচৰৰ পৰা কিছু দূৰ যোৱাৰ পাছতে ঈশ্বৰৰ লোক ইলীচাৰ দাস গেহজীয়ে নিজৰ মনতে ক’লে, “সেই অৰামীয়া নামানে অনা উপহাৰবোৰ গ্রহণ নকৰি মোৰ প্ৰভুৱে তেওঁক এনেয়ে এৰি দিলে! জীৱিত যিহোৱাৰ শপত, মই তেওঁৰ পাছে পাছে লৰি গৈ তেওঁৰ পৰা কিছু কিছু লওঁগৈ!”\nএইবুলি গেহজীয়ে নামানৰ পাছে পাছে ল’ৰি গ’ল। নামানে গেহজীক তেওঁৰ ফালে লৰি অহা দেখি তেওঁৰ লগত সাক্ষাৎ হ’বলৈ ৰথৰ পৰা নামি সুধিলে, “কি, সকলোবোৰ ঠিকে আছেনে?”\nগেহজীয়ে ক’লে, “সকলো ঠিকেই আছে। কিন্তু মোৰ প্ৰভুৱে এই কথা ক’বলৈ মোক পঠালে যে, ‘ইফ্ৰয়িমৰ পাহাৰীয়া অঞ্চলৰ পৰা শিষ্য ভাববাদীসকলৰ দুজন যুৱক এতিয়াই মোৰ কাষলৈ আহিল; সেয়ে অনুগ্রহ কৰি, তেওঁলোকৰ বাবে এক কিক্কৰ ৰূপ আৰু দুযোৰ কাপোৰ দিয়ক।’”\nতাতে নামানে ক’লে, “আপুনি যদি দুই কিক্কৰ লয়, তাতো মই অতি সুখী হ’ম।” এই বুলি নামানে দুযোৰ কাপোৰ আৰু দুটা বস্তাত দুই কিক্কৰ ৰূপ বান্ধি নিজৰ দুজন দাসক কঢ়িয়াই নিবলৈ দিলে; তেওঁলোকে সেইবোৰ লৈ গেহজীৰ আগে আগে গ’ল।\nপাছত পাহাৰৰ কাষ গৈ পোৱাত, তেওঁ দাসবোৰৰ পৰা সেই ৰূপৰ বস্তাবোৰ ল’লে আৰু ঘৰৰ ভিতৰত লুকুৱাই থৈ দাস দুজনক বিদায় দিলে। তেতিয়া তেওঁলোক গুচি গ’ল।\nতাৰ পাছত তেওঁ ভিতৰলৈ গৈ নিজৰ প্ৰভুৰ সন্মুখত থিয় হ’ল। তেতিয়া ইলীচাই তেওঁক সুধিলে, “গেহজী, তুমি ক’ৰ পৰা আহিলা?” তেওঁ উত্তৰ দিলে, “আপোনাৰ দাস ক’লৈকো যোৱা নাই।”\nকিন্তু ইলীচাই তেওঁক ক’লে, “সেই মানুহজনে যেতিয়া তোমাৰ লগত সাক্ষাৎ কৰিবলৈ নিজৰ ৰথৰ পৰা নামিছিল, তেতিয়া মোৰ অন্তৰ জানো তোমাৰ লগত যোৱা নাছিল? ধন, কাপোৰ-কানি, জিত গছৰ বাৰী, দ্ৰাক্ষাবাৰী, মেৰ-ছাগ, গৰু আৰু দাস-দাসী লোৱাৰ এইটো জানো সময়?\nএই হেতুকে নামানৰ কুষ্ঠৰোগ তোমাৰ আৰু তোমাৰ বংশধৰ সকলৰ মাজত চিৰকাল লাগি থাকিব।” তেতিয়া গেহজী ইলীচাৰ সন্মুখৰ পৰা গুছি গ’ল আৰু তেওঁৰ গাৰ ছাল হিমৰ নিচিনা বগা কুষ্ঠৰোগ হ’ল।\n২ রাজাবলি 5:1\n২ রাজাবলি 5:2\n২ রাজাবলি 5:3\n২ রাজাবলি 5:4\n২ রাজাবলি 5:5\n২ রাজাবলি 5:6\n২ রাজাবলি 5:7\n২ রাজাবলি 5:8\n২ রাজাবলি 5:9\n২ রাজাবলি 5:10\n২ রাজাবলি 5:11\n২ রাজাবলি 5:12\n২ রাজাবলি 5:13\n২ রাজাবলি 5:14\n২ রাজাবলি 5:15\n২ রাজাবলি 5:16\n২ রাজাবলি 5:17\n২ রাজাবলি 5:18\n২ রাজাবলি 5:19\n২ রাজাবলি 5:20\n২ রাজাবলি 5:21\n২ রাজাবলি 5:22\n২ রাজাবলি 5:23\n২ রাজাবলি 5:24\n২ রাজাবলি 5:25\n২ রাজাবলি 5:26\n২ রাজাবলি 5:27


Ceruvin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ceruvin ar byavahar, ppali, parshwakriya, upkaar, kriya-pratikriya aaru satarkatabani\nCERUVIN 150MG TABLET 4S - ₹56\nCeruvin ৰ মূল্য আৰু পেকৰ চাইজ - Ceruvin Price and Pack Size in Assamese - Ceruvin ar mulya aaru pakor size\nCeruvin की जानकारी\nCeruvin ৰ লাভ আৰু ব্যৱহাৰসমূহ- Ceruvin Benefits & Uses in Assamese- Ceruvin ar laabh aaru byavaharsamuh\nCeruvin ৰ পালি আৰু সেয়া কেনেদৰে ল'ব- Ceruvin Dosage & How to Take in Assamese - Ceruvin ar paali aaru xeya kenedore lobo\nCeruvin ৰ পাৰ্শ্চক্ৰিয়াসমূহ- Ceruvin Side Effects in Assamese- Ceruvin ar parshwakriyasamuh\nCeruvin সংক্ৰান্ত সতৰ্কতাবাণীসমূহ- Ceruvin Related Warnings in Assamese- Ceruvin xonkranta xatarkatabanisamuh\nঅইন দৰৱৰ সৈতে Ceruvinৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ceruvin with Other Drugs in Assamese- Oinor xoite Ceruvin ar gurutor kriya-pratikriya\nCeruvin মতভেদসমূহ- Ceruvin Contraindications in Assamese- Ceruvin nishedhsamuh\nCeruvin ৰ বিষয়ে সততে সোধা প্ৰশ্নসমূহ- Frequently asked Questions about Ceruvin in Assamese- Ceruvin ar bikhoye satate xodha prashnasamuh\nখাদ্য আৰু মদৰ সৈতে Ceruvin ক্ৰিয়া-প্ৰতিক্ৰিয়া- Ceruvin Interactions with Food and Alcohol in Assamese- khadya aaru modor xoite Ceruvin kriya-pratikriya\nCeruvin ৰ লাভ আৰু ব্যৱহাৰসমূহ - Ceruvin Benefits & Uses in Assamese - Ceruvin ar laabh aaru byavaharsamuh\nCeruvin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCeruvin ৰ পালি আৰু সেয়া কেনেদৰে ল'ব - Ceruvin Dosage & How to Take in Assamese - Ceruvin ar paali aaru xeya kenedore lobo\nCeruvin-ৰ উপাদানসমূহ - Ceruvin Active Ingredients in Assamese - Ceruvin-ar upadaansamuh\nCeruvin ৰ পাৰ্শ্চক্ৰিয়াসমূহ - Ceruvin Side Effects in Assamese - Ceruvin ar parshwakriyasamuh\nগৱেষণাৰ ভিত্তিত, Ceruvin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCeruvin সংক্ৰান্ত সতৰ্কতাবাণীসমূহ - Ceruvin Related Warnings in Assamese - Ceruvin xonkranta xatarkatabanisamuh\nCeruvin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Ceruvinএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Ceruvin পুনৰাই গ্ৰহণ নকৰিব।\nCeruvin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Ceruvin সেৱন কৰিব পাৰে। ইয়াৰ পাৰ্শ্ব-প্ৰতিক্ৰিয়া প্ৰায় নাই বুলিলেই হয়।\nবৃক্কত Ceruvin কি প্ৰভাৱ দেখা গৈছে?\nCeruvinৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Ceruvin কি প্ৰভাৱ দেখা গৈছে?\nCeruvinএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Ceruvin ৰ কি প্ৰভাৱ দেখা গৈছে?\nCeruvinৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Ceruvinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ceruvin with Other Drugs in Assamese - Oinor xoite Ceruvin ar gurutor kriya-pratikriya\nCeruvin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCeruvin মতভেদসমূহ - Ceruvin Contraindications in Assamese - Ceruvin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ceruvin লোৱা অনুচিত যাতে -\nCeruvin ৰ বিষয়ে সততে সোধা প্ৰশ্নসমূহ - Frequently asked Questions about Ceruvin in Assamese - Ceruvin ar bikhoye satate xodha prashnasamuh\nএই Ceruvin-এ অভ্য়াস বা নিচাৰ সৃষ্টি কৰে নেকি?\nনহয়, Ceruvin লোৱাটোৱে কোনো আসক্তিৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Ceruvin লোৱাৰ পিছত ই আপোনাৰ টোপনি ভাৱ নানে।\nহয়, চিকিত্সা পৰামৰ্শ অনুসাৰেহে Ceruvin লওক।\nনহয়, মানসিক ৰোগৰ চিকিত্সাৰ ক্ষেত্ৰত Ceruvin ব্যৱহৃত নহয়।\nখাদ্য আৰু মদৰ সৈতে Ceruvin ক্ৰিয়া-প্ৰতিক্ৰিয়া - Ceruvin Interactions with Food and Alcohol in Assamese - khadya aaru modor xoite Ceruvin kriya-pratikriya\nখাদ্য আৰু Ceruvinৰ ক্ৰিয়া-প্ৰতিক্ৰিয়া\nকেতবোৰ খাদ্যৰ সৈতে সেৱনৰ ফলত Ceruvinয়ে প্ৰভাৱ দেখুওৱাত পলম কৰিব পাৰে। এইবিষয়ে আপোনাৰ ডাক্তৰৰ সৈতে যোগাযোগ কৰক।\nমদ আৰু Ceruvinৰ মাজৰ প্ৰতিক্ৰিয়া\nCeruvin আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nCeruvin ৰ অনুকল্প - Substitutes for Ceruvin in Assamese\nআপুনি বা আপোনাৰ পৰিয়ালৰ কোনোবাই Ceruvin লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ceruvin ব্যৱহাৰ কৰিছিল নেকি?\nআপুনি কিমান পৰিমাণে Ceruvin সেৱন কৰিছিল?\nআপুনি Ceruvin ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ceruvin সেৱন কৰে?


সিদ্ধান্ত (মল্লিকা শৰ্মা) - সাহিত্য ডট অৰ্গ\nদৰ্জাখন খোলোতেই চকুত চকু পৰিছিল৷ বগা চেলোৱাৰ কামিজ জোৰেৰে প্ৰসাধনবিহীন মুখখন, আসঃ ইমান উজ্জ্বল…\nৰিদিপৰ বিয়া পাতিব বুলি শুনাৰে পৰা বিয়াৰ বয়সৰ ছোৱালী থকা মাককেইগৰাকীৰ গাত তৎ নাই৷ ন’হবনো কিয়, বিদেশত কৰ্মৰত ৰিদিপৰ বংশ, পৰিয়াল, ঘৰ সকলো ভাল৷ তাতে আকৌ একমাত্ৰ ল’ৰা৷ বায়েক এজনী আছে তাইৰো বিয়া হৈ গৈছে৷ এইখন ঘৰলৈ ছোৱালী দিব পাৰিলে মহাৰাণীৰ দৰে থাকিব পাৰিব৷\nএইকেইদিন ঘৰলৈ অহা প্ৰতিজন মানুহৰ মুখত কেৱল ছোৱালীৰ কথা৷ ৰিদিপৰ হাঁহি উঠে মানুহবোৰৰ তৎপৰতা দেখি৷ তথাপি সি মাক দেউতাকৰ ওপৰতে সকলো এৰি দিছে৷ বহুতে ভাবিছিল বিদেশত থকা ল’ৰাই তাৰে ছোৱালী নিজে পচন্দ নকৰি ইয়ালৈ আহিবনে! হওঁতে তাৰ কাকোৱেই ভাল নলগা ধৰণৰ নহয় কথাটো৷ পিছে মাক দেউতাকৰ একান্ত বাধ্য ল’ৰা সি জানে, মাকৰ যে নিজৰ পচন্দৰ ছোৱালীৰ লগত তাৰ বিয়াখন ধুম ধামেৰে পাতিবলৈ কিমান হেঁপাহ …\nবহুতো খা খবৰৰ শেষত, ৰিদিপহঁত, মাহীয়েকে খবৰ দিয়া ছোৱালী এজনী চাবলৈ গ’ল আজি৷ মাক, দেউতাক আৰু দুজনী ছোৱালীৰে সৰুকৈ পৰিয়ালটো৷ সৰুজনী পৰী, বায়েক নীৰাৰ বিয়া হৈছিল যদিও এবছৰ আগতে গিৰিয়েকক হেৰুৱাবলগীয়া হ’ল৷ শহুৰেকৰ ঘৰৰ লগত সম্পৰ্ক ভালে আছে যদিও তাই মাকৰ ঘৰতেই থাকে৷\nপৰী অপূৰ্ব সুন্দৰী, তাইক দেখিলে আপত্তি কৰাৰ কোনো কথাই নাহে৷ মাকহঁতৰো ফটোত দেখিয়েই ছোৱালীজনী পচন্দ হৈছিল৷ এক কথাত দুয়োখন ঘৰৰে সম্পূৰ্ণ মত আছে৷ পিছে ৰিদিপৰহে জানো কি হ’ল৷ অকলে দুয়োকে কথা পাতিব দিয়াৰ পিছত মত সোধাত, “ভাবিবলৈ অলপ সময় লাগে“ বুলি মাকক ক’লে৷ সকলো আচৰিত হ’ল, এনে দীপলিপ ছোৱালীজনীৰ কথা আৰু কি বা ভাবিবলগীয়া আছে!\nঘৰলৈ আহিহে আচল কথাটো ক’লে সি৷ পৰীৰ লগত কথা পাতি সি জানিব পাৰিছিল যে, পৰীৰ বিয়াত অলপো মত নাই৷ বিদেশত থকাৰ কথা যে তাই ভাবিবও নোৱাৰে৷ আনহাতে তাই মনে প্ৰাণে ভালপায় কাৰোবাক, যিয়ে তাইক কথাও দি থৈছে৷ মাক দেউতাকৰ ইচ্ছাৰ মান ৰাখিহে তাই এনেদৰে সিহঁতৰ সন্মুখত ওলাইছে৷ বায়েকক লৈ আগৰে পৰাই তেওঁলোক দুখী, তাতে যদি তাইও এইবোৰ কয়, তেওঁলোকৰ চিন্তা দুগুণ বাঢ়িব৷ সেয়ে কথাখিনি তাক কৈ দিম বুলি আগৰেপৰাই ভাবি থৈছিল তাই৷ এতিয়া সিদ্ধান্ত তাৰ…৷ একো লুক ঢাক নাৰাখি তাই কোৱা কথাখিনি মাক দেউতাকক জনালে ৰিদিপে৷ তাৰ মাক দেউতাকে কথাখিনি শুনাৰ পিছত অলপ হতাশ হ’ল যদিও এককথাত ভালো পালে, কথাখিনি যে বিয়া ঠিক হোৱাৰ আগতে জানিলে বহুত ভাল হ’ল৷ ক’ব গ’লে, পৰীৰ ওচৰত কৃতজ্ঞ হ’ল৷ এতিয়া আৰু সিদ্ধান্ত ল’বলৈ কি আছে, তেওঁলোকক আচল কথাটো ক’ব লাগিব, গতিকে কালিলৈ ৰাতিপুৱাই দেউতাকে ফোনত জনাব৷\nৰাতিপুৱা সেইখন ঘৰৰ লগত শেষবাৰৰ বাবে কথা পাতিব দেউতাকে, কথাটোত সি সন্তুষ্ট হ’ব পৰা নাই কিয়? চকু মুদিলেই বগা চেলোৱাৰ জোৰেৰে প্ৰসাধনবিহীন মুখখন আৰু শান্ত চকুযুৰি সন্মুখত আহি পৰে৷ আচৰিত, মাত্ৰ এদিনৰ চিনাকিতে এনেকুৱা আগতে কাৰো লগতেই হোৱা মনত নপৰে তাৰ৷ গোটেই ৰাতি ৰিদিপৰ মনত আন এটা কথাই খেলিমেলি লগাই থাকিল৷ প্ৰথম দৃষ্টিতে ভাল লাগি গৈছিল তাৰ নীৰাক৷ শান্ত, সৰল ছোৱালীজনী, বয়সত তাতকৈ দুবছৰ মানৰ সৰুহে হ’ব৷ সি দেখিছিল, তাইৰ চকুত ভৰি থকা বিষাদ৷ বিধৱা হ’ল বুলিয়েই তাইৰ জানো একো হেঁপাহ নাই? তাইৰ এতিয়া জীৱন ৰঙীন কৰাৰ বয়স৷ এই বয়সতে উকা হৈ থাকিবলগীয়া হৈছে, কিহৰ দোষত? এজন মানুহৰ অবৰ্তমানত আন এজনৰ এইদৰে শেষ হৈ যাব নেকি জীৱন? কিমান চাগে হেঁপাহ আছে, যিবোৰ তাই নিজৰ মনটোতে বন্দী কৰি ৰাখিবলগীয়া হৈছে, সমাজৰ ভয়ত…\nবহু চিন্তা ভাৱনাৰ অন্তত, এই মুহূৰ্তত সি সঠিক সিদ্ধান্তটোত উপনীত হৈছেগৈ৷ মাক- দেউতাকক পুৱাই তাৰ মনৰ কথা জনাব, তাৰ বিশ্বাস সমাজৰ অযুক্তিকৰ নিয়মবোৰ নমনা, সকলোৰে ভাল চিন্তা কৰা মাক-দেউতাকে তাৰ কথাত আপত্তি নকৰে৷ আপত্তি কৰিলেও সি বুজাব পাৰিব৷ বাকীখিনি তাৰ ভাগ্যই নিৰ্ধাৰণ কৰিব৷ তাৰ ফালৰ পৰা চেষ্টাৰ অকণো ত্ৰুটি নাৰাখে সি৷ বিশ্বাস, হৃদয়ৰ এই নিঃস্বাৰ্থ সিদ্ধান্ত কেতিয়াও ভুল হ’ব নোৱাৰে…৷\nঘিলামৰীয়ানী নমৰে – অনুপমা বৰগোহাঁই


November 1, 2020 লটিঘটি\t8 Comments\n২০০৭ চনৰ জুন মাহ৷ আমি কেইজনমান বন্ধু অমৰনাথ যাত্ৰালৈ বুলি ওলালোঁ৷ তাৰে কেইমাহমানৰ পিছত মোৰ বিয়া। গতিকে বিয়াৰ আগতে ভগৱানৰ আশীৰ্বাদ লৈ আহোঁ, সেই ভাবি ওলালোঁ৷ গুৱাহাটীৰপৰা ৰেলেৰে জম্মু আৰু জম্মুৰপৰা গাড়ীৰে বালটাল৷ বালটালত নিশাটো কটাই পিছদিনা ৰাতিপুৱাই দুৰ্গম পাহাৰীয়া পথেৰে অমৰনাথ গুহালৈ যাত্ৰা আৰম্ভ কৰিলোঁ। অমৰনাথ দৰ্শন কৰি সেই নিশাটো তাৰেই অস্থায়ী তম্বুত কটালোঁ। (তাৰ স্থানীয় মানুহবোৰে অতি কম মূল্যত এনেকুৱা তম্বুত থকা খোৱাৰ ব্যৱস্থা কৰে) পিছদিনা ৰাতিপুৱা আমি খোজকাঢ়িয়েই উভতি অহাৰ কথা পহেলগাম হৈ৷ কিন্তু হঠাত মোৰ শৰীৰটো অলপ বেয়া হোৱাত মই ঘোঁৰাত অহাৰ সিদ্ধান্ত ল’লোঁ৷ বাকীবোৰে খোজকাঢ়িয়েই পহেলগামলৈ নামি আহিব৷ ইতিমধ্যে আমাৰ সকলোৰে বস্তু বাহানিবোৰ পিত্থুৰ (যাত্ৰীসকলৰ বস্তু বাহানি কঢ়িওৱা লোক) হাতত গটাই দি তাৰ পৰিচয় পত্ৰ আৰু ফোন নম্বৰটো আমাৰ এজনে ল’লে৷ পহেলগাম আহি পোৱাৰ পিছত আমি থকা হোটেলখনৰ ঠিকনাটো দিলে সি তাত আমাৰ বয় বস্তুবোৰ দি যাম বুলি ক’লে৷ ময়ো ঘোঁৰাত উঠি পহেলগামলৈ যাত্ৰা কৰিলোঁ৷ আবেলিলৈ পহেলগাম পালোঁ৷ ঘোঁৰাৰ গৰাকীক পইচা দিবলৈ খোজোঁতেই মনত পৰিল যে মোৰ পাৰ্চ, মোবাইল ফোনকে আদি কৰি সকলো প্ৰয়োজনীয় বস্তু পিত্থুক দিয়া বেগটোৰ ভিতৰতে থাকি গ’ল৷ ভাগ্য ভাল পকেটত ৮০০ মান টকা আছিল, তাৰে ৬০০ টকা ঘোঁৰাৰ মালিকক দি ওচৰৰে হোটেল এখনত উঠিলোঁ৷ হোটেলৰ কাউণ্টাৰত এজনী প্ৰায় পঞ্চাশ বছৰীয়া ছোৱালী (মহিলা!) বহি আছিল৷ তেঁৱেই ৰূম এটা দেখুৱাই দিলে৷ (পৰৱৰ্তী সময়ত তেওঁ হোটেলৰ মালিকৰ ভনীয়েক বুলি জানিব পাৰিলোঁ) এতিয়া হাতত আছে মাথো দুশ টকা, ইপিনে বেলেগকৈ কাপোৰ কানিও একো নাই৷ কি কৰা যায়! সেই টকাখিনিৰেই এখন লুংগী, হাৱাই চেণ্ডেল এযোৰ, চাবোন এটুকুৰা, টুথপেষ্ট আৰু ব্ৰাচ কিনিলোঁ৷ পকেটৰ পইচা শেষ৷ হোটেলৰ মেনু চাই যি মন যায় অৰ্ডাৰ দি খালোঁ। পইচাৰ কিহৰ চিন্তা, পিছদিনা লগৰবোৰ আহি পাবই৷ দ্বিতীয় দিনা হোটেলত ব্ৰেকফাষ্ট কৰিয়েই অমৰনাথৰপৰা নামি পহেলগামৰ যিটো পথত যাত্ৰীবোৰ উঠে তাত ৰৈ থাকিলোঁ৷ কিয়নো লগৰীয়াখিনিক যদি সেই এণ্ট্ৰি পইণ্টতে লগ নধৰোঁ তেতিয়াহ’লে গোটেই পহেলগামখনত সিহঁতক ক’ত বিচাৰি পাম? আনহাতে মোবাইলটোও বেগত, ইপিনে কোনো এজনৰ ফোন নম্বৰো মনত নাই৷ ৰৈ ৰৈ আবেলি হ’ল, সিহঁতৰ দেখাদেখি নাই৷ গোটেই দিনটো লঘোণে ভোকে পাৰ কৰিলোঁ৷ হোটেললৈ উভতি আহিয়েই কিবাকিবি খোৱাৰ অৰ্ডাৰ দিলোঁ৷ অলপ পিছতে হোটেল বয় এজনে আহি ক’লে যে মেনেজাৰে কিছু টকা এডভাঞ্চ হিচাপে দিবলৈ কৈছে৷ কি কৰা যায় এতিয়া? মেনেজাৰক ক’লোঁ আজি নিদিওঁ কাইলৈ দি দিম৷ নাই, তেওঁ নাচোৰবান্দা৷ আজিয়েই লাগে৷ মই পুনৰ ক’লোঁ আৰে ভাই কাইলৈ দিম, চিন্তা কৰিব নালাগে৷ ওহোঁ তেওঁ কোনোপধ্যেই নামানে৷ বুজি উঠিলোঁ, কিছুমান কাহিনী যে শুনো পইচা দিব নোৱাৰি হোটেলৰ বাচন ধোৱা, কাপোৰ ধোৱা, ৱেটাৰৰ দৰে কাম কৰিব লগা হোৱা বুলি, মোৰো চাগে কঁপালত সেইটোৱেই আছে৷ ইফালে লাঠিৰ কোবত পিঠি লাল কৰে বুলিহে ভয়৷ তাৰোপৰি কিমান দিনলৈ বা বাচন ধুবলগীয়াত পৰোঁ! মই মেনেজাৰক গোটেই ঘটনাটো ক’লোঁ৷ নাই তেওঁ নামানে৷ মই যেন বাহানাহে কৰিছোঁ৷ এনেতে সেই ছোৱালীজনী মানে ভনীয়েকজনী আহিল। তাইক মই গোটেই কথাখিনি ক’লোঁ। তাই মোৰ ফালে কিছু সময় চাই থাকি মেনেজাৰক ক’লে “ভইয়া মুঝে ইনপে য়কীন হে। ইয়ে ঝুঠ নহি বোলা”। মালিকৰ ভনীয়েকে কোৱাৰ পিছত তেওঁ যেন কিছু আশ্বস্ত হ’ল, কিন্তু পিছদিনা যদি পইচা দিব নোৱাৰোঁ কথা বেয়া হ’ব বুলি সকিয়নীও দিলে৷ মই ৰিচেপচন ৰূমলৈ আহি তাত থকা চোফাত অলপ বহিলোঁ। হঠাতে দেখিলোঁ চাহ একাপ ৱেইটাৰে আনিছে। মইতো চাহৰ অৰ্ডাৰ দিয়া নাই। ৱেইটাৰক ক’লোঁ। সি ক’লে যে মেডামে পঠিয়াইছে। এইবুলি মালিকৰ ভনীয়েকজনীক দেখুৱাই দিলে। তাই কাউণ্টাৰত বহি আছিল। মই চোৱাৰ লগে লগে হাঁহি মাৰি খাবলৈ ইঙ্গিত দিলে চকুৰে। আচৰিত, ককায়েকে পইচা নিদিলে কথা বেয়া হ’ব বুলি কৈছে আৰু ভনীয়েকে চাহ বিস্কুট পঠিয়াইছে। খাবলৈ ধৰিলোঁ আৰু এবাৰ ভনীয়েকৰ ফালে চাওঁতে দেখিলোঁ তাই মোৰ ফালে চাই আছে। চকুত চকু পৰাত আকৌ হাঁহিলোঁ। অলপ পিছত ইফালে সিফালে চাওঁতে দেখিলোঁ তাই মোৰ ফালে চায়েই আছে একে থিৰে। হে হৰি, কি কথা? ইফালে মোৰ চিন্তাত অৱস্থা নাই। ৰূমলৈ যোৱাই ভাল হ’ব বুলি ভাবি উঠোঁতে তেওঁ মোক মাতিলে কাউণ্টাৰলৈ। মই গ’লোঁ ভয়ে ভয়ে কিয় বা মাতিলে বুলি। নে আকৌ পইচা খোজে? কিন্তু নাই! তাই মোক ঘৰ ক’ত, কি চাকৰি কৰোঁ, ঘৰত কোন আছে সেইবোৰহে সুধিলে আৰু শেষত লাজ লাজকৈ বিয়া পতিছোঁনে নাই সুধিলে। মই নাই পতা বুলি কোৱাত তাই একদম নতুন কইনাৰ দৰে লাজ কৰি মোৰো বিয়া হোৱা নাই বুলি ক’লে। মই ইমান বয়সলৈ বিয়া নপতা বুলি ভবা নাছিলোঁ। মোৰ মুখেৰে ওলাই গ’ল কিয় বুলি? তাই একদম সলাজেৰে ক’লে যে মনে বিচৰামতে দৰা পোৱা নাই। বিচাৰি পালে হ’ব বুলি কৈ যিটো চাৱনি দিলে মোৰ বুকু চিৰিংকৈ মাৰিলে ভয়ত। হে ভগৱান, এইজনীয়ে মোৰ বিষয়ে একো ভবা নাইতো? নে সেইকাৰণে মোক আজি পইচা নিদিয়াকৈ থাকিবলৈ দিলে? ঘামি গ’লোঁ ভিতৰি। তাইৰ ওচৰৰপৰা বিদায় লৈ কোনোমতে ৰূমলৈ আহি দীঘলকৈ উশাহ ল’লোঁ৷\nপিছদিনা ৰাতিপুৱা আকৌ সেই এণ্ট্ৰি পইণ্টলৈ বুলি ওলালোঁ৷ দুপৰীয়া বাৰ বাজিল কোনো নাই, দুই বাজিল কাৰো দেখাদেখিয়েই নাই৷ লাহে লাহে কলিজা কঁপি আহিল৷ নে সিহঁতে মই নেদেখাকৈ ওলাই গ’ল, আকৌ যদি পহেলগামো এৰি গুচি গৈছে তেতিয়া মোৰ কি অৱস্থা হ’ব? তথাপিও আশা বান্ধি সন্মুখৰ পথটোৰ ফালে চাই থাকিলোঁ৷ হঠাতে এজন CRPF ৰ জোৱান আহি মই তাত কি কৰি আছোঁ সুধিলে৷ গম পালোঁ এইবাৰ যেন যমৰ পাল্লাত হে পৰিলোঁ৷ ফৰ্জি এনকাউণ্টাৰত হত্যা কৰি নিউজ চেনেলত অসমৰ সন্ত্ৰাসবাদীৰ কাশ্মীৰী উগ্ৰপন্থীৰ লগত যোগাযোগ বুলি হেড নিউজ বনাই দিব৷ জোৱানজনে মোক প্ৰায় টানি আনি এটা কোঠাত সুমুৱাই দিলে৷ তাত সিহঁতৰ অফিচাৰজন আছিল৷ জোৱানজনে অফিচাৰজনক মোক যে যোৱা দুদিন ধৰি একেটা ঠাইতে ৰৈ থকা দেখিছে সেইটো কথা ক’লে৷ তেওঁৰো সন্দেহ হ’ল৷ চকু দুটা ডাঙৰকৈ মেল খালে৷ মোৰ শৰীৰটো কিমান জোৰেৰে কঁপিছিল বৰ্ণনা কৰিব নোৱাৰিম৷ কঁপা কঁপা মাতেৰেই তেওঁক সকলো বিৱৰি ক’লোঁ৷ ওহোঁ কোনো পধ্যেই নামানে৷ লাঠিডাল এবাৰ হাতেৰে চুই মোক ধমক দি সঁচা কথা ক’বলৈ ক’লে৷ মই পুনৰ মা কামাখ্যা, জয় মাতা দি আদিকে ধৰি যিমান দেৱ দেৱীৰ নাম মনলৈ আহিছিল সকলোৰে নামত শপত খাই সঁচা কথাকেই কোৱা বুলি ক’লোঁ৷ এইবাৰ যেন তেওঁৰ বিশ্বাস জন্মিল৷ মোক এৰি দিলে৷ কিন্তু চিপাহীজনক নজৰ দি থাকিবলৈ ক’লে৷ আকৌ সেই আগৰ ঠাইত ঠিয় হৈ থাকিলোঁ৷ ইতিমধ্যে সন্ধিয়া হ’ল৷ আজিও লগ নাপালোঁ৷ কি হ’ব এতিয়া মোৰ? সেই সময়ত মোৰ হৃদপিণ্ডৰ শব্দ কিজানি কাষৰ মানুহেও শুনা পাইছিল৷ দুঃচিন্তাৰ মাজেৰেই হোটেললৈ খোজ ল’লোঁ৷ হোটেল পোৱাৰ লগে লগেই মেনেজাৰে সুধিলে লগৰবোৰক পালোনে নাই। মই নাইপোৱা বুলি কওঁতে তেওঁ ক’লে “অব ক্যা হ’গা”? উত্তৰ মই জানো, হয় পিঠি লাল, নহ’লে চাৰা জীৱন বাচন ধোৱা৷ নহ’লে আন এটা চিন্তায়ো খুলি খাইছিল৷ যদি মালিকৰ পঞ্চাশ বছৰীয়া ভনীয়েকৰ লগত বিয়া পাতি দি তাতেই ৰাখি থয়৷ এইজনীৰ লগত কেনেকৈ সংসাৰ কৰিম? ইফালে ঘৰত ঠিক কৰি যোৱাজনীৰ কি হ’ব? তাই মোক বাৰে বাৰে কৈছিল ফোন কৰিবলৈ। ঘৰৰ মানুহ, কইনাৰ কি অৱস্থা হৈছে গম পাইছোঁ। মুখেৰে একো এটা কোৱা নহ’ল৷ মেনেজাৰেও ট ট কৈ মোৰ ফালে চাই থাকিল৷ এনেকুৱা লাগিছিল যেন নেলু চেপি মাৰিহে পেলাব৷ ভয়ে ভয়ে ৰূমত সোমালোঁ৷ দিনটো একো খাবলৈ পোৱা নাই৷ ভোকে পিয়াহে জৰ্জৰিত৷ কি কৰা যায় এতিয়া? এগিলাচ পানী খাই আকৌ বাহিৰলৈ ওলাই আহিলোঁ৷ আহিয়েই দেখিলোঁ চমৎকাৰ৷ অকণমান আঁতৰত এজন বন্ধুক দেখা পালোঁ৷ দৌৰি আহিলোঁ তাৰ ওচৰলৈ৷ মই কিবা কোৱাৰ আগতেই তাৰ ধমক, মোবাইলটো কিয় চুইটচ অফ কৰি থৈছোঁ বুলি৷ ধমকি খালেও মোৰ কিমান আনন্দ লাগিছিল বুজাব নোৱাৰিম৷ সিহঁতৰ হোটেললৈ আহিলোঁ৷ গোটেই কাহিনীৰ বৰ্ণনা দিলোঁ৷ বেগৰপৰা ATM, পাৰ্চ, মোবাইল বাহিৰ কৰিলোঁ৷ পাৰ্চত পইচা আছিলেই। তাৰপৰা পইচা উলিয়াই মোৰ ৰূমৰ বিল পৰিশোধ কৰিলোঁ৷ ময়ো সিহঁতৰ হোটেললৈ লগে লগে চিফ্ট হ’লোঁ৷ কিন্তু আহিবৰ সময়ত মালিকৰ ভনীয়েকৰ কৰুণ চাৱনিটো নাপাহৰোঁ। মোক তাই সিহঁতৰ হোটেলতে থাকিবলৈ জোৰ কৰিছিল। কিন্তু মই অন্তৰেৰে নমস্কাৰ দি কোনোমতে ওলাই আহি দীঘলকৈ উশাহ ল’লোঁ। সেই নিশাটো যেন মোৰ জীৱনৰ অন্য এক আনন্দৰ দিন৷\n(উপসংহাৰ : কিছুমান প্ৰয়োজনীয় ফোন নম্বৰ সৰু ডায়েৰীত নোট কৰি নিজৰ লগত ৰাখিব লাগে)\n« তথাস্তু-ৰঞ্জু শৰ্মা\nবৰ ধুনীয়া লটিঘটি। ভাবিছো বন্ধু জনক নাপালে আপুনি এইটো কাহিনী এতিয়া সেই হোটেলতে বহি বহি লিখিব লাগিলহয় দাদা,\nকব নোৱাৰো৷ কাশ্মীৰীী জোৱায়েই বনালে হয়, নে বাচনেই ধুৱালে হয় ভগৱানে হে জানিলে হেতেন৷\nঔ যোৱা বাৰ অমৰনাথ যাওঁতে মই থকা হোটেলখনত এজনী আদহীয়া ছোৱালী লগ পাইছিলোঁ। মোৰ ঘৰ অসমত বুলি জানিব পৰি লৰা এজনৰ কথা সুধিছিল…… ।আজিহে বুজিলো সেই মহাপুৰুষ জন এই জনাই!!! পাৰিলে এবাৰ লগ দি আহিব…. বেচেৰী বৰ আশাৰে বাট চাই আছে….. হবলগা আপোনজনলৈ……